ང་ཚོའི་ཚོགས་པ་འདི་ད་ལྟའི་ཆར་གཞོན་སྐྱེས་ལྟ་བུ་ཆགས་བསྡད་ཡོད། ལོ་ལྔ་བ་གཞི་ནས་འགྲོ་བཞིན་པ་རེད། ལོ་བཞིའི་ནང་དུ་གྲུབ་འབྲས་ཐོན་རྒྱུར་དཀའ་ངལ་ཁག་པོ་རེད། ཡིན་ནའང་། ཕྲུ་གུ་གསུམ་བཞི་ཞིག་ད་ལོར་བོད་ཁྱིམ་སློབ་གྲྭའི་ཡིག་རྒྱུགས་མཉམ་དུ་འགྲོ་ཐུབ་རྒྱུར་འབད་བརྩོན་བྱེད་ཀྱིན་ཡོད།
ཕྱི་ཚེས་ ༢༩ ཉིན་གྱི་གནམ་གཤིས་དེ་ཙམ་བཟང་རྒྱུ་མེད་ནའང་། ཆར་བ་ཟམ་ཟིམ་ཞིག་ལས་འབབ་ཀྱིན་མེད་སྟབས་ཞོགས་པའི་ཆུ་ཚོད་ ༩ དང་སྐར་མ་ ༣༠ ཙམ་ལ་ང་སྦེལ་ཀོབ་ནས་ཕན་བདེ་དགའ་ཚལ་གླིང་དུ་གསར་འགོད་དུ་བསྐྱོད། མའེ་སོར་དུ་འགྲོ་བའི་གཞུང་ལམ་ཆེན་མོའི་ལམ་ཟུར་དུ་ཆགས་པའི་ཕན་བདེ་དགའ་ཚལ་གླིང་སྨུག་སྤྲིན་བན་བུན་ཞིག་གིས་བཏུམ་འདུག་ལ། ང་ས་དེར་འབྱོར་བ་དང་ཆར་བའང་སྔར་ལས་འབབ་ཤུགས་ཆེ་རུ་ཕྱིན་སོང་། ལྗང་མདོག་གིས་བརྒྱན་པའི་དགའ་ཚལ་གླིང་གི་ཁོ་ར་ཁོར་ཡུག་ནི་མཛེས་ཤིང་ཡུལ་དུ་འོངས་པ་ཞིག་ཡིན་པ་མ་ཟད། གཞི་ཁྱོན་ལ་ས་ཆ་ཨེ་ཀ་བཞི་ལྷག་ཙམ་ཡོད་པའི་ཁོར་ཡུག་ཀུན་ཏུ་ཤོག་སྙིགས་དང་མི་གཙང་བའི་རིགས་སྣ་གཅིག་ཀྱང་མཐོང་རྒྱུ་མེད་པར། ལས་བྱེད་རྣམས་ཀྱིས་ཕྱི་གཙང་ནང་མཛེས་ཤིག་ཏུ་བསྐྲུན་འདུག་ལ། སྣང་ཚུལ་དེ་ནི་དངོས་གནས་ཡིད་དབང་འཕྲོག་པ་ཞིག་རེད།
སྔོན་ནས་དུས་བཅད་བྱས་པ་ལྟར་ངས་ཁུ་བུད་རིན་པོ་ཆེ་མཆོག་ལ་དགའ་ཚལ་གླིང་གི་སྐོར་བཅར་འདྲི་བྱས་ཤིང་། ཁོང་གིས་ཚོགས་པ་འདི་ཐོག་མར་འཛུགས་དགོས་པའི་དམིགས་ཡུལ་དང་དེའི་རྗེས་དངོས་སུ་དབུ་འཛུགས་གནང་སྐབས་༧གོང་ས་མཆོག་གིས་ཕན་བདེ་དགའ་ཚལ་གླིང་ཞེས་མཚན་གནང་བ། དེ་བཞིན་ད་བར་སློབ་ཕྲུག་ག་ཚོད་ལ་བདག་སྐྱོང་གནང་བ་སོགས་ཀྱི་སྐོར་རེ་རེ་བཞིན་ཞིབ་འགྲེལ་མཛད་ཅིང་། མཐར་ཁོང་གིས་ང་ཁྲིད་ནས་ཉལ་ཁང་དང་འཛིན་ཁང་སོགས་སུ་ལྟ་སྐོར་དུ་བསྐྱོད།
ངས་ཉལ་ཁང་དང་འཛིན་ཁང་སོགས་ཁང་མིག་རེ་རེ་བཞིན་ཉུལ་ཏེ་ཞིབ་ལྟ་བྱས་ཤིང་། ཕྲུ་གུ་ཚོའི་ཆེད་དུ་བསྒྲིགས་པའི་ཉལ་ཁང་ཁག་གི་ནང་ཆས་རྣམས་ནི་དེང་རབས་ཀྱི་ཐོན་རྫས་གསར་བའི་རིགས་དང་བཀོལ་སྤྱོད་བདེ་བ། སྤུས་ཧ་ཅང་དག་པའི་རིགས་ཡིན་པ་མ་ཟད། ཕྲུ་གུ་དབང་བོར་ཚབས་ཆེའི་ནད་སྐྱོན་མེད་རིགས་ལ་དམིགས་བསལ་གྱིས་ཉལ་ཁང་དང་ནང་ཆས་ཆ་ཚང་གོ་སྒྲིག་ཞུས་ཡོད་འདུག དེ་བཞིན་འཛིན་ཁང་དུ་བསྐྱོད་དེ་སློབ་ཕྲུག་ཚོར་ལྟ་སྐབས་རིན་པོ་ཆེ་ཁོང་གིས་སློབ་ཕྲུག་རེ་རེའི་གནས་སྟངས་སྐོར་ནས་ལུས་ཚོར་ཉམས་པ་དང་སེམས་ཚོར་བརླགས་པ། ངག་ལྐུག་པ་སོགས་ཀྱི་གནས་ཚུལ་ཞིབ་འགྲེལ་མཛད་པ་མ་ཟད། ཁོང་ཚོ་རེ་རེ་བཞིན་སྨན་བཅོས་དང་སློབ་སྦྱོང་གང་འདྲ་གནང་གི་ཡོད་མེད་སོགས་ཀྱང་ཞིབ་འགྲེལ་མཛད། ངེད་གཉིས་འཛིན་ཁང་ཞིག་ཏུ་བསྐྱོད་སྐབས་དེ་རུ་སློབ་ཕྲུག་བདུན་བརྒྱད་ཅིག་ལ་དགེ་རྒན་དང་མ་ཚབ་གསུམ་བཞི་ཞིག་གིས་བདག་སྐྱོང་གནང་གི་འདུག་ཅིང་། དེ་དག་ནི་ལུས་སེམས་ཀྱི་དབང་བོ་གང་རུང་ལ་ཚབས་ཆེའི་ནད་སྐྱོན་ཡོད་པའི་གྲས་ཀྱང་ཡིན་འདུག གློ་བུར་དུ་རང་ལོ་ ༢༥ སླེབས་ནའང་གཟུགས་པོའི་རིང་ཚད་བྱིས་པ་ལོ་ལྔ་དྲུག་ཅིག་གི་ཚད་ལས་མེད་པ་དང་། ཕར་བལྟས་ཚོད་དུའང་བྱིས་པ་ལོ་ལྔ་དྲུག་ཅན་ཞིག་ལོས་ཡིན་བསམ་བསམ་ཞིག་གིས་སྐད་བརྒྱབས་སོང་ལ། རིན་པོ་ཆེ་དང་ངེད་གཉིས་ཀྱི་གམ་དུ་ཡོང་ནས་ཅི་ཞིག་འཆད་ཀྱིན་ཡང་ནས་ཡང་དུ་སྐད་བརྒྱབས་པས། ང་ལ་སྙིང་རྗེ་བའི་ཚོར་བ་ཞིག་བསྐྱེད་བྱུང་ལ་དེ་དང་ལྷན་དུ་འདི་ལྟ་བུའི་སློབ་ཕྲུག་མང་བོ་ཞིག་ལ་བདག་སྐྱོང་གནང་རྒྱུ་ནི་གཏན་ནས་ལས་སླ་བོ་ཞིག་མིན་པའང་རྟོགས། རིན་པོ་ཆེ་ཁོང་གཙོས་དེར་ཡོད་ཀྱི་ལས་བྱེད་རྣམས་ཀྱིས་རླབས་ཆེ་བའི་ཕྱག་ལས་གནང་སྟངས་དེ་ནི་དངོས་གནས་གཞི་བརྗིད་ལྡན་ལ་ཕན་རླབས་ཆེན་པོ་ཞིག་རེད།
ངས་རིན་པོ་ཆེ་ཁོང་ལ་ཚོགས་པ་འདི་ལྟ་བུ་ཞིག་འཛུགས་རྒྱུའི་དགོངས་ཚུལ་ཇི་ལྟར་བྱུང་མིན་སྐོར་བཅར་འདྲི་ཞུས་པར་ཁོང་གིས་གསུངས་དོན། ང་རང་ལོ་གཞོན་སྐབས་ནས་སྤྱི་ཚོགས་ལ་ཞབས་འདེགས་ཞུ་རྒྱུའི་འདོད་པ་ཡོད་པ་དང་། བརྒྱད་ཅུ་གྱ་གྲངས་ནས་གཞིས་ཆགས་ནང་ལ་དབང་བོ་སྐྱོན་ཅན་གྱི་ཕྲུ་གུ་ཚོར་དམིགས་བསལ་གྱིས་ལྟ་སྐྱོང་བྱེད་མཁན་མེད་པའི་ཚོར་བ་ཤུགས་ཆེར་བསླེབས་སོང་། དེ་རྗེས་ ༡༩༩༢ དང་ ༩༣ ཙམ་ལ་བསམ་བློའི་འཆར་གཞི་བསྒྲིགས་པ་ཡིན་མོད། སྐབས་དེར་ང་རང་ཉིད་ཀྱིས་བསླབ་པ་སློབ་གཉེར་བྱས་བསྡད་ཡོད་སྟབས་དེ་ཙམ་ཞིག་ཤུགས་རྒྱག་ཐུབ་མ་སོང་། ༡༩༩༧ ལོར་ངས་དགེ་བཤེས་བཏང་བ་དང་། ༡༩༩༨ ལོ་ནས་ལས་ཀའི་འཆར་གཞི་བསྒྲིགས་པ་དང་དངོས་སུ་ལས་ཀ་མགོ་འཛུགས་ལྟ་བུ་བྱས་པ་ཡིན། ཡར་མར་སྐད་ཆ་དྲིས་པ་དང་འཆར་གཞི་བསྒྲིགས་པ་རྣམས་གང་འཚམ་ལེགས་འགྲུབ་བྱུང་རྗེས་༧གོང་ས་མཆོག་ལ་གཟིམ་ཆུང་མཇལ་ཁ་ཞུས་ཏེ་སྤྱན་འབུལ་ཞུས་པ་ཡིན་ལ། ཁོང་གིས་ཕན་བདེ་དགའ་ཚལ་གླིང་ཞེས་མཚན་གསོལ་གནང་སོང་། ངས་དང་བོ་དེབ་སྐྱེལ་བྱེད་དུས་ནས་ KARUNA HOME ཞེས་བཏགས་ཡོད་ལ་དེ་ནི་ལེགས་སྦྱར་གྱི་སྐད་དུ་སྙིང་རྗེ་ཟེར་གྱིན་ཡོད་པ་རེད། དེ་བཞིན་ང་རང་ཁུ་བུད་རིན་པོ་ཆེའི་སྐུ་ཕྲེང་དྲུག་པ་རེད་ལ། སྐུ་ཕྲེང་ལྔ་བ་ཁོང་སེ་ར་བྱེས་ལ་དགེ་བཤེས་བཏང་བ་དང་ཁོང་སྨན་ལ་མཁས་པ་ཡོད་འདུག བོད་ལ་དུས་འགྱུར་མ་བྱུང་གོང་ཁོང་རྫ་ཆུ་ཁར་མར་ཕེབས་ཏེ། དབང་བོ་སྐྱོན་ཅན་ ༤༠ ཙམ་ལ་གཟིགས་སྐྱོང་གནང་འདུག་མོད། ༡༩༥༩ ལོར་བོད་ལ་དུས་འགྱུར་བྱུང་སྐབས་ཁོང་གིས་སློབ་ཕྲུག་དེ་དག་ཚུར་རྒྱ་གར་དུ་ཁྲིད་ཡོང་བའི་ཐབས་ཤེས་གནང་འདུག་ཀྱང་། ལམ་བར་དུ་རྒྱ་ལག་ཏུ་ཤོར་ཏེ་ཁོང་བཙོན་དུ་བཅུགས་པ་དང་ཕྲུ་གུ་དེ་ཚོ་ཕལ་ཆེ་བ་བཙོན་ཁང་ནང་གྲོངས་ཡོད་འདུག སྐུ་ཐོག་གོང་མས་མཛད་འཕྲིན་སྐྱོང་སྟངས་དེས་ང་ལའང་ཆུང་དུས་ནས་དེའི་སྟེང་ལ་འགྲོ་རྒྱུར་དམིགས་འདུན་བསླེབས་སོང་ཞེས་གསུངས།
ཕན་བདེ་དགའ་ཚལ་གླིང་ནི་ ༢༠༠༤ ལོར་ཕྲུ་གུ་བདུན་དང་ལས་བྱེད་ལྔ་བཅས་སློབ་གྲྭ་དངོས་སུ་དབུ་བརྙེས་པ་ནས་ད་བར་ལོ་རེ་བཞིན་སློབ་ཕྲུག་བཞི་ལྔ་རེ་ལྔ་བླངས་ཏེ། ད་ལྟ་ཕྲུ་གུ་ ༢༦ ཙམ་ཡོད་པ་དང་། མ་འོངས་པར་ཕྲུ་གུ་ ༤༠ ནས་ ༥༠ བར་ཉར་རྒྱུའི་ཐུགས་འདུན་ཡོད་འདུག ཡིན་ནའང་། རིན་པོ་ཆེ་ཁོང་གིས་གལ་སྲིད་ཕྲུ་གུ་ ༥༠ ལས་བརྒལ་ན་བདག་སྐྱོང་བྱ་རྒྱུར་དཀའ་ངལ་འཕྲད་རྒྱུ་ཡིན་པ་དང་། ལྷག་པར་དུ་དམིགས་བསལ་ལྟ་སྐྱོང་དགོས་པའི་ཕྲུ་གུ་རིགས་ཡིན་སྟབས། ད་ལྟ་ནས་མ་ཚབ་བདུན་དང་དགེ་རྒན་ལྔ། ལུས་རྩལ་སློབ་མཁན་བཞི། ཡིག་ཚང་དུ་ལས་ཀ་བྱེད་མཁན་གཉིས། ཞལ་ལག་བཟོ་མཁན་དང་གཙང་སྦྲ་བྱེད་མཁན་སོགས་བསྡོམས་ནས་ལས་བྱེད་ ༢༧ ཙམ་ཡོད་པས། ཕྲུ་གུ་མང་དུ་ཕྱིན་ན་འཛིན་སྐྱོང་དང་ལས་བྱེད། མ་ཚབ་གང་ཅིའི་ཐད་ནས་དཀའ་ངལ་འཕྲད་སྲིད་པས་ཕྲུ་གུ་ ༥༠ ལས་མང་བ་ཉར་རྒྱུ་མིན་ཞེས་གསུངས་སོང་།
ད་ཡོད་ཀྱི་ཉལ་ཁང་ཆེན་མོ་གཉིས་ཡོད་པའི་ནང་འདི་ལོའི་ཟླ་ ༩ པའི་ནང་ཕྲུ་གུ་བཞི་ལྔ་ཙམ་སླེབས་རྗེས་ཉལ་ཁང་ཁེངས་འགྲོ་གི་ཡོད་འདུག་ལ། ༢༠༡༠ ལོར་མུ་མཐུད་ཕྲུ་གུ་འཕར་སྣོན་བྱ་རྒྱུར་ཉལ་ཁང་དགོས་སྟབས་ད་ལྟ་ནས་ཉལ་ཁང་གསར་རྒྱག་གི་ལས་གཞི་མགོ་འཛུགས་གནང་འདུག
དེ་བཞིན་རིན་པོ་ཆེ་ཁོང་གིས་འཛིན་སྐྱོང་སྐོར་གནས་གསུངས་དོན། ཚོགས་པའི་འཛིན་སྐྱོང་གི་ཐད་ནས་ད་ལྟའི་ཆར་ལོ་རེར་ཧིན་སྒོར་འབུམ་ ༣༠ ཙམ་གྱི་འགྲོ་སོང་འགྲོ་བཞིན་ཡོད་ལ། བརྒྱ་ཆའི་དགུ་བཅུ་ཕྱི་རྒྱལ་རོགས་ཚོགས་ཁག་ནས་ཡོང་གི་ཡོད་པ་ལས། གཞན་ང་ཚོའི་བོད་མི་ནང་ཁུལ་ནས་ཞལ་འདེབས་འབུལ་མཁན་ཉུང་ཉུང་རེད། དེར་བརྟེན་མ་འོངས་པར་ཚོགས་པ་རང་ཉིད་ཀྱི་རྐང་བའི་སྒང་ལངས་ཐུབ་ཆེད་ཤིང་སྡོང་འདེབས་འཛུགས་དང་ཚོང་ཁང་། བ་ཕྱུགས་ཁང་སོགས་འཛུགས་རྒྱུར་ལས་འཆར་མང་བོ་ཞིག་སྒྲིག་བཞིན་པ་ཡིན་ཞེས་དང་ཡང་ཁོང་གིས་ཕྲུ་གུ་ལེན་སྟངས་སྐོར་ནས་གསུངས་དོན། ཐོག་མར་སློབ་གྲྭ་མགོ་འཛུགས་བྱེད་སྐབས་འཕྲོད་བསྟེན་ལས་ཁུངས་ནས་ལྷོ་ཕྱོགས་གཞིས་ཆགས་ཁག་ལྔའི་ཕྲུ་གུ་དབང་བོ་སྐྱོན་ཅན་རྣམས་ཀྱི་མིང་ཐོ་ཞིག་བླངས་པ་གཞིར་བཟུང་། ང་དང་ཨེ་ཊ་ལི་ནས་ཕེབས་པའི་ཕྲུ་གུའི་དམིགས་བསལ་ཨེམ་རྗེ་ཞིག་དང་ངེད་གཉིས་དངོས་སུ་ཕར་མི་ཚང་རེ་རེའི་སྒོ་འགྲམ་དུ་བསྐྱོད་དེ། ཕྲུ་གུའི་ནད་གཞི་ག་རེ་ཡིན་པ་དང་། ཉར་ན་ཕན་ཐོགས་ཡོད་མེད་སོགས་ལ་བརྟག་རྗེས་ཕྲུ་གུ་བདུན་བླངས། དེའི་རྗེས་རིམ་པས་ཚོགས་པའི་གནས་སྟངས་ཇེ་རྒྱས་ཇེ་ལེགས་སུ་སོང་བ་དང་བསྟུན་ཕྲུ་གུ་ཉར་རོགས་ལབ་མཁན་མང་བོ་ཡོད་པ་མ་ཟད། དེང་སྐབས་སྒུག་ཐོའི་ནང་དུ་མང་བོ་ཞིག་འཚང་ཁ་བརྒྱབས་བསྡད་ཡོད། དེ་མིན་ལོ་ ༣༠ བརྒལ་རིགས་ལ་སློབ་སྦྱོང་སྤྲོད་རྒྱུ་དང་བཅོས་ཐུབ་ཀྱི་མེད་སྟབས་ཉར་གྱིན་མེད་ལ། ལོ་ཆུང་ཆུང་ཡིན་ན་སློབ་སྦྱོང་སྤྲོད་པ་དང་ལུས་རྩལ་སློབ་པ། གོམ་པ་རྒྱག་མི་ཐུབ་མཁན་ལ་གོམ་པ་རྒྱག་འཇུག་པ་སོགས་ཀྱི་སློབ་སྦྱོང་སྤྲོད་ཐུབ་ཀྱིན་ཡོད་ལ། ༧གོང་ས་མཆོག་གིས་ཕྲུ་གུ་དེ་ཚོར་སོ་སོའི་དབང་བོ་ལ་དཔག་པའི་སློབ་སྦྱོང་སྤྲོད་དགོས་པའི་བཀའ་གནང་ཡོད།
ཕྲུ་གུ་དེ་ཚོ་ལེན་སྐབས་ཆ་རྐྱེན་དང་བོར་མི་ཚང་སྐྱོ་བོར་ལྟ་གི་ཡོད་ལ། སློབ་ཕྲུག་རང་ཉིད་ཀྱང་ལོ་ཆུང་ཆུང་དང་ཚོགས་པའི་ནང་བླངས་པ་ཡིན་ན་སློབ་སྦྱོང་སྤྲོད་ཐུབ་པ་དང་ནང་མིར་ཡང་གུ་ཡངས་པོ་ཡོང་ཕྱིར་ལེན་གི་ཡོད། གཉིས་པ། ཕ་མ་ལོ་གཞོན་ལྟ་བུ་ཡིན་ན་ཕ་མ་རང་ཉིད་མི་ཚེའི་ནང་རང་གི་རྐང་བའི་ཐོག་ལངས་རྒྱུར་སློབ་ཕྲུག་དེ་ལྟ་བུ་ཞིག་ཡོད་ན་ལངས་མི་ཐུབ་པའི་དཀའ་ངལ་ཡོད་སྟབས། ཕ་མ་རང་ཉིད་སོ་སོའི་རྐང་བའི་སྒང་ལངས་ཐུབ་རྒྱུར་དམིགས་བསལ་གྱི་གནད་འགག་ཅིག་མཐོང་གི་འདུག གསུམ་པ། ད་ལྟའི་ཆར་རྒྱ་གར་ཡུལ་མིའི་ཕྲུ་གུ་གཉིས་དང་ལ་དྭགས་ཀྱི་ཕྲུ་གུ་གཅིག་བཅས་རྒྱ་གར་མི་སེར་རང་བྱས་ན་ཕྲུ་གུ་གསུམ་ཡོད། དེ་ནི་ས་གནས་ཀྱི་མཐུན་འབྲེལ་དང་རྒྱ་གར་དཔོན་རིགས་དེ་འདྲ་འདིར་ལྟ་སྐོར་ལ་ཕེབས་སྐབས་ཡུལ་མིའི་ཕྲུ་གུ་ཉར་ཡོད་མེད་སྐད་ཆ་འདྲི་གི་འདུག དེ་བཞིན་ཕྱི་རྒྱལ་གྱི་རོགས་ཚོགས་ཁག་གིས་ཀྱང་དབང་བོ་སྐྱོན་ཅན་ལ་མི་རིགས་ཀྱི་དབྱེ་བ་མེད་པའི་ཐོག་ནས་བདག་རྒྱག་དགོས་པ་རེད་ཟེར་གྱི་ཡོད་པས་རེད།
དེ་མིན་ཁོང་ལ་ད་ལྟའི་བར་སློབ་ཕྲུག་དེ་ཚོར་བདག་སྐྱོང་གནང་སྟེ། ཁོང་ཚོའི་ནང་དབང་བོ་གཅིག་ལ་སྐྱོན་ཡོད་ནའང་། དབང་བོ་གཞན་གྱི་ཐོག་སློབ་སྦྱོང་ཐོན་པའམ་ཡང་ལས་ཀ་བྱེད་ཐུབ་པ་དང་གྲུབ་འབྲས་ཐོན་པ་ཡོད་མེད་སྐོར་དྲིས་པར་ཁོང་གིས་གསུངས་དོན། ང་ཚོའི་ཚོགས་པ་འདི་ཉིད་ད་ལྟའི་ཆར་གཞོན་སྐྱེས་ལྟ་བུ་ཆགས་བསྡད་ཡོད། ལོ་ལྔ་བ་གཞི་ནས་འགྲོ་བཞིན་པ་རེད། ལོ་བཞིའི་ནང་དུ་གྲུབ་འབྲས་ཐོན་རྒྱུར་དཀའ་ངལ་ཁག་པོ་རེད། ཡིན་ནའང་། ཕྲུ་གུ་གསུམ་བཞི་ཞིག་ད་ལོར་བོད་ཁྱིམ་སློབ་གྲྭའི་ཡིག་རྒྱུགས་མཉམ་དུ་འགྲོ་ཐུབ་རྒྱུར་འབད་བརྩོན་བྱེད་ཀྱིན་ཡོད། སློབ་ཕྲུག་དེ་ཚོར་འདི་ནས་སློབ་སྦྱོང་སྤྲད་ན་མ་གཏོགས་ཀླད་པ་རྗེས་ལུས་ཐེབས་པའམ་འཐོམ་བསྡད་པའི་རིགས་དེ་འདྲ་ཡིན་སྟབས། ནམ་རྒྱུན་ལྟར་སློབ་ཕྲུག་སྤྱི་བྱིངས་མཉམ་དུ་སློབ་སྦྱོང་བསླབ་ན་ཁོང་ཚོས་གཅིག་ཀྱང་གོ་ཐུབ་གི་མེད་པས། ངེས་པར་སློབ་ཕྲུག་རེ་རེ་བཞིན་དགེ་རྒན་གཅིག་གིས་གདོང་དང་གདོང་བསྟན་ནས་བསླབ་དགོས་པ་རེད། སྔོན་མ་སློབ་གྲྭར་བསྐྱོད་སྐབས་འཛིན་གྲྭ་དང་བོའི་སྐབས་སུ་ཡིག་རྒྱུགས་ཐེབས་ཆག་ཅིག་འཕྲོད་པ་དང་གཉིས་པའི་སྐབས་སུ་ལོ་གསུམ་རིང་ཡིག་རྒྱུགས་མ་འཕྲོད་པ་མ་ཟད། ཡིག་རྒྱུགས་སྐབས་དྲི་ཤོག་སྟོང་བར་ལུས་ཏེ་གང་ཡང་འབྲི་མི་ཐུབ་མཁན་གྱི་བུ་མོ་ཞིག་གིས་དེང་སྐབས་སློབ་སྦྱོང་ཡག་པོ་ཆགས་ཡོད་ལ། ད་ལོར་བོད་ཁྱིམ་གྱི་ཡིག་རྒྱུགས་ནང་དུ་འགྲོ་ཐུབ་པའི་རེ་བ་བྱེད་ཀྱིན་ཡོད།
དེ་བཞིན་སློབ་ཕྲུག་གོམ་པ་རྒྱག་མ་ཐུབ་མཁན་གཉིས་གསུམ་ཞིག་གིས་དེང་སྐབས་གོམ་པ་རྒྱག་ཐུབ་ཀྱི་ཡོད་ལ། རིགས་ཁག་ཅིག་ལུས་རྩལ་དང་སྨན་བཅོས་བྱས་ཏེ་དབང་བོ་སྡུག་ཏུ་མི་འགྲོ་བའི་ཐབས་ཤེས་བྱེད་ཐུབ་ཀྱིན་ཡོད་ནའང་། དྲགས་སྐྱེད་ཡོང་རྒྱུའི་རེ་བ་མེད་པ་དེ་འདྲ་རེད། ཅེས་སོགས་གསུངས་ཡོད།
མཐར་ཁོང་གིས་བཙན་བྱོལ་བོད་གཞུང་གིས་བཙན་བྱོལ་ནང་དབང་པོ་སྐྱོན་ཅན་བརྒྱ་ཆ་གཅིག་ཡོད་ཅེས་བཀའ་གནང་གི་འདུག གལ་སྲིད་དེ་ལྟར་ཡིན་ན་བོད་མི་སྐྱབས་བཅོལ་བ་འབུམ་གཅིག་དང་ཁྲི་གསུམ་བཞི་ཡོད་དབང་དུ་བཏང་ན། དབང་བོ་སྐྱོན་ཅན་ཆིག་སྟོང་བཞི་བརྒྱ་ཙམ་ཞིག་ཆགས་ཀྱིན་འདུག ཡིན་ནའང་། སྙིང་སྟོབས་གླིང་དང་མངོན་དགའ་སློབ་གྲྭ། ཕན་བདེ་དགའ་ཚལ་བཅས་གསུམ་ཆ་བསྡོམས་ནའང་བརྒྱ་དང་ཉི་ཤུ་སུམ་ཅུ་ཙམ་མ་གཏོགས་སླེབས་ཀྱིན་ཡོད་པ་མ་རེད། ལྷག་མ་ཆིག་སྟོང་ཉིས་བརྒྱ་སུམ་བརྒྱ་ནང་དུ་བསྡད་ཡོད་པ་རེད། ཅེས་ཕངས་སེམས་ཀྱིས་གསུངས་སོ། །


ཁང་གསར་ངག་དབང་ཐུབ་བསྟན་ཆོས་ཀྱི་དབང་ཕྱུག
རྗེ་འདི་ཉིད་ནི་བོད་ལྗོངས་ལྷ་ས་གྲོང་ཁྱེར་གྱི་ཤར་ཕྱོགས་སྦྲ་ནག་ཞོལ་ (རྣམ་རྒྱལ་ར་) དུ་ཇུར་ནང་གི་རིགས་ལས་ཡབ་སྐལ་བཟང་དོན་གྲུབ་དང་། ཡུམ་ལྷ་མོ་སྒྲོལ་མ་གཉིས་ཀྱི་སྲས་སུ་བོད་རབ་བྱུང་བཅོ་ལྔ་པའི་ས་ཕོ་བྱི་བ་ (༡༨༨༨) ལོར་སྐུ་བལྟམས། སྐབས་དེར་སྲིད་སྐྱོང་རྟ་ཚག་ངག་དབང་དཔལ་ལྡན་བསྟན་པའི་རྒྱལ་མཚན་མཆོག་གི་སྤྲུལ་སྐུ་ཞི་བར་གཤེགས་ནས་རིང་པོར་གྱུར་སྐབས་ཚང་མས་སྲིད་སྐྱོང་དམ་པའི་ཡང་སྲིད་དུ་དོགས་ཤིང་དཔྱོད་པར་བྱས་ནའང་རྐྱེན་གཞན་གྱི་དབང་གིས་མཁན་ཆེན་མཁྱེན་རབ་བསྟན་པ་ཆོས་འཕེལ་མཆོག་ནས་སྒོ་མང་མཁན་པོ་བློ་བཟང་རྣམ་རྒྱལ་གྱི་ཡང་སྲིད་དུ་ངོས་འཛིན་མཛད་དེ་དགུང་ལོ་བདུན་དུ་ཕེབས་པའི་ཚེ་དཔལ་ལྡན་འབྲས་སྤུངས་སུ་ཆིབས་ཞལ་བསྒྱུར་ཐོག་ཝ་ཤུལ་ཁང་གསར་དུ་གཏན་བཞུགས་མཛད་པས་ཁང་གསར་རིན་པོ་ཆེ་ཞེས་མཚན་ཆགས།
དེ་ནས་སྒོ་མང་གི་ཆོས་གྲྭར་ཞབས་སེན་བཀོད་པ་དང་འབྲེལ་དགེ་བའི་བཤེས་གཉེན་ཆེན་པོ་ཧར་གདོང་བྱམས་པ་ཆོས་འཛིན་རིགས་ཀྱི་ཅོད་པན་དུ་བཞེས། གཞུང་བཀའ་པོད་ལྔར་སློབ་གཉེར་ཐོས་བསམ་དཔྱིས་ཕྱིན་པ་མཛད་མཐར་ཤིང་འབྲུག་ (༡༩༠༤) ལོར་ལྷ་ལྡན་སྨོན་ལམ་ཆེན་མོའི་སྐབས་དགེ་བཤེས་ཀྱི་མཚན་རྟགས་བཞེས། དེ་ནས་གསང་ཆེན་རྡོ་རྗེ་ཐེག་པའི་དཀའ་བའི་གནད་མཐའ་དག་ལ་ཐོས་བསམ་ཕུ་ཐག་ཆོད་པ་ཞིག་བྱའོ་དགོངས་ནས་དཔལ་ལྡན་སྨད་རྒྱུད་དུ་ཞབས་སེན་བཀོད་དེ་འཇུག་སྒོའི་རིམ་པ་རྣམས་ཀྱང་སྲོལ་ལམ་ལྟར་མཛད། སྔ་རྗེས་༸རྒྱལ་མཆོག་སྐུ་ཕྲེང་བཅུ་གསུམ་པ་ཐུབ་བསྟན་རྒྱ་མཚོ་ལས་དགེ་ཚུལ་སྡོམ་པ་དང་བསྙེན་པར་རྫོགས་པའི་སྡོམ་པ་ཡང་དག་པ་ནོད། གཞན་ཡང་༸རྒྱལ་མཆོག་ཐུབ་བསྟན་རྒྱ་མཚོ་དང༌། འབུལ་བསྡུས་བློ་བཟང་ཡེ་ཤེས་བསྟན་པའི་རྒྱལ་མཚན། སྒོ་མང་མཁན་ཆེན་མཁྱེན་རབ་བསྟན་པ་ཆོས་འཕེལ། གསེར་སྐོང་ངག་དབང་ཚུལ་ཁྲིམས་དོན་ལྡན། སྟག་བྲག་ངག་དབང་གསུང་རབ་མཐུ་སྟོབས་བསྟན་པའི་རྒྱལ་མཚན། ཕ་བོང་ཁ་པ་དཔལ་བདེ་ཆེན་སྙིང་པོ། བཀའ་འགྱུར་བ་ཆེན་པོ་བློ་བཟང་དོན་ལྡན། སྟག་ཕུ་ངག་དབང་བློ་བཟང་འཇམ་དཔལ་བསྟན་པའི་དངོས་གྲུབ་སོགས་ལས་དབང་ལུང་རྗེས་གནང༌། མན་ངག་སོགས་བུམ་པ་གང་བྱོའི་ཚུལ་དུ་གསན། དད་ལྡན་སེར་སྐྱ་མཆོག་དམན་མཐའ་དག་ནས་གསོལ་བ་བཏབ་པ་བཞིན་ཟབ་པ་དང་རྒྱ་ཆེ་བའི་དམ་པའི་ཆོས་བརྗོད་ཀྱིས་མི་ལངས་པ་བསྩལ་ཞིང༌། དེ་ཡང་མཆོན་ཙམ་གླེང་ན་བཀའ་འགྱུར་སྣར་ཐང་དཔར་མའི་སྟེང་ནས་སྔ་ཕྱི་ལྗགས་ལུང་ཚར་བཅུ་གཅིག་དང་ཕྱེད་ཙམ་དང༌། ཙོང་ཁ་པ་ཡབ་སྲས་གསུམ་གྱི་གསུང་འབུམ་ལྗགས་ལུང་ཚར་བཅུ་གཅིག་ཙམ། བདེ་ལམ་དང༌། མྱུར་ལམ། འཇམ་དཔལ་ཞལ་ལུང་ལ་སོགས་པའི་བཤད་ཁྲིད་དང་ཉམས་ཁྲིད་སྔ་ཕྱི་ཐེངས་མང་བསྩལ། དེ་ལྟར་རྗེ་འདི་ཉིད་ཀྱིས་སྐུ་ཚེ་ནམ་འཁྱོལ་གྱི་བར་དུ་འདོད་ཆུང་ཆོག་ཤེས་ཁོ་ན་མཛད་དེ་བླ་བྲང་དང་ཕྱག་མཛོད་ཟེར་བ་ལྟ་ཅི་བཞུགས་གནས་ཀྱང་གནས་གཡར་རམ་ཁང་གླ་སྩལ་བ་ལས་གཏན་དུ་བདག་པའི་བཞུགས་གནས་མེད་ལ། མཆོག་དམན་ཀུན་ལ་སྙོམས་པར་མཛད་པ་ལས་སྦྱིན་བདག་དང་ལྟོས་བཅས་ཡིན་ཞེས་ཉེ་དགའ་ཕྱོགས་ལྷུང་གི་རིགས་ཞར་ཡང་མི་མཛད་ཅིང༌། སྔ་ཕྱི་ཀུན་ཏུ་བཀའ་སློབ་ལས་རང་ཉིད་ལ་གདེང་ཚོད་གང་ཡང་མེད་པར་གཞན་དག་ཤི་གསོན་མང་པོས་འདི་ཕྱི་རེ་ལྟོས་ཀྱི་སྐྱབས་བསྔོ་ཞུ་མིར་ཡོང་མདོག་མང་པོ་གཏན་ནས་བྱེད་རྒྱུ་མེད། གལ་ཏེ་ཨུ་ཚུགས་བྱས་པས་དངོས་པོ་ཅུང་ཟད་ལེན་དགོས་པ་བྱུང་ནའང་ཕྱིས་ཆུད་ཟོས་སུ་མ་སོང་བར་དགེ་ཕྱོགས་ཁོ་ནར་སྨིན་པ་བྱེད་དགོས་ཞེས་སྩལ་བ་ལྟར་དད་གཤིན་གྱི་རྫས་རྣམས་དུས་དང་གནས་སྐབས་ཀུན་ཏུ་སྤོངས་བར་མཛད་པ་དང༌། གསུང་ཆོས་སྐབས་སུའང་རྟག་ཏུ་སྤྱིར་སེར་སྐྱ་ཚང་མས་དགེ་སྡིག་གི་བླང་དོར་མ་འཛོལ་བ། ཁྱད་པར་རབ་ཏུ་བྱུང་བ་རྣམས་ཀྱིས་བསླབ་སྡོམ་ལ་གཅེས་སྤྲས། ཆོས་འགྲིམས་བློ་གསར་བ་རྣམས་ཀྱིས་བྱེད་སྒོའི་རིམ་པ་ལ་སོགས་པ་བསྟན་འགྲོར་སྨན་ངེས་ཀྱི་བཀའ་སློབ་ཚ་འཇམ་དུ་མའི་སྒོ་ནས་བསྩལ་ཏེ་བསྟན་པ་རིན་པོ་ཆེ་རྨང་ནས་གསོ་བར་མཛད་ལ། ད་དུང་སྐུ་ཚེའི་སྨད་དུ་དཔལ་དུས་ཀྱི་འཁོར་ལོ་ཟུར་བཀའི་དབང་གི་རྒྱུན་ཤིན་ཏུ་ཉག་ཕྲ་བར་གྱུར་རྐྱེན་དབང་འདིའི་རྒྱུན་འཛིན་ནུས་ངེས་ཀྱི་སྐྱེས་བུ་དམ་པ་འགའ་ལ་དབང་ལན་ཞིག་བསྐུར་བར་དགོངས་ནས་ལྷ་ཀླུ་དགའ་ཚལ་དུ་དུས་འཁོར་གྱི་དབང་ཞིབ་རྒྱས་བསྩལ་མཐར་དེའི་རྒྱུན་ལས་རྗེ་ཉིད་ཀྱི་སྲས་ཀྱི་ཐུ་བོ་ཡོངས་འཛིན་གླིང་རིན་པོ་ཆེ་མཆོག་ནས་ཏཱ་ལའི་བླ་མ་སྐུ་ཕྲེང་བཅུ་བཞི་པར་འདིའི་དབང་བཞི་རྫོགས་པ་བུམ་པ་གང་བྱོའི་ཚུལ་དུ་ཕུལ་ཏེ་ད་ལྟའི་བར་རྒྱུན་བསྲིངས་ཉམས་མེད་དུ་འཕེལ་བཞིན་པ་འདི་ལྟར་ལགས།
དེ་ནས་སྐུ་ཁམས་ཀྱི་བབ་ལྩི་བའི་ཚུལ་བཞེས་པ་ན་སྐུའི་གམ་བཅར་བ་སོགས་ཀྱིས་རེ་ཞིག་སྐུ་ཚེ་ཞབས་པད་བརྟན་པར་བཞུགས་སུ་གསོལ་ཞེས་གསོལ་བ་ན་ད་ངས་གཞོན་སོ་དཀར་གྱི་དུས་ནས་ད་བར་རྙེད་བཀུར་སྙན་གྲགས་སོགས་ཚེ་འདིའི་རྣམ་པར་རྟོག་པས་མ་བསླད་པར་བསྟན་པ་ལ་གང་ཕན་བགྱིས་པ་ཡིན་པས་འགྱོད་པ་མེད། ད་མི་ཤི་ཁར་ད་དུང་ཡུན་རིང་སྡོད་དགོས་ཟེར་བ་དེ་ལས་བསུན་པ་མི་འདུག་ཅེས་ཞལ་བཞེས་མ་ཐོབ། ཡང་སྐབས་ཤིག་ན་གམ་བཅར་བ་ཚོས་ཅི་སྟེ་འཚོ་གཞེས་མི་མཛད་ན་བསྟན་འགྲོའི་མགོན་དུ་ཡང་སྲིད་འཁྲུལ་བྲལ་མྱུར་དུ་བྱོན་པ་ཞེས་ནན་དུ་གསོལ་བར་བཞད་མོ་དང་བཅས་ཏེ་དེ་ཚོ་སྐྱེས་བུ་དམ་པ་གྲུབ་པའི་གོ་འཕང་མཐོན་པོར་གཤེགས་པའི་སྐད་ཆ་རེད། ང་ནི་ལས་དཀར་ནག་གི་རྗེས་སུ་འབྲང་བ་ལས་འདི་ནས་འདིར་འགྲོ། དེ་ནས་འདི་བྱས་ཀྱི་གདེང་གང་ན་ཡོང༌། ཕྱིས་ཁང་གསར་རའི་སྐྱེ་སྤྲུལ་ཟེར་བ་ངོས་འཛིན་དང་བདག་སྤྲོད་གཏན་ནས་མི་དགོས་ཞེས་ནན་བསྟུད་ཀྱིས་བསྩལ། དེ་ནས་རིང་པོར་མི་ཐོགས་པར་བོད་རབ་བྱུང་བཅུ་དྲུག་པའི་ལྕགས་མོ་སྦྲུལ་ (༡༩༤༡) ལོའི་ཧོར་ཟླ་དགུ་པའི་ཚེས་བརྒྱད་ཉིན་ཆུ་ཤུལ་ཐར་པ་གླིང་དུ་སྐུ་གཤེགས། མཛད་རྣམ་ཅུང་རྒྱས་ཙམ་ཞིག་རི་འབུར་བས་མཛད་པའི་ 《རིགས་དང་དཀྱིལ་འཁོར་རྒྱ་མཚོའི་ཁྱབ་བདག་རྗེ་བླ་མ་ཁང་གསར་རྡོ་རྗེ་འཆང་ངག་དབང་ཐུབ་བསྟན་ཆོས་ཀྱི་དབང་ཕྱུག་དཔལ་བཟང་པོའི་རྣམ་པར་ཐར་པ་མདོ་ཙམ་བརྗོད་པ་ཨུཏྤ་ལའི་དོ་ཤལ་》ཞེས་པར་གསལ།
(དུང་དཀར་ཚིག་མཛོད་ཆེན་མོ་) ནས་བཏུས།


ཕྱི་ལོ་ ༢༠༡༥ ཟླ་བ་ ༦ ཚེས་ ༡༠ ཉིན་སྨན་རིའི་དགེ་བཤེས་ཚེ་དབང་དངོས་གྲུབ་ལགས་ཀྱིས་༧གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བཞི་པའི་སྟེང་ལ་ཆེད་དུ་དཔྱད་གཏམ་གནང་བའི་བོན་ལུགས་ལྟར་གྱི་ལས་རྒྱུ་འབྲས་ཀྱི་རྣམ་གཞག་སྐོར་གྱི་ནང་དོན་གནད་བསྡུས། རྩོམ་ཡིག་འདིའི་འཕྲོ་ཀློག » »
1,744 total views, 2 views today
རང་ཅག་གཞུང་ལུགས་དོན་དུ་གཉེར་བའི་རིགས་སྨྲ་བ་ཡོངས་ལ་བཀའ་དྲིན་མཚུངས་ཟླ་མ་མཆིས་པ་ངེས་པ་དོན་གྱི་མཁས་གྲུབ་ཆེན་པོ། མཚན་ཐོས་པ་ཙམ་གྱིས་དད་པའི་སྤུ་ལོང་ལྡེམ་ལྡེམ་དུ་གཡོ་བར་བྱེད་པའི་བོན་གྱི་སྤྱན་མངའ་བ་དེ་ཉིད་ཀྱིས། བསྟན་དང་འགྲོ་བའི་དོན་དུ་བརྩམས་པའི་བསྟན་པའི་གསལ་བྱེད་དམ་པར་གྱུར་པའི་འགྲེལ་དང་ཆ་ལག་དེ་རྣམས། འཕྲོས་སྦྱོར་གྱི་རིམ་པ་ཙམ་མིན་པར་མཐའ་དཔྱོད་ཀྱི་སྡོམ་ཚིག་ཏུ་སྤེལ་བ་མང་ལ། ཇི་ཙམ་རྟོག་དཔྱོད་གྱི་ལམ་ནས་འཇུག་པས། དེ་ཙམ་གྱིས་གོ་དོན་ཟབ་པར་འགྱུར་ཅིང་། ལན་གཅིག་དཔེ་བལྟ་བྱེད་པ་ཙམ་གྱིས་ངོམས་པར་མི་འགྱུར་ལ། ཡང་ནས་ཡང་དུ་རྣམ་པར་དཔྱོད་པའི་འདུན་པ་དྲག་པོ་འགོག་མེད་དུ་སྐྱེ་བར་འགྱུར་བ། དགག་བཞག་སྤོང་གསུམ་དང་འབྲེལ་བའི་ཐུན་མིན་གྱི་བཞེད་པ་དག་ཐང་མར་བརྡལ་བས། རྩོམ་ཡིག་འདིའི་འཕྲོ་ཀློག » »
1,473 total views, 1 views today
ཆེས་གནའ་བོའི་སྐབས་སུ་འཛམ་བུ་གླིང་དུ་ཡུལ་ཁམས་མང་དག་ཅིག་ལ་མི་ཤི་བའི་རྗེས་སུ་ཕུང་པོ་ས་ལ་སྦས་སྲོལ་བྱུང་མྱོང་ཡོད་ཅིང་བང་སོའི་བཟོ་བསྐྲུན་དང། དུར་རྒྱགས་སམ་དུར་མཆོད་བྱེད་སྟངས་སྐོར་སོགས་འཕེལ་རིམ་མི་འདྲ་བ་བྱུང་མྱོང་ཡོད་པ་ལྟར།
ཞང་བོད་ཀྱི་ལྗོངས་སུའང་གནའ་བོའི་དུས་སུའང་མཐའ་བཞི་རྒྱལ་ཁམས་གཞན་དག་དང་འདྲ་བར་ཕུང་པོ་ས་ལ་སྦས་སྲོལ་བྱུང་མྱོང་ཡོད། དེ་སྔོན་དུ་དབྱིན་ཇི་དང་། ཧྥ་རན་སེ། ཨུ་རུ་སུ། དབྱི་ཏྲ་ལི། འཇར་པན། ཀྲུང་གོ་སོགས་ཀྱི་མཁས་པ་མང་པོས་བོད་རིག་པ་དང་འབྲེལ་བའི་གནའ་རྫས་དཔྱད་གཞིའི་ཞིབ་འཇུག་བྱེད་པར་བརྩམས་ཤིང་། བོད་ཀྱི་བང་སོ་ནི་གནའ་སྔ་མོའི་རྡོ་ཆས་གསར་མའི་སྐབས་སུ་ཕུང་པོ་ས་ལ་སྦས་སྲོལ་ཡོད་པའི་དཔྱད་གཞི་བཙལ་རྙེད་ཐུབ་པའི་བདེན་དཔང་བྱས་པ་མ་ཟད། རྩོམ་ཡིག་འདིའི་འཕྲོ་ཀློག » »
1,176 total views, 1 views today
སྐྱབས་གནས་མཆོག་གྱུར་གཡུང་དྲུང་གནས་བཞི་ལ།།སྒོ་གསུམ་གུས་པ་ཆེན་པོའི་ཕྱག་བགྱིས་ནས།།བོན་སྤྱོད་གཙོ་བོ་སྐྱབས་འགྲོའི་རིམ་པ་ཡི།།རྣམ་བཤད་རབ་གསལ་ཉི་འོད་དིང་འདིར་སྤྲོ།།འདིར་སྐྱབས་ཡུལ་གྱི་རྣམ་བཞག་ཉུང་བསྡུས་བསྟན་པ་ལ་བདུན་ཏེ། དང་པོ་སྐྱབས་སུ་འགྲོ་བའི་རྒྱུ་དང༌། སྐྱབས་འགྲོའི་ངོ་བོ་དང༌། སྐྱབས་འགྲོའི་དབྱེ་བ། སྐྱབས་ཡུལ་གྱི་རང་བཞིན། སྐྱབས་སུ་འགྲོ་བའི་བསླབ་བྱ། སྐྱབས་སུ་མ་སོང་བའི་སྐྱོན། སྐྱབས་སུ་སོང་བའི་ཕན་ཡོན་བཤད་པ་དང་བདུན་ནོ།། དང་པོ་སྐྱབས་སུ་འགྲོ་བའི་རྒྱུ་ནི། རང་ངམ་གཞན་གྱི་འཁོར་བའི་སྡུག་བསྔལ་གྱི་འཇིགས་པ་ལ་སྐྲག་པའི་ངེས་འབྱུང་དང༌། དེ་ལས་སྐྱོབས་འདོད་པའི་སྙིང་རྗེ་དང༌། རྩོམ་ཡིག་འདིའི་འཕྲོ་ཀློག » »
1,080 total views, 6 views today
གཡུང་དྲུང་བོན་གྱི་ལུགས་ལ་བླ་མ་ཞེས་པ་དེ་གང་འདྲ་ཞིག་ཡིན། བླ་མའི་རིགས་ཇི་ཙམ་ཞིག་ཡོད་ཅེ་ན། སྤྱིར་བླ་མའི་མིང་ཙམ་ཡོད་མཁན་ནི་དེང་སང་གི་དུས་སུ་ཧ་ཅང་མང་ནའང་། མདོ་སྔགས་རྫོགས་གསུམ་གྱི་གཞུང་ལས་བཤད་པའི་བླ་མ་མཚན་ཉིད་དང་ལྡན་པ་ནི་ཤིན་ཏུ་དཀོན་པ་ཡིན། དེ་ཡང་བླ་མ་ནི། སངས་རྒྱས་ཀྱི་ཞལ་ཚབ། ཐར་པའི་དད་དཔོན། འདྲེན་པའི་གཙོ་བོ། སྡུག་ལྡན་གྱི་སྐྱབས་གནས། གནས་སྐབས་དང་མཐར་ཐུག་གི་བདེ་བ་དང་ལེགས་ཚོགས་ཐམས་ཅད་ཀྱི་འབྱུང་གནས་ཡིན་པས་དེ་ངོས་འཛིན་མ་ནོར་བ་བྱེད་དགོས། རྩོམ་ཡིག་འདིའི་འཕྲོ་ཀློག » »
1,254 total views, 3 views today
རིགས་པའི་རྗེས་འབྲེང་གངས་ཅན་མཁས་པའི་ཁྲོད། །དགོངས་འགྲེལ་མི་མཐུན་ཐོག་ཡོད་ཐོག་མེད་ལུགས། །རིགས་ལམ་བརྒལ་རྟགས་ལམ་ནས་འདྲེན་མཛད་པའི། །བསྟན་འཛིན་མཁས་གྲུབ་རྣམ་གཉིས་སྤྱི་བོར་མཆོད། །ཐོག་ཡོད་སྨྲ་ལ་འགྲན་པའི་ཟླ་བྲལ་བ། །རིགས་པའི་སེང་ཆེན་ལུང་རིགས་དབང་ཕྱུག་དང་། །བྲུ་སྟོན་ཉི་རྒྱལ་འགྲོ་མགོན་བློ་གྲོས་སོགས། །གཡས་རུའི་གསལ་བྱེད་རྣམས་ལ་གུས་ཕྱག་འཚལ། ། རྩོམ་ཡིག་འདིའི་འཕྲོ་ཀློག » »
995 total views, 1 views today
ཐར་སྒྱུམ་བྲི་མ་ཁེར་ཞི་དེ་སྨ་ཁིར་ན་ཉི་རི་ཁི་ཁར་ད་དོད་ཅི་ལྷན།
༄༅། །ཐར་ལམ་གྱི་རིམ་པ་གསལ་བར་བྱེད་པའི་སྒྲོན་མེ་ཉི་མའི་འོད་ཟེར་ཞེས་བྱ་བ། བླ་མ་བཀའ་དྲིན་ཅན་གྱི་ཞབས་ལ་གུས་པས་འདུད། །
སྤངས་པ་མི་འགྱུར་གཡུང་དྲུང་གདན་ཐོག་ཏུ། །རྟོགས་པ་མི་ནུབ་རྒྱལ་མཚན་འཛིན་པའི་སྐུ། །ཐར་ལམ་སྣ་ཚོགས་འགྲོ་ལ་སྟོན་མཛད་པ། །སྟོན་པ་བླ་མེད་དེ་ལ་མོས་ཕྱག་མཚལ། །བློ་དམན་ཐར་པའི་ལམ་ལ་བཀྲིད་ཕྱིར་དུ། །རྒྱལ་བའི་གསུང་རབ་རྒྱ་མཚོ་ལྟ་བུའི་དོན། །ནོར་བུ་བཞིན་དུ་དགོས་འདོད་ཀུན་འབྱུང་བའི། །ས་དང་ལམ་གྱི་རིམ་པ་བསྡུས་ཏེ་བཤད། །དེ་ལ་སྟོན་པ་ཡང་དག་པར་རྫོགས་པའི་སངས་རྒྱས་ཀྱི་གསུང་རབ་ཁམས་བརྒྱད་ལ་སོགས་པ་དོན་གྱིས་གསུམ་ལ་འདུ་སྟེ། གནས་ལུགས་གཞིའི་ཁྱད་པར་གྱི་དབང་དུ་བྱས་ནས་བདེན་པ་གཉིས་ལ་སོགས་དང༌། འཆར་ཚུལ་རྩལ་གྱི་དབང་དུ་བྱས་ནས་འཁོར་འདས་ལ་སོགས་དང༌། འཇུག་ཚུལ་ལམ་གྱི་དབང་དུ་བྱས་ནས་བདེན་བཞི་ལ་སོགས་བསྟན་པ་ཡིན་ནོ། ། རྩོམ་ཡིག་འདིའི་འཕྲོ་ཀློག » »
1,347 total views, 1 views today
༧སྐྱབས་རྗེ་སྨན་རིའི་སློབ་དཔོན་ཡང་སྟོན་འཕྲིན་ལས་ཉི་མ་རིན་པོ་ཆེ།
ཐེག་འགྲེལ་ལས། ཇི་སྲིད་འདུ་ཤེས་ཡོད་ཀྱི་བར།དེ་སྲིད་ཐེག་པའི་མཐའ་ལ་ཐུག་མཐའ་མེད། ཅེས་གསུངས་པ་ལྟར། བདག་ཅག་གི་སྟོན་པ་རྫོགས་པའི་སངས་རྒྱས་རྒྱལ་བ་གཤེན་རབ་མི་བོ་མཆོག་གིས་གདུལ་བྱའི་བློ་དང་དབང་པོའི་ཁམས་མོས་པ་མི་མཐུན་པ་ཇི་སྙེད་ཅིག་ཡོད་པ་ལྟར། དེ་དང་མཐུན་པར་བོན་གྱི་སྒོ་མོ་ཡང་བསམ་གྱིས་མི་ཁྱབ་པར་བསྟན་ཅིང་དེ་ཡང་གདུལ་བྱའི་བློ་ཡི་རིམ་པ་དེ་དག་བསྡུ་ན་གསུམ་དུ་འདུས་པ་སྟེ། བློ་རབ་འབྲིང་ཐ་གསུམ་དུ་འདུས་པའོ། དེ་བཞིན་བོན་གྱི་སྒོ་མོ་བརྒྱད་ཁྲི་བཞི་སྟོང་ལས་སོགས་ཇི་སྙེད་ཅིག་གསུངས་ཀྱང་བསྡུས་ན་ཐེག་པ་ཆེ་ཆུང་གསུམ་མམ་མདོ་སྔགས་སེམས་གསུམ་དུ་མ་འདུས་པ་མེད་ཅིང་དེས་ན། གདུལ་བྱའི་བློ་དབང་པོ་ཐ་མ་ལ་ལྟོས་ཏེ་མདོ་མཚན་ཉིད་ཐེག་པའི་བོན་སྒོ་དང༌། རྩོམ་ཡིག་འདིའི་འཕྲོ་ཀློག » »
976 total views, 1 views today


རྒྱ་ནག་གི་དམག་འཐབ་གནམ་གྲུ་གཉིས་ཀྱིས་ཨ་མི་རི་ཁའི་རྟོག་ཞིབ་གནམ་གྲུ་འཕུར་ལམ་དང་ཧ་ཅང་ཐག་ཉེ་ས་ལ་འཛུལ་ནས་བདེ་འཇགས་ལ་ཉེན་ཁ་ཆེན་པོ་བཟོས་ཡོད་པའི་སྐོར་ལ་ཨ་རིའི་དམག་སྤྱི་ཁང་གིས་གནས་ཚུལ་བརྗོད་ཡོད་པ་རེད། དེའི་སྐོར་ལ་ཡེ་ཤེས་རྡོ་རྗེ་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གནང་གི་རེད།


གསར་འགོད་པ་འབྲོག་མྱི། སི་ཀཱོ་ཊི་ལོན་ཌི་མི་དམངས་ཀྱིས་མཉམ་འབྲེལ་རྒྱལ་པོའི་རྒྱལ་ཁབ་ཏུ་མཉམ་གནས་བྱེད་རྒྱུ་བདམས་ནས་རང་བཙན་གྱི་སྒོ་མོ་བརྒྱབ་འདུག སི་ཀཱོ་ཊི་ལན་ཌི་རང་བཙན་སྤྱི་མོས་འོས་བསྡུའི་འོས་ཤོག་གི་མཇུག་འབྲས་ཁྱབ་བསྒྲགས་བྱས་ཡོད་པ་དང་། རྩོམ་ཡིག་འདི་མུ་མཐུད་ནས་ཀློགས >>>
09/19/2014
རྒོ་དམར་ནི་འཛམ་གླིང་རང་བྱུང་མཉམ་འབྲེལ་གྱི་མིང་ཐོ་དམར་པོ་ཞེས་པའི་སྟོང་ཉེན་ཆེ་བའི་རི་དྭགས་ཀྱི་གྲས་ཅིག་སྟེ། དེ་ནི་ཀྲུང་གོའི་རི་དྭགས་རིགས་ཁྱད་ཐོན་དང་། རྒྱལ་ཁབ་ཀྱི་ཨང་རིམ་དང་པོའི་སྲུང་སྐྱོབ་རི་དྭགས་ཡིན། ད་ལྟ་མཚོ་སྔོན་མཚོ་ཁྲི་ཤོར་རྒྱལ་མོའི་ཉེ་འགྲམ་དུ་མ་གཏོགས་མང་པོ་མི་འདུག རྩོམ་ཡིག་འདི་མུ་མཐུད་ནས་ཀློགས >>>


༄༅།། འབར་མའི་དྲག་པོའི་སྲིད་འགྱུར་ལ་ངོ་རྒོལ་བྱེད་མཁན་ཚོས་གཟའ་མིག་དམར་ཉིན་མོར་གྲོང་ཁྱེར་ཆེ་ཤོས་ཏེ། རྒྱལ་ས་ཡཱན་ཀོང་གི་གཞུང་ལམ་ཁག་ཏུ་ཚོན་རྩི་དམར་པོ་གཏོར་ནས་བདེ་འཇགས་དམག་མིའི་མི་གསོད་ཁྲག་སྦྱོར་གྱི་བྱ་སྤྱོད་ལ་ངོ་རྒོལ་བྱས་ཡོད་ཅིང་། དྲག་པོའི་གཞུང་འཛིན་པའི་བཀའ་ཁྱབ་འོག་བདེ་འཇགས་དམག་མིས་ཁ་སང་བར་དུ་ཕྲུ་གུ་༤༧་ཚུད་པའི་མི་༥༧༠་བསད་པ་དང་མི་༣༥༠༠་ཡས་མས་འཛིན་བཟུང་བྱས་ཡོད་པ་སོགས་ཀྱི་གནས་ཚུལ་ཐོན་པ་ཁག་པ་སངས་དབྱངས་སྐྱིད་ཀྱིས་སྙན་སྒྲོན་ཞུ་ཡི་རེད།།


ཕྱི་ལོ་༢༠༡༤ ལོར་ཧོང་ཀོང་དུ་སློབ་ཕྲུག་གིས་འགོ་ཁྲིད་པའི་མང་གཙོའི་ལས་འགུལ་ཆེན་མོ་སྤེལ་སྐབས། ལས་འགུལ་བ་ཞིག་ལ་ཉེན་རྟོག་པས་རྡུང་རྡེག་བྱས་པའི་གནད་དོན་ཐད། ཉེན་རྟོག་པ་བདུན་ལ་ལོ་གཉིས་རེའི་བཙོན་འཇུག་ཁྲིམས་ཆད་བཏང་ཡོད་འདུག
ཟླ་འདིའི་ཚེས་༡༧ ཉིན་གྱི་ཧོང་ཀོང་རང་དབང་གསར་ཤོག་གི་དྲ་ཐོག་ཏུ་གནས་ཚུལ་སྤེལ་གསལ། ཧོང་ཀོང་གི་དམའ་རིམ་ཁྲིམས་ཁང་་གི་ཁྲིམས་དཔོན་གྱིས། ཉེན་རྟོག་པ་བདུན་གྱི་བྱེད་ལས་ལ་བརྟེན་ནས་རྒྱལ་སྤྱིའི་ནང་ཧོང་ཀོང་གི་མིང་བརྫད་ཡོད་པ་དང་། ཁོང་ཚོས་སྐབས་དེར་ལས་འགུལ་བ་ཀན་ཚང་ཞེས་པ་ཉེན་རྟོག་ལས་ཁང་ལ་ཁྲིད་ནས། རྡུང་རྡེག་བྱས་པ་དེར་རྒྱུ་མཚན་གནས་ལུགས་གང་གིས་ཀྱང་ཁུངས་འཁྱོལ་རྒྱུ་མེད་པས། མ་འོངས་པར་ཉེན་རྟོག་པ་སུ་གང་གིས་ཁྲིམས་འགལ་གྱི་ལས་རིགས་མི་བྱེད་པའི་ཆེད་དུ་མིག་དཔེ་སྟོན་དགོས་སྐོར་བརྗོད་ནས། ཐོག་མར་ཉེན་རྟོག་པ་བདུན་པོར་ལོ་གཉིས་དང་ཟླ་དྲུག་གི་བཙོན་འཇུག་ཁྲིམས་ཆད་བཏང་ཡོད་འདུག་ཀྱང་། དེ་དག་གིས་དུས་ཚོད་རིང་པོའི་རིང་ཉེན་རྟོག་པའི་ལས་དོན་བྱས་པའི་རྒྱབ་ལྗོངས་ལ་བརྟེན་ནས། བཙོན་འཇུག་གི་དུས་ཡུན་ཟླ་༦ ཉུང་དུ་བཏང་ཡོད་འདུག
ཁྲིམས་ཁང་ནང་དུ་ཉེན་རྟོག་པ་དང་མང་གཙོའི་ལས་འགུལ་བའི་རྒྱབ་སྐྱོར་བའི་བར་ལ། སྐད་ཤུགས་ཆེན་པོའི་རྩོད་བརྒྱབ་པའི་གནས་ཚུལ་བྱུང་ཡོད་འདུག དེ་བཞིན་ཧོང་ཀོང་གཞུང་གི་རྒྱབ་སྐྱོར་བ་ཞིག་གིས། མང་གཙོའི་ལས་འགུལ་གོ་སྒྲིག་པ་ཚོར་ཁྲིམས་ཆད་བཏང་མེད་པས། དེ་ནི་དྲང་བདེན་ཞིག་མིན་སྐོར་གསར་འགོད་པ་ཚོར་བརྗོད་ཡོད་འདུག
དེ་ཡང་ཕྱི་ལོ་༢༠༡༤ ལོའི་ཟླ་༡༠ པའི་ཚེས་༡ ཉིན་ཉེན་རྟོག་པ་ཁག་ཅིག་གིས་ལས་འགུལ་བ་ཀན་ཚང་འཇུ་བཟུང་བྱས་ཏེ། ཐོག་མར་རྡུང་རྡེག་བྱས་ཏེ། རྗེས་སུ་ཉེན་རྟོག་ཁང་ཞིག་ལ་འཁྱེར་ཏེ་བསྐྱར་དུ་རྡུང་རྡེག་བྱས་ཡོད་འདུག
པེ་ཅིང་སྲིད་གཞུང་གིས་འཆར་འགོད་བྱས་པའི་ཕྱི་ལོ་༢༠༡༧ ལོའི་ཧོང་ཀོང་གི་སྤྱི་ཁྱབ་འོས་འདེམས་གཏན་འབེབས་ནང་། ཐེངས་དང་པོར་ཧོང་ཀོང་མི་མང་གིས་འོས་བླུག་སྟེ་སྲིད་གཞུང་གི་འགོ་ཁྲིད་འདེམས་པའི་ཆོག་མཆན་ཐོབ་ཡོད་ཀྱང་། གཙོ་འཛིན་གྱི་འོས་མི་རྣམས་འོས་བསྡུ་ལྷན་ཁང་བརྒྱུད་དེ་བཀའ་ཁྲོལ་ཐོབ་དགོས་པ་མ་ཟད། འོས་བསྡུ་ལྷན་ཁང་དེའི་ཚོགས་མི་༡༢༠༠ ཡོད་པའི་ནང་གི་མང་ཤོས་པེ་ཅིང་ཕྱོགས་གཏོགས་ཀྱི་མི་ཡིན་པར་བརྟེན། ཧོང་ཀོང་གི་སློབ་ཕྲུག་གཙོས་པའི་མང་གཙོའི་ཚོགས་སྡེ་དང་སྒྲིག་འཛུགས་ཁག་གིས། དེ་ནི་མང་གཙོའི་རྣམ་པ་རྫུན་མ་ཡིན་པའི་སྐྱོན་བརྗོད་འོག་ངོ་རྒོལ་ཤུགས་ཆེན་བྱས་ནས། ཉི་གདུགས་ཀྱི་ལས་འགུལ་ཆེན་མོ་ཞེས་པ་བྱུང་ཡོད་པ་རེད། ལས་འགུལ་ཆེན་མོ་དེར་འགྲུལ་ལམ་བཀག་སྡོད་ཀྱིས་ཞི་རྒོལ་ཕྱི་ལོ་༢༠༡༤ ལོའི་ཟླ་༩ པའི་ཚེས་༢༦ ནས་ཟླ་༡༢ པའི་ཚེས་༡༥ བར་བྱས་ཡོད་ནའང་། རྒྱ་ནག་གཞུང་གི་སྲིད་ཇུས་ལ་འགྱུར་བ་གང་ཡང་མ་བཏང་མེད་པ་རེད། རྒྱལ་སྤྱིའི་ནང་དང་ལྷག་པར་དུ་ཧོང་ཀོང་ནང་དུ་མང་གཙོ་དོན་གཉེར་བ་དང་རང་བཙན་དོན་གཉེར་བའི་སེམས་ཚོར་ཆེན་པོ་བསྐྲུན་ཐུབ་ཡོད་པ་དང་། དེ་བཞིན་ལས་འགུལ་དེ་ནི་གནམ་སྡེ་སྒོ་མོའི་ལས་འགུལ་རྗེས་སུ་རྒྱ་ནག་གཞུང་ལ་ཁ་གཏད་བཅག་པའི་ལས་འགུལ་ཆེ་ཤོས་ཤིག་ལ་ངོས་འཛིན་བྱེད་ཀྱི་ཡོད་པ་རེད།།
གསར་འགོད་པ་སྐལ་བཟང་དོན་གྲུབ།


ད་ལྟ་རྒྱ་བོད་དབར་གྱི་འབྲེལ་མོལ་མཚམས་ཆད་ནས་ལོ་༦་ཙམ་འགྲོ་བའི་སྐབས་འདིར། བཙན་བྱོལ་བོད་མིའི་སྲིད་སྐྱོང་བློ་བཟང་སེངྒེ་སླར་ཡང་སྲིད་སྐྱོང་ལ་འོས་འདེམ་བྱུང་བར་བརྟེན་འབྱུང་འགྱུར་འབྲེལ་མོལ་དེ་སླར་གསོ་ཡོང་རྒྱུའི་རེ་བ་ཆེ་བ་ཡོད་པ་ངོས་འཛིན་བྱེད་མཁན་ཡོད་པ་དང་། འོན་ཀྱང་དཔྱད་ཞིབ་པ་འགའ་ཤས་ཀྱིས་འདི་ནི་ཐད་ཀར་རྒྱ་ནག་གི་ལག་ཏུ་ཡོད་པའི་དབང་ཆ་ཞིག་ཡིན་པར་བརྟེན་བོད་ཀྱི་འགོ་ཁྲིད་རྣམས་ལ་བྱེད་ཐབས་མེད་པའི་གནས་ཚུལ་ཞིག་ཡིན་པ་འགྲེལ་བརྗོད་བྱེད་ཀྱི་ཡོད་པའི་སྐོར་ལ་འདི་ག་རླུང་འཕྲིན་ཁང་གི་གསར་འགོད་པས་སྤེལ་བའི་གནས་ཚུལ་ལས་ཡེ་ཤེས་རྡོ་རྗེ་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གནང་གི་རེད།


Copy and paste the embed code below. The code changes based on your selection.
The code has been copied to your clipboard.
Video size
https://www.voatibetan.com/a/1708959.html
ཨ་རིའི་ནང་ཕྱི་མི་གཞིས་ཆགས་ཀྱི་གནད་དོན་དེ་རྒྱུན་རིང་ནས་དཀའ་ངལ་སེལ་མ་ཐུབ་པར་སྲིད་འཛིན་རིམ་པས་ཨ་རིའི་གྲོས་ཚོགས་ལ་གནད་དོན་དེའི་སྐོར་ཁྲིམས་ཡིག་བསྐྱར་བཅོས་གནང་དགོས་པའི་རྒྱབ་གཉེར་གནང་ཡོད་ནའང་། ད་བར་དེའི་ཐོག་དོན་ཕན་སོན་པའི་ཐག་གཅོད་གནང་ཐུབ་མེད་པ་དང་། སྲིད་འཛིན་ཨོ་བྷ་མས་ལས་རྒྱུན་གཉིས་པར་གནད་དོན་དེ་ལས་དོན་གལ་ཆེ་ཤོས་ལ་ངོས་འཛིན་གནང་ནས་ད་ལོ་སླར་ཡང་གྲོས་ཚོགས་ལ་ཁྲིམས་འཆར་དེར་ཐག་གཅོད་གནང་དགོས་པའི་རྒྱབ་གཉེར་གནང་ཡོད་པ་རེད། ཨ་རིའི་གྲོས་ཚོགས་གོང་མས་ཕྱི་མི་གཞིས་ཆགས་ཀྱི་བསྐྱར་བཅོས་ཁྲིམས་འཆར་ལ་མང་མོས་རྒྱབ་སྐྱོར་ཐོབ་ནས་ཐག་གཅོད་གནང་ཟིན་ཡོད་ནའང་། གྲོས་ཚོགས་འོག་མའི་ནང་ཐག་གཅོད་ཡོང་རྒྱུར་ད་ལྟའང་དཀའ་ངལ་འཕྲད་བཞིན་ཡོད་པ་རེད། ཁྲིམས་འཆར་དེའི་ནང་བོད་མི་ལྔ་སྟོང་ཨ་རིའི་ནང་གཞིས་ཆགས་བྱ་རྒྱུའི་དོན་ཚན་ཞིག་ཀྱང་ཚུད་ཡོད་པ་རེད། ལས་རིམ་ནང་རྒྱལ་སྤྱིའི་བོད་དོན་ལས་འགུལ་ཁང་གི་ཚོགས་གཙོ་བུ་ཆུང་ཚེ་རིང་ལགས་དང་ཨ་རིའི་ཕྱི་མི་གཞིས་ཆགས་ཀྱི་ཁྲིམས་རྩོད་པ་བསྟན་འཛིན་དབང་རྒྱལ་ལགས་གཉིས་གདན་འདྲེན་ཞུས་ནས་ཨ་རིའི་ཕྱི་མི་གཞིས་ཆགས་ཁྲིམས་འཆར་གྱི་ཕུགས་རེ་དང་བོད་མི་ལྔ་སྟོང་ཨ་རིར་ལེན་འཆར་གྱི་རེ་བ་བཅས་ཀྱི་སྐོར་ལ་བགྲོ་གླེང་ཞུ་རྒྱུ་ཡིན།


༢༠༠༩ ཕྱི་ཟླ་ ༨ ཚེས་ ༡༧ རེས་གཟའ་ཟླ་བ།
༄༅། །ཕྱི་ལོ་ ༢༠༠༩ ཟླ་ ༨ ཚེས་ ༡༤ ཉིན་དབུས་བོད་ཀྱི་བུད་མེད་ལྷན་ཚོགས་ནས་གོ་སྒྲིག་འོག་གངས་སྐྱིད་ལས་བྱེད་གསོལ་ཚིགས་ཁང་གི་ཡང་སྟེང་དུ་རྒྱ་གར་ས་གནས་གཞུང་གི་ཞི་དྲག་དཔོན་རིགས་དང་ཡུལ་མིའི་ཚོགས་པ། དེ་བཞིན་གནད་ཡོད་མི་སྣ་བཅས་བརྒྱ་ལ་ཉེ་བར་ཐུགས་རྗེ་ཆེ་ཞུའི་གསོལ་སྟོན་ཟབ་རྒྱས་ཤིག་བཤམས་ཡོད། དེར་བཙན་བྱོལ་བོད་གཞུང་གི་བཀའ་བློན་ཁྲི་པ་མཁས་དབང་ཟམ་གདོང་རིན་པོ་ཆེ་མཆོག་དང་བོད་མི་མང་སྤྱི་འཐུས་ཚོགས་གཞོན་རྒྱ་རི་སྒྲོལ་མ་མཆོག དེ་བཞིན་རྡ་སའི་ས་གནས་བདེ་དོན་ཚེ་རིང་ཕུན་ཚོགས་སོགས་མཉམ་ཞུགས་གནང་ཡོད། རྒྱ་གར་ཡུལ་མིའི་སྐུ་ཚབ་ཧིན་བོད་མཛའ་འབྲེལ་ཚོགས་པའི་ཚོགས་གཙོ་སྐུ་ཞབས་ཨ་ཇེ་སིང་མན་པ་ཏྲི་ཡ་ལགས་ཀྱིས་གསུང་བཤད་གནང་གསལ། ༸གོང་ས་༸སྐྱབས་མགོན་ཆེན་པོ་མཆོག་གི་ཡང་དག་པའི་དབུ་ཁྲིད་འོག་བོད་དོན་བདེན་མཐའ་མྱུར་དུ་གསལ་རྒྱུར་ཡིད་ཆེད་བརྟན་པོ་ཡོད། ཅེས་འགྲེལ་བརྗོད་གནང་རྗེས་བཀའ་ཁྲི་མཆོག་ནས་གསུང་བཤད་ནང་དོན། ༸གོང་ས་༸སྐྱབས་མགོན་ཆེན་པོ་མཆོག་གི་དབུས་བཙན་བྱོལ་བོད་གཞུང་རྡ་སར་གནས་སྤོས་གནང་བ་ནི་སྐབས་དེའི་གནས་ཚུལ་མང་པོ་ཞིག་ལ་དགོངས་བཞེས་ཀྱིས་ཐག་ཆོད་གནང་བ་ཞིག་ཡིན། འདས་པའི་ལོ་ངོ་ལྔ་བཅུ་ཐམ་པའི་རིང་རྡ་སར་འགྱུར་ལྡོག་ཆེན་པོ་ཕྱིན་ཡོད་པ་མ་ཟད། ལྷག་པར་དུ་ལོ་ངོ་ལྔ་བཅུ་ཐམ་པའི་རིང་བཙན་བྱོལ་བོད་མི་རྣམས་ནས་རྒྱ་གར་འཕགས་ཡུལ་དེ་བཞིན་རང་ཡུལ་གཉིས་པ་ཞིག་ཡིན་པའི་ཚོར་སྣང་ཤུགས་ཆེ་བྱུང་བ་དེ་ནི་རྒྱ་གར་གཞུང་མང་གཉིས་ཀྱི་བཀའ་དྲིན་ཡིན་ཞེས་དང་། ཡང་བཀའ་ཁྲི་མཆོག་ནས་གསུང་གསལ། ཕྱི་ལོ་ ༢༠༡༠ ལོ་དེ་ནི་༸གོང་ས་༸སྐྱབས་མགོན་ཆེན་པོ་མཆོག་གི་དབུས་པའི་བཙན་བྱོལ་བོད་གཞུང་རྡ་སར་གནས་སྤོས་བྱས་ནས་ལོ་ངོ་ ༥༠ འཁོར་བའི་དུས་ཚིགས་ཤིག་ཀྱང་འཁེལ་གྱི་ཡོད་པས་སྐབས་འདིར་དམིགས་བསལ་གྱི་བྱེད་སྒོ་ཁག་སྤེལ་གནང་རྒྱུའི་གྲ་སྒྲིག་གནང་བཞིན་ཡོད་པའི་ངོ་སྤྲོད་གསུང་བཤད་གནང་ཡོད་པ་སོགས་ཀྱི་གནས་བསྡུས་སུ།།


བོད་པའི་དགོས་འདུན་དང་ཞི་རྒོལ།
ཨེ་ཤི་ཡའི་མཉམ་འབྲེལ་དགོངས་གཞི།
རྒྱ་གར་བྱང་ཤར་མངའ་སྡེ་མ་ནི་པུ་རིའི་གྲོས་ཚོགས་ནས་གདན་ཞུས་ལྟར་བོད་མིའི་དབུ་ཁྲིད་སྤྱི་ནོར་༧གོང་ས་ཏཱ་ལའི་བླ་མ་མཆོག་གིས་སྤྱི་ཚེས་༡༧ཉིན་མངའ་སྡེའི་རྒྱལ་ས་ཨིམ་ཕལ་ནང་ཞབས་སིར་འཁོད་ཡོད་པ་བཞིན་དེ་རིང་རེས་གཟའ་ལྷག་པའི་ཉིན་ཞི་བདེ་དང་འཆམ་མཐུན་དགོས་པའི་བརྗོད་གཞིའི་ཐོག་བཀའ་སློབ་གནང་ཡོད་པ་སོགས་འབྲེལ་ཡོད་མཛད་འཆར་སྐོར་
བོད་ཀྱི་གཞོན་ནུ་ལྷན་ཚོགས་ཀྱི་ཚོགས་མི་ཚོས་རྒྱ་གར་གྱི་རྒྱལ་ས་ལྡི་ལི་གསར་པའི་ནང་དུ་རྒྱ་ནག་དམར་ཤོག་ཚོགས་པའི་ཚོགས་ཆེན་༡༩་འཚོགས་པའི་སྐབས་དེར་བོད་ནང་རྒྱ་ནག་གཞུང་ནས་དྲག་གནོན་གྱི་སྲིད་ཇུས་འཛིན་བཞིན་པར་ངོ་རྒོལ་དང་བོད་ཀྱི་གནས་སྟངས་ལ་རྒྱལ་སྤྱིའི་དོ་སྣང་ཡོང་ཆེད་དུ་རྒྱ་ནག་གི་གཞུང་ཚབ་ཁང་གི་མདུན་དུ་རྔམ་སྟོན་ཁྲོམ་སྐོར་གནང་བའི་སྐབས་
ཕྱི་ཟླ་༡༠པའི་ཚེས་༡༧གྱི་ཉིན་མོ་དེ་ནི་ ཨ་མི་རི་ཀའི་གྲོས་ཚོགས་ཀྱིས་བོད་ཀྱི་བླ་ན་མེད་པའི་དབུ་ཁྲིད་༧སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་གཟེངས་སྟོད་ཆེ་ཤོས་གསེར་གྱི་གཟེངས་རྟགས་ཕུལ་ཏེ་ ལོ་ངོ་བཅུ་འཁོར་བའི་དུས་དྲན་གྱི་ཉིན་མོ་ཡིན་ཞིང་ གཟེངས་རྟགས་འབུལ་བཞེས་ཀྱི་རྟེན་འབྲེལ་མཛད་སྒོར་ སྐབས་དེའི་ཨ་མི་རི་ཀའི་སྲིད་འཛིན་སྐུ་ཞབས་ཇོར་ཇྷི་ བྷུཤ་མཆོག་དང་གྲོས་ཚོགས་ཀྱི་དབུ་ཁྲིད་རྣམ་པ་སོགས་མཐོ་རིམ་མི་སྣ་མང་པོ་ཕེབས་ཞུགས་གནང་སྟེ་ མགོན་པོ་མཆོག་གི་མཛད་རྗེས་བླ་ན་མེད་པ་


བོན་དཔེ་དྲི་མེད་གཟི་བརྗིད་པོད་ལྔ་པའི་མཚམས་སྦྱོར།
སྤྲུལ་སྐུ་བློ་ལྡན་སྙིང་པོའི་སྙན་རྒྱུད་གཤེན་གྱི་མཛད་མདོ་རྒྱས་པ་<<འདུས་པ་རིན་པོ་ཆེའི་རྒྱུད་དྲི་མ་མེད་པ་གཟི་བརྗིད་རབ་ཏུ་འབར་བའི་མདོ་>>པོད་ལྔ་པའི་ནང་གཤེན་རབ་རྒྱལ་གྱི་ལོ་མཛོད་བཅུ་གཉིས་ཀྱི་མཛད་པ་རྫོགས་ནས་དགུང་གྲངས་བཅོ་ལྔ་སྐབས་ཀྱི་གཏོ་བུ་བཏུལ་བའི་མཛད་པ་ཡན་དང་། སྤྱིར་གཟི་བརྗིད་ལེའུ་དྲུག་ཅུ་རེ་གཅིག་ཡོད་པ་ལས། པོད་འདིར་ལེའུ་ཉེར་གཅིག་པ་སྟོན་པས་པེའུ་ཙེ་རྣམ་པ་གསུམ་གྱི་བོན་བསྟན་པའི་མདོ་དང་། ཉེར་གཉིས་པ་སྟོན་པས་འགྲོ་འདུལ་འོད་ཟེར་སྤྲོ་བའི་མདོ། ཉེར་གསུམ་པ་འཁོར་རྣམས་ལ་རྒྱུ་འབྲས་རྣམ་པར་འབྱེད་པའི་མདོ། ཉེར་བཞི་པ་སྟོན་པས་འགྲོ་བ་ཐར་པར་དྲངས་པའི་མདོ་བཅས་ལེའུ་བཞི་ཡོད།
དེ་ཡང་གཤེན་རབ་དགུང་གྲངས་བཅུ་གསུམ་བཞེས་དུས་བསྟན་པ་སྲིད་པ་གསུམ་ལ་སྒྲོགས་ཤིང་། བསྟན་པ་ཆགས་ཞིང་གནས་པར་བྱ་བའི་ཕྱིར་དུ། ལྷ་ཀླུ་མི་གསུམ་གྱི་སློབ་མ་རྣམས་ལ་<<པེའུ་ཙེ་རྣམ་པ་གསུམ་གྱི་བོན་>>བསྟན་པར་དགོངས་ནས། གྲོང་ཁྱེར་ཆེན་པོ་དགའ་ལྡན་བྱམས་པའི་དབུས་དཀྱིལ། གསས་མཁར་ཤམ་པོ་ལྷ་རྩེའི་སྒོ་དྲུང་དུ་བཞུགས་ཏེ་འཁོར་གྱི་སློབ་མ་གཤེན་རབ་ཚངས་པ་གཙུག་ཕུད་ཀྱིས་ཞུས་ངོར། སྐུ་གསུང་ཐུགས་ཀྱི་པེའུ་ཙེ་རྣམ་གསུམ་ཁམས་གསུམ་དང་། སྤང་བྱ། གཉེན་པོ། ཐེག་དགུ། སྒོ་བཞི་མཛོད་ལྔ་བཅས་ལ་སྦྱར་ཚུལ་བསྟན་པ་དང་། གཤེན་ཡོངས་སུ་དག་པས་སླར་སྐུ་གསུང་ཐུགས་ཀྱི་པེའུ་ཙེ་རྣམ་པ་གསུམ་སྤྱོད་ཅིང་སྤེལ་ན་ཚད་མ་གསུམ། བདེན་པ་གཉིས། དབང་པོ་རབ་འབྲིང་ཐ་མའི་བློ་དང་སྦྱར་ཚུལ་དང་། བསྟན་པ་སྲིད་པ་གསུམ་ལ་སྒྲོག་པ་དང་ཁམས་གསུམ་དུ་སྤེལ་ཚུལ། མཐར་ཐུག་ཉོན་མོངས་པ་དུག་གསུམ་གྱི་སྒྲིབ་པ་དག་ནས། སྐུ་གསུམ་ཡེ་ཤེས་ཀྱི་འབྲས་བུ་ཐོབ་ཚུལ་ཇི་ལྟར་རེད་ཞུས་པས། “ཚད་གསུམ་ཟུང་དུ་སྦྲེལ་བ་ནི། སྔོན་གྱི་སྟོན་པ་གཤེན་རབ་མཆོག་རྣམས་ཀྱིས་ཅི་ལྟར་དུ་གསུངས་པའི་ལུང་མ་ནོར་བ་དང་། ད་ལྟའི་སྟོན་པ་རྣམས་ཀྱིས་གང་དུ་གསུངས་པས་བཀའ་མ་བསླད་པ་དང་། རང་གི་རིག་པ་སྒྲིབ་མེད་ལས་བྱུང་བའི་དོན་མ་འཆུགས་པ།” ཞེས་དང་། “དང་པོ་ལུང་ནས་ཅི་ལྟར་བྱུང་བ་སྟེ། བཀའ་ལ་འཆད་ནུས་པ་དང། བཀའ་ལ་ཅི་ལྟར་བཤད་པ་དེ། ལུང་དང་མཐུན་ནུས་པ། ལུང་དང་ཅི་ལྟར་མཐུན་པ་དེ། རྒྱུད་ལ་ཡོངས་སུ་ཐེབས་ནུས་པ།” ཞེས་དང་། མང་དུ་སྤྲོ་བ། སོ་སོར་དབྱེ་བ། ཉུང་དུ་བསྡུས་པ། མོས་ཤིང་བསླབ་པ། བསླབས་ཤིང་མཁས་པ། མཁས་ཤིང་འཇུག་པ། འཇུག་ཅིང་སྤྱད་པ། སྤྱོད་ཅིང་རྟོགས་པ། རྟོགས་ཤིང་ཕུལ་དུ་ཕྱིན་པ། སེམས་ལ་ནམ་མཁའ་ལྟ་བུར་རྒྱ་བསྐྱེད་པ། བར་སྣང་ལྟ་བུའི་ཡངས་ཁྲོལ་བ། གར་སྐོར་དུ་བདེ་བ། གང་བྱུང་དུ་ཤོངས་པ། ཚིག་ལ་རྒྱ་མཚོ་ལྟ་བུའི་གཏིང་ཟབ་པ། སྦྲང་ཆར་ལྟ་བུའི་དོན་ནུས་པ། ཟད་པ་མེད་པ། གཏིང་མཐའ་ཟབ་པ། རྒྱུན་ཆད་མེད་པ། མང་དང་ཉུང་གིས་དོན་བྱེད་ནུས་པ། དོན་ལ་ཉི་མ་ལྟ་བུའི་མདངས་ཆགས་པ། ནོར་བུ་ལྟ་བུའི་དོན་འཆང་བ། ཀུན་ལ་སྙོམས་པ། ཡོངས་ལ་དྲོ་བ། མུན་པ་སེལ་བ། སྒྲོན་མེ་འདེགས་པ། དགོས་འདོད་འབྱུང་བ། ཅི་སྨོན་འགྲུབ་པ། མཐའ་རུ་ཕྱིན་པ། མཐར་ཕྱིན་ནུས་པ། དེ་ལྟ་བུའི་ཚད་གསུམ་ཟུང་དུ་འབྲེལ་པ། མ་ཆད་པ། མ་འབྲེལ་བ། མ་ནོག་པ། མ་འགྲིབ་པ། མ་མནོལ་བ། མ་སྨེ་བ། མ་འགགས་པ། གང་ཡང་རུང་བ། གང་དུ་བཏུབ་པ། གང་སྐོར་བདེ་བ། གང་མཐུན་འབྱོར་པ། ཐམས་ཅད་ལེན་པ། ཀུན་ཀ་བཀག་པ། འདྲ་མཐུན་སྡེབ་པ། མི་མཐུན་དོར་བ། སྤང་བླང་མེད་པ། གཅིག་ཏུ་སྡུད་ཤེས་ཤིང་། མང་ཏུ་སྤྲོ་ནུས་པ། དེ་ལྟར་དུ་ཚད་མ་གསུམ་ཟུང་དུ་སྦྲེལ་བ་ལ་བྱའོ། །” བདེན་པ་གཉིས་ནི། “ཀུན་རྫོབས་ཀྱི་བདེན་པ་ནི་མ་སྤྱོད་ན་མི་གྲུབ་ལ། དོན་དམ་པའི་བདེན་པ་ནི་མ་བསྒོམ་ན་མི་གསལ།” ཞེས་སོགས་ཞུས་ལན་རིམ་བཞིན་ཚང་པར་གནང་གྲུབ་ནས་འཁོར་རྣམས་ཀྱི་མགྲིན་གཅིག་ཏུ་སྟོན་པ་བསྟོད་པ་ཕུལ་བ་བཅས་སོ།།
གཤེན་རབ་དགུང་གྲངས་བཅུ་བཞི་བཞེས་སྐབས་<<འགྲོ་འདུལ་འོད་ཟེར་སྤྲོ་བའི་བོན་བསྟན་>>པར་དགོངས་ནས་གཡུང་དྲུང་སེམས་དཔའི་འཁོར་རྣམས་དང་ཆས་ནས་གྲོང་ཁྱེར་ཆེན་པོ་ཚད་མེད་ཡངས་པ་ཅན་གྱི་དབུས་དཀྱིལ། སྐུ་མཁར་བར་པོ་སོ་བརྒྱད་ཀྱི་སྒོ་དྲུང་དུ། གདན་སེང་གེའི་ཁྲི་ལ་བཞུགས་ཏེ་འགྲོ་འདུལ་འོད་ཟེར་གྱི་འཇིག་རྟེན་ཁམས་སུ་ཁྱབ་པར་སྤྲོས་པས་འགྲོ་དྲུག་སེམས་ཅན་རྣམས་ཀྱི་སྡུག་བསྔལ་གཅོད་སྦྱོང་འཕྲལ་དུ་ཞི་ནས་བདེ་བའི་སྐབས་རྙེད་པ་དང་། འཇིག་རྟེན་ཆེ་དགུ་ལ་སོགས་མངའ་བོ་ཆེ་རྣམས་སངས་རྒྱས་ཀྱི་ཆེ་བའི་ཡོན་ཏན་ལ་ངོ་མཚར་སྐྱེ་ནས་བསྟོད་པ་ཕུལ། ཡེ་གཤེན་སུམ་བརྒྱ་དྲུག་ཅུའི་ཏིང་ངེ་འཛིན་གྱི་གཟུངས་གཟུངས་ཏེ་གཤེན་རབ་ཀྱིས་གཟུངས་ཀྱི་ཕན་ཡོན་འདི་ལྟར་གཟུངས། “གང་ཞིག་འདི་ལ་དམ་པར་འཛིན་པ་རྣམས་ནི། བསོད་ནམས་ནི་དབང་པོ་བརྒྱ་བྱིན་དང་མཉམས་པའོ། །དཔལ་ནི་གཙུག་ན་རིན་ཆེན་དང་མཉམ་པའོ། །ཚེ་ནི་ཡེ་གཤེན་གཙུག་ཕུད་དང་མཉམ་པའོ། །མཐུ་སྟོབས་ནི་གསང་བ་འདུས་པ་དང་མཉམ་པའོ། །དབང་ཕྱུག་ནི་འཁོར་ལོ་བསྒྱུར་རྒྱལ་དང་མཉམ་པའོ། །དེ་ལྟར་དུ་དོན་དང་ཡོན་ཏན་ནི། ནམ་མཁའ་དང་མཉམ་ཞིང་དཔག་ཏུ་མེད་ཅིང་མཐའ་ཡས་པའོ། །” ཞེས་གསུངས་ནས་འཁོར་རྣམས་ཀྱི་མངོན་པར་བསྟོད་དོ།།
དེ་ནས་གསས་ཁང་ཆེན་པོ་ལྷོ་ཤར་བདེ་བ་རང་འབྱུང་གི་སྒོ་དྲུང་དུ། གྲོང་ཁྱེར་ཆེན་པོ་བདེ་ལྡན་བཀོད་པའི་དབུས་དཀྱིལ་དུ་གདན་སེངྒེའི་ཁྲི་བཏེགས་ནས་བཞུགས་ཏེ། འཁོར་རྣམས་ལ་<<རྒྱུ་འབྲས་རྣམ་པར་འབྱེད་པའི་མདོ་>>བསྟན་པར་དགོངས་ནས་ཚངས་པ་གཙུག་ཕུད་ལ་སོགས་འཁོར་རྣམས་ལ་བཀའ་སྩལ་པའི་མདོ། “བླ་ན་མེད་པ་ཡང་དག་པར་རྫོགས་པའི་འབྲས་བུ་ཐོབ་པར་འདོད་ན། སྟོན་པ་ངའི་བཀའ་ལ་ཉོན་ཅིག འཕྲུལ་ངག་བདེན་པའི་བོན་ལ་སྤྱོད་ཅིག གང་ཞིག་སྟོན་པའི་བཀའ་ལ་མི་ཉན་ཅིང་འཕྲུལ་ངག་བདེན་པའི་བོན་ལ་མི་སྤྱོད་ན། གཡུང་དྲུང་སེམས་དཔའ་རྣམས་དང་། རིགས་ཀྱི་བུ་དང་། རིགས་ཀྱི་བུ་མོ་རྣམས་ཀྱང་འཁྲུལ་ལོ། །དེ་ནི་གོལ་ལོ། །དེ་ནི་ལྟུང་ངོ་། །དེ་ནི་འཁོར་བ་ལ་ཕྱིར་ལྡོག་པའོ། །དེ་ནི་ཐར་པའི་ལམ་ལ་བགྲོད་པའི་རྒྱུན་འགག་པའོ། །”ཞེས་སོགས་དང་། “སྔོན་གྱི་སྡུག་བསྔལ་རྣམས་ལ་སུན་པར་བྱ། །དཀར་པོ་དགེ་བའི་ལས་ལ་བྲོད་པར་བྱ། །དེས་ན་འཇུག་པའི་ལམ་ལས་ལྡོག་མི་ནུས། །”ཞེས་སོགས་གསུངས་ནས་འཁོར་སྡེ་བཞི་ཡ་བརྒྱད་སོགས་གདུལ་བྱ་རང་རང་གི་བློ་ཡིས་ཐེག་ཚོད་ཀྱི་བོན་ཉམས་སུ་ལེན་ཚུལ་བསྟན། གཡུང་དྲུང་སེམས་དཔའ་ལེགས་པའི་བློ་གྲོས་ལ་སོགས་སྡེ་བཞི་ཡ་བརྒྱད་ཀྱི་གཉེར་དཔོན་སོ་སོར་བསྐོས་སོ།།
གཤེན་རབ་དགུང་གྲངས་བཅོ་ལྔ་བཞེས་སྐབས་གསས་མཁར་ཤམ་པོ་ལྷ་རྩེའི་སྒོ་དྲུང་དུ། གྲོང་ཁྱེར་ཆེན་པོ་དགའ་ལྡན་བྱམས་པའི་དབུས་ན། འགྲོ་བ་ཁ་ལོ་བསྒྱུར་ཤིང་། སེམས་ཅན་ཉོན་མོངས་པ་རྣམས་ཐར་པར་དྲངས་པའི་ཕྱིར་དུ། གདན་སེངྒེའི་ཁྲི་ལ་ནི་བཞུགས། འཁོར་དུ་གཏོགས་པའི་གཤེན་རབ་གཡུང་དྲུང་སེམས་དཔའ་རྣམས་དང་། ཐབས་ཅིག་ཏུ་བཞུགས་ཏེ། <<འགྲོ་བ་ཐར་པར་དྲངས་པའི་མདོ་>>བསྟན་པར་དགོངས་ཏེ་འགྲོ་བ་རིགས་དྲུག་གི་གནས་སུ། འདུལ་བ་ཐབས་ཀྱི་གཤེན་དྲུག་དུ་སྤྲུལ། སྐབས་དེར་སྲིད་པའི་རྒྱལ་པོ་སངས་པོ་འབུམ་ཁྲིས་སྡིག་ཅན་གཏོ་བུ་ལ་སོགས་འཛམ་གླིང་སོག་ཀའི་འཇིག་རྟེན་ཁམས་ཀྱི་སྡིག་པོ་ཆེ་རྣམས་འདུལ་དགོས་པའི་བཀའ་འཕྲིན་བཏང་བ་འབྱོར་ཏེ། ཡུལ་འོད་མ་འབྱམས་སྐྱ། གྲོང་ཁྱེར་འོད་མ་བཀྲ་གླིང་། མཁར་གྱི་དང་བ་རྫོང་ཕུག།ཕ་གཏོ་རྗེ་ཐང་པོ། མ་ཡི་དཔྱད་ཟ་གུང་བཙུན་ཁྲི་མ་གཉིས་བུ་གཏོ་བུ་དོད་དེ་ལས་སྡིག་ཆེ་བ་ནི་འཇིགས་རྟེན་གྱི་ཁམས་ལྷོ་འཛམ་བུ་གླིང་གི་ན་ཡང་མ་མཆིས་པས་ནན་གྱིས་འདུལ་བར་ཞུས་པས། སྟོན་པས་བཀའ་སྩལ་པ། “དཔེར་ན་སྐྱེ་འགྲོ་གསོས་ཀྱི་ཆུ་བོ་ལ། །སེམས་ཅན་གང་ཞིག་ཚུལ་ལ་སྙགས་པ་ལ། །ཆུ་མིག་ཕར་འཐུངས་ཟེར་བ་གཟིགས་ལགས་སམ། །སྐོམ་པ་གང་ཞིག་ཆུ་ཁར་མི་འོང་ངམ། །སླད་ལ་ཕར་གཤེགས་ཁྱེའུ་ཆུང་མི་རིག་ངེས། །དུལ་བའི་སེམས་ཅན་ཚུལ་ལ་འདུ་བ་ཡིན། །ཕར་ལ་བཏུལ་པའི་སེམས་ཅན་དེ་མི་ཐུལ། །དེ་ཕྱིར་ཐབས་དང་དུས་ལ་མ་བབ་པས། །དུས་ལ་མ་བབ་འགྲོ་དོན་གལ་མི་ཆེ། །དུས་ལ་བབ་ན་གལ་སྤྱིན་རླན་དང་འདྲ། །གོང་དུ་དགོས་པའི་དང་ལ་མི་འཆོར་འཛིན། །ཞེས་སོགས་གསུངས་ཀྱང་ཡང་ཡང་ནན་དུ་གཏོ་བུ་འདུལ་བའི་བསྐུལ་མ་ཞུས་མཐར་གཏོ་བུ་གསོན་ཚེ་ཞི་དྲག་གི་མཛད་པ་ཇི་ཙམ་བསྟན་ཀྱང་མངོན་པའི་སྡིག་པ་མི་བྱེད་པ་ཙམ་ལས་མ་ཐུལ། གཏོ་བུ་ཤི་དུས་གཅོད་སྦྱོང་སྡུག་བསྔལ་མྱོང་སྐབས་སྟོན་པ་དྲན་ཏེ་རེ་འབོད་ཞུས་པས་སྟོན་པའི་ཞལ་མཇལ། སྟོན་པས་གཏོ་བུ་ལ་བག་ཆགས་རྗེས་སུ་དྲན་པའི་བོན་བསྟན་ཏེ། ཐོག་མར་མཐོ་བའི་མཁར་ཕབ་པ་དང་། དམའ་བའི་ཡུལ་ཕྲོག་པ་དང་། མི་ལྟ་གྲི་རུ་བསད་པ་དང་། ནོར་ཕྱུགས་རྣངས་སུ་གཅོད་པ་དེ་རྣམས་ཀྱི་བག་ཆགས་རྗེས་སུ་དྲན་པའི་བོན་བསྟན་པས་སྔོན་བྱས་དེ་དག་ལན་ཆགས་བསྙགས་པ་ཡིན་པར་ངོ་སྤྲད། སྒྲིབ་སྦྱང་ངན་སོང་སྦྱང་པའི་ཆོ་ག་བསྟན་ཏེ་ཐར་པར་དྲངས་བ་བཅས་པོད་ལྔ་པའི་གནས་བསྡུས་སུ།
ཏི་སེའི་བུས་ ༢༠༡༩ ༢ ༡༥ ཉིན་བྲིས།


གྲུབ་པའི་དབང་ཕྱུག་འཇིགས་མེད་བསམ་གཏན།
གྲུབ་པའི་དབང་ཕྱུག་འཇིགས་མེད་བསམ་གཏན་རིན་པོ་ཆེ་རབ་བྱུང་བཅུ་བཞི་པའི་ཤིང་ཁྱི་ ༡༨༡༤ ལོར་མདོ་སྨད་རེབ་གོང་སྟོད་ཀྱི་ཆར་གཡུ་འབྲོང་ཁྱུང་གསུམ་གྱི་ལྷ་ཞོལ་ལྟེ་ཐང་དུ་ཡབ་མགོ་རྒས་མཁར་བྱམས་དང་ཡུམ་སྙིང་མོ་སྐྱིད་གཉིས་ཀྱི་སྲས་སུ་སྐུ་བལྟམས། བྱིས་པའི་དུས་ནས་རྫོང་དཀར་གྱི་ཆོས་གྲྭར་ཞུགས་ཏེ་ཀློག་དང་ཆོས་སྤྱོད་མང་པོ་ཚེགས་མེད་པར་ཐུགས་སུ་ཆུད།
རྫོང་ཆུང་པཎྡིཏ་འཇིགས་མེད་ལུང་རིགས་རྒྱ་མཚོ་སྔ་ཕྱིའི་མཁན་པོར་གསོལ་ཏེ་སོ་ཐར་གྱི་སྡོམ་རྒྱུན་བཞེས། དེ་ཉིད་ལས་མདོ་སྔགས་ཀྱི་ཆོས་བཀའ་མང་དུ་གསན་ཅིང་རིག་གནས་ཀྱི་དཔེ་ཁྲིད་ཀྱང་མོད་མི་དམའ་བ་ཞུས།རོང་པོ་བློ་བཟང་ཆོས་དར་ལས་སྒྲ་སྙན་ངག་སྨན་རྩིས་སོགས་རིག་གནས་དང་། རབ་འབྱམས་པ་བློ་བཟང་ཉི་མ་ལས་བསྡུས་རྟགས་བློ་གསུམ་སློབ་སྦྱོང་རྡུ་རུས་ཐུག་པ་མཛད། གཞན་ཨ་རོལ་རིན་པོ་ཆེ། བསེ་སྐུ་ཕྲེང་གསུམ་པ། བྲག་ལུང་མཚོ་ཁ་བ་རྣམས་ལས་ཀྱང་སྔ་ཕྱིར་ཆོས་ལུང་མང་དུ་མནོས། དགུང་ལོ་ཉེར་དྲུག་པ་ས་ཕག་ ༡༨༣༩ ལོར་སྒྲུབ་བརྒྱུད་བསྟན་པོ་བདག་པོ་རྗེ་གསེར་ཁང་བ་བློ་བཟང་བསྟན་འཛིན་རྒྱ་མཚོ་མཇལ་ཏེ་སྲད་དབོན་གྱི་སྙན་བརྒྱུད་མཐའ་དག་ལྷག་ཆད་མེད་པར་ཐུགས་ཀྱི་བུམ་བཟང་དུ་བསྐྱིལ། དེ་ནས་བཟུང་ལོ་ངོ་བཅུ་བདུན་གྱི་རིང་དབེན་པའི་གནས་གང་འགོལ་དུ་དཀའ་སྤྱད་ཤ་སྟག་གིས་སྒྲུབ་པ་ཉམས་ལེན་མཛད།
གནས་ཡང་ཤིང་བཟའ་རིན་པོ་ཆེད་བློ་བཟང་དར་རྒྱས་དང་གྲུབ་ཆེན་སྐལ་བཟང་གྲགས་པ། རྡོ་རམས་པ་འཇིགས་མེད་བཟང་པོ་སོགས་ལས་ཀྱང་ཆོས་བཀའ་དང་མན་ངག་གི་རིགས་མཐའ་ཡས་པ་གསན། ཁྱད་པར་ཕྱི་མ་ལས་འཇགས་དབྱངས་བཞད་པ་ཡབ་སྲས་ནས་བརྒྱུད་པའི་མན་ངག་རྣམ་གསུམ་གྱི་གདམས་པ་རྣམས་ཚང་བར་མནོས་པས་དུས་འདིར་སྲད་དབོན་གྱི་གདམས་པའི་བང་མཛོད་གཅིག་པུར་གྱུར། དགུང་ལོ་ཞེ་བཞི་པ་མེ་སྤྲུལ་༡༨༥༧ ལོ་ནས་གཞན་དོན་མཁའ་ཁྱབ་ཏུ་སྐྱོང་བའི་དབུ་བཙུགས་ཏེ། སྒོ་མེ་མཆོད་རྟེན་སྐེ་དང་། བིས་ཐང་། རྫོང་དཀར། སྐུ་འབུམ། རྩེ་གཞུང་། ཀ་རིང་བཅས་དགོན་སྡེ་མང་པོར་དབང་ལུང་རྗེས་གནང་མཐའ་ཡས་པ་གནང་། ཁྱད་པར་དུ་བླ་མ་ཆེ་དགུ་ཤར་ཐམས་ཅད་མཁྱེན་པ་བློ་བཟང་སྐལ་ལྡན་བསྟན་པའི་རྒྱལ་མཚན་དང་། ཁྲི་རྒན་འཇམ་དཔལ་དབྱངས་རྒྱལ་བའི་ཡོངས་འཛིན་ཞྭ་དམར་པཎྡིཏ། བདེ་ཡངས་ནོ་མོན་ཧན། མཚན་སྒྲོགས་ཧོ་ཐོག་ཐུ་རྗེ་སྤྱན་སྔ་དཀོན་མཆོག་ཕུན་ཚོགས་སོགས་ཀྱིས་མཚོན་སྣོད་ལྡན་གྱི་སློབ་མ་མི་ཉུང་བ་མན་ངག་རྣམ་གསུམ་གྱི་ཁྲིད་བརྒྱ་ལྷག་བརྒལ་བ་གནང་། གསུང་འབུམ་པོད་གཉིས་ཙམ་ལྗགས་རྩོམ་མཛད།
གཞན་ཡང་མགོན་པོའི་གཏོར་ཆེན་དང་། ལྕགས་མཁར་ཟུར་དགུ་པ། ཆོས་རྒྱལ་གཏོར་ཆེན། ལྕམ་སྲིང་། ཀྵེ་ཊ་པ་ལའི་གཏོར་ཆེན། ཡ་མ་ར་ཛའི་སྒོ་ནས་དྲག་པོའི་ལས་སྦྱོར་གྲངས་ལས་འདས་པ་མཛད། ཆུ་ཕག་ ༡༨༦༣ལོར་གཙང་མིག་དམར་དགེ་བཤེས་དང་མཇལ། ཆོས་བཀའ་གང་མང་གསན། རབ་བྱུང་བཅོ་ལྔ་པའི་ས་གླང་ ༡༨༨༩ ལོར་ཚེ་ཏན་དགོན་དུ་ཕེབས་ཏེ་ཆོས་བཀའ་མང་པོ་གསུངས། དེ་ལྟར་བསྟན་འགྲོའི་དོན་ཁོ་ན་ལ་དམིགས་པའི་མཛད་པ་རླབས་ཆེ་ཞིང་མཐའ་ཡས་པ་སྤེལ་ཏེ་དགུང་ལོ་གྱ་བཞི་པ་རབ་བྱུང་བཅོ་ལྔ་པའི་མེ་བྱ་ ༡༨༩༧ ལོའི་ཟླ་བདུན་པའི་ཚེས་གཅིག་ལ་ཀ་རིང་དུ་སྐུ་གཤེགས།
-----<<དུང་དཀར་ཚིག་མཛོད་ཆེན་མོ་>>ལས།


ར ༦ ༨ ཿདགོངས་འདུས་ཆོས་སྐོརཿ
=77 ༴=
གོ༔ ༔ འདི་སྐད་ཐོས་པ་ནི་སྡུད་པ་པོའི་གསུང་ཡིན་ཏེ༔ སྡུད་པ་པོས་ཁོ་རང་གི་འཁོར་
ཡིད་མ་ཚེས་ཀྱིས་དོགས་ནས༔ སྟོན་པ་དང་བར་དུ་བརྒྱུད་པ་གཞན་མེད་པར༔
བདག་རང་གིས་འདི་སྐད་ཐོས་ཞེས་སྒྲོ་འདོགས་བཅད་པས༔ ཁོ་རང་གི་འཁོར་ལ་
ཡིད་ཆེས་བསྐྱེད་པའི་ཕྱིར་བསྟན་པ་ཡིན་ནོ༔ དེ་སྐད་དུ་ཡང་༔ བུན་མོང་དག་གི་གླེང་
གཞི་ཡིས༔ སྡུད་པ་རང་གི་འཁོར་རྣམས་ལ༔ ཡིད་ཆེས་བྱ་ཕྱིར་བསྟན་པ་ཡིས༔
གངུལགཞི་ དྡུལ་བྱེད་དག་ཏུའོ
ཞེས་པའི་འག་ལ་བ་སྤོང་བ་ནི༔ དེ་ལྟར་གཉིས་སུ་བསྟན་པས་འགལ་ལོ་ཟེར་ན༔ གྷུ་
ཧྱ་ཏནྟ་ལས༔ འདི་སྐད་བདག་གིས་བསྟན་པའི་དུས་གཅིག་ན༔ ཞེས་ག་སུངས་པ་
དང་ལགལལོ༔ འདི་ལ་བདག་གིས་བཤད་པ་ཡོད་ཀྱང་༔ ཐོས་པ་མེད་པས་སོ་ཟེར་
ན ༩ ༔ ༔ མེད་པ་དེ་ཡང་དག་པ་ཡིན་ནམ་མ་ཡིན༔ ཡིན་ན་ཐོས་པ་ཡོད་པ་རྣམས་མ་དག་
འགལ་ལམ་༔ མ་ཡིན་ན་དེ་ཉིད་རང་ཡང་དཔོ་འགལ་བའི་ཕྱིར་རོ༔ ཡང་འདིར་
ཐོས་པ་ཡིན་ཟེར་ན༔ རྒྱུད་ཀྱི་སྟོན་པ་འདིར་ཡང་དགོངས་པ་ཅན་ཡིན་བྱའོ༔ ཡང་
ཐོས་པ་ཡོད་པ་རྣམས་ཡང་དག་པ་ཡིན་ན༔ མེད་པ་རྣམས་མ་དག་པར་འགྱུར་བའི་
ཕྱིར་རོ༔ འདི་ཡང་དག]་པར་གྲུབ་པས༔ སྟོན་པས་བསྟན་པ༔ སྔུད་པ་པོས་ཐོས་པ་
འདི་ལ་འགལ་བ་མེད་པ་ལ༔ གལ་ཏེ་ལགལ་ཟེར་ན༔ སྨྱོན་ཚིག་!་གོ༔ རྣལ་མར་སྨྲ་
ན་མདོ་རྒྱུད་ལལར་ནི་བཤད་པ་གསུངས་པ་ལ༔ ལ་ལར་ནི་ཐོས་པ་གསུངས༔ ལ་
ལར་ནི་གཉིས་ཀ་གསུངས༔ ལ་ལར་ནི་གཉིས་མ་གསུངས་ཏེ༔ གང་ཡང་འགལ་བ་
མེད་པར་ཤེས་པར་བྱའོ༔ གྲངས་གཉིས་ལ་འགལ་ཟེར་ན༔ ཕ་རོལ་ཕྱིན་པ་ལས༔
འཁོར་འདས་གཉིས་དང་༔ བདེན་པ་གཉིས་དང་༔ གསང་སྔགས་དང་ཐུན་མོང་དུ༔
་མཚན་གཞུང་གཉིས་དང་༔ གསང་སྔགས་དང་བསྐྱེད་རྫོགས་གཉིས་དང་༔ ཐབས་
ཤེས་རབ་བསྟན་པ་ལ་སོགས་འག་!ལ་ཏེ༔ གཉིས་སུ་བྱུང་བའི་ཕྱིར་རོ༔ དེ་ལྷར་ན་ཕྱི་
472


ཚོང་བ། བོང་བུ། རྐུན་མ།
༄༅།།དང་བོ་ཙ་ན། གྲང་རླུང་འུར་འུར་ལྡང་བའི་མཚན་མོ་ཞོག་ལ་ཚོང་བ་ཞིག་གིས་བོང་བུ་དྲེལ་འདྲ་བ་ཞིག་ཁྲིད་ནས་རང་ཡུལ་དུ་ལོག་བཞིན་འདུག
སྐབས་དེར། རྐུན་མ་མིང་གྲགས་ཅན་གཉིས་ཡོད་པ་དེ་གཉིས་ཀྱིས་བོང་བུ་དྲེལ་འདྲ་བ་དེ་མཐོང་འཕྲལ། བརྐུ་འདོད་པའི་སྤུ་ལོང་གཡོས་ནས་དལ་བུར་ཚོང་བའི་རྗེད་ནས་འཇབ་སྟེ་བོང་བུའི་མགོ་ཡི་མཐུར་ཕུད་རྗེས་རྐུན་མ་གཅིག་གིས་མཐུར་རང་གི་སྐེར་གོན་ནས་མུ་མཐུད་དུ་ཚོང་བའི་རྗེས་
བསྙེགས།རྐུན་མ་གཅིག་གིས་བོང་བུ་དེད་ནས་ཕྱིར་ཡོང་།
ཚོང་བ་རང་གི་ཁྱིམ་ལ་སླེབས་ལ་ཁད་དུ་ཁ་ཕྱིར་འཁོར་ཙ་ན། ཨ་ལྟས་ངན། མི་ཞིག་གི་མགོར་མཐུར་བསྐོན་ནས་ཁྲིད་ཡོང་གི་འདུག་པ་མཐོང་བས་རེ་ཞིག་ཧད་དེ་ལུས།
མཚམས་དེར་རྐུན་མས་དལ་དལ་ལྷོད་ལྷོད་ཀྱི་ངས་ནས་ན་རེ། བདག་པོ་ལགས། ཁྱོད་ཡ་མཚར་དགོས་དོན་མེད། དང་བོ་ང་རང་ལྷའི་ཡུལ་ནས་སྐྱོན་ལ་ཐོགས་རྗེས། ལྷའི་དབང་བོ་རྒྱ་བྱིན་གྱིས་ང་རང་ལྷ་ཁྲིམས་ལྟར་མི་ཡུལ་འདིར་མངགས་ནས་བོང་བུ་ཞིག་གི་སྐྱེས་བ་ལེན་དུ་བཅུག ཡིན་ནའང་ད་ལྟ་ཉེས་པ་དག་ཟིན་པས། མི་ལུས་འདིའི་བསྐལ་བ་ཐོབ་པ་ཡིན་ཞེས་བཤད།
ཚོང་བས་རྐུན་མའི་སྐད་ཆ་ར་ཉན་རྗེས་གནས་ལུགས་ཆེན་པོ་འདུག་སྙམ་ནས་ན་རེ། དེ་ལྟར་ཡིནན། ཁྱོད་ཀྱིས་ད་རེག་བར་དུ་ངེད་ཚང་གི་དོན་དུ་དཀའ་ལས་མང་བོ་ཞིག་མྱངས་སོང་བས། ངས་འདི་ནས་དངུལ་ལྔ་བཅུ་མ་གསུམ་ཁྱོད་ལ་འོ་བརྒྱལ་དུ་སྟེར། ད་སོང་ནས་མི་ལུང་རང་དབང་གི་འཚོ་བ་སྐྱིད་
པོ་ཞིག་རོལ་བར་གྱིས། རྗེས་ཕྱོགས་སུ་བྱ་ངན་འདྲ་ལས་ནས་ཕྱིར་བོང་བུར་འགྱུར་དུ་མ་འཇུག་ཅེས་ཁ་བརྡ་མང་བོ་བྱས་རྗེས་འགྲོ་རུ་བཅུག
ཟླ་འགའི་རྗེས་སུ་ཚོང་བས་གྲོང་ཁྱེར་ཆེན་པོ་ཞིག་ཏུ་རང་གི་བུང་བུ་མཐོང་བས། སེམས་སྐྱོ་བའི་ངང་ཁ་ནས། ཨ་ལས་ངན་པོ། ཡང་ཁྱོད་ཕྱིར་བོང་བུ་ཞིག་ཏུ་གྱུར་སོང་ངམ། བྱ་བ་ཅི་ཞིག་ལས་པ་ཡིན། ད་ནི ་ང་ལའང་བྱ་ཐབས་མེད་པས་དཀོན་མཆོག་གསུམ་པོས་མཁྱེན། ཞེས་སྐྱབས་འཇུག་ཞུ་བཞིན་བོང་བུ་
དང་ཁ་གྱེས་ནས་སོང་ངོ། །


ཨོ་སི་ཀྲི་ཡའི་གྲོས་ཚོགས་གོང་མའི་འཐུས་མི་གཅིག་གིས་འཛམ་གླིང་གི་འགྲོ་བ་མིའི་ཐོབ་ཐང་ཉིན་མོའི་ཉིན་བོད་ཀྱི་གནད་དོན་གླེང་སློང་གི་གསལ་བསྒྲགས་ཤིག་སྤེལ་ནས་རྒྱལ་སྤྱིའི་སྤྱི་ཚོགས་ཀྱིས་རྒྱ་ནག་གི་དབང་བསྒྱུར་འོག་དཀའ་སྡུག་མྱོང་བཞིན་པའི་བོད་མི་ཚོའི་ཆེད་དུ་བྱ་སྤྱོད་ལག་བསྟར་བྱ་རྒྱུའི་ཁས་ལེན་བྱེད་དགོས་རྒྱུ་ནན་སྐུལ་གནང་ཡོད་པའི་སྐོར་རྒྱལ་མཚན་ཚེ་རིང་ལགས་ཀྱིས་ཨོ་སི་ཀྲི་ཡར་ཡོད་པའི་སྐུ་ཚབ་དོན་གཅོད་མཆོག་ལ་གོང་ཞུས་ཀྱི་གནས་དོན་སྐོར་གནས་འདྲི་ཞུས་པའི་གནས་ཚུལ་ཞིག་གསན་གྱི་རེད།


རྒྱ་གར་ཨ་རུ་ན་ཅལ་མངའ་སྡེའི་བློན་ཆེན་པདྨ་མཁའ་འགྲོས་རྒྱ་ནག་དེ་རྒྱ་གར་གྱི་ཨ་རུ་ན་ཅལ་ཁུལ་གྱི་ཁྱིམ་མཚེས་མིན་པ་དང་། ཁྱིམ་མཚེས་ནི་བོད་ཡིན་སྐོར་གསུངས་འདུག
ཟླ་འདིའི་ཕྱི་ཚེས་༥ ཉིན་རྒྱ་གར་གྱི་བརྒྱུད་ལམ་ཁག་ཏུ་གནས་ཚུལ་སྤེལ་གསལ་ལྟར་ན། རྒྱ་ནག་གཞུང་གིས་རྒྱ་གར་ལ་༧གོང་ས་མཆོག་ཨ་རུ་ན་ཅལ་དུ་གདན་འདྲེན་ཞུས་ཚེ་རྒྱ་དཀར་ནག་གཉིས་ཀྱི་འབྲེལ་ལམ་ལ་དོ་ཕོག་ཚབས་ཆེན་འགྲོ་རྒྱུ་ཡིན་པའི་ཉེན་བརྡ་ཡང་ཡང་དུ་བཏང་ཡོད་པ་དང་། རྒྱ་གར་ཨ་རུ་ན་ཅལ་གྱི་མངའ་སྡེའི་བློན་ཆེན་པདྨ་མཁའ་འགྲོས་རྒྱ་ནག་ནི་རྒྱ་གར་གྱི་ཨ་རུ་ན་ཅལ་ཁུལ་གྱི་ཁྱིམ་མཚེས་ཙམ་ཡང་མིན་པས་༧གོང་ས་མཆོག་ཨ་རུ་ན་ཅལ་ཕེབས་ན་དགག་པ་རྒྱག་རྒྱུའི་ཐོབ་ཐང་མེད་སྐོར་དང་འབྲེལ་ནས་གསུང་དོན། “སྐད་ཆ་ཐད་ཀར་བཤད་ན། རྒྱ་ནག་ང་ཚོའི་ཁྱིམ་མཚེས་མིན་སྟབས་རྒྱ་ནག་གིས་ང་ཚོར་འདི་བྱོས་དང་། འདི་མ་བྱེད་ཟེར་རྒྱུའི་ཇུས་གཏོགས་ཡོད་མ་རེད་”ཅེས་དང་། མེག་མོ་ཧོན་ས་ཐིག་གིས་རྒྱ་གར་དང་བོད་གཉིས་ཀྱི་ས་མཚམས་གཅོད་ཀྱི་ཡོད་པ་ལས་རྒྱ་ནག་དང་ས་མཚམས་གཅོད་ཀྱི་མེད་སྐོར་གསུངས་འདུག
ཨ་རུ་ན་ཅལ་མངའ་སྡེའི་ས་ཁོངས་ཀི་ལོ་མི་ཊར་༩༠,༠༠༠ ཡས་མས་ཤིག་རྒྱ་ནག་གིས་ཁོ་རང་ཚོར་དབང་གི་ཡོད་ཚུལ་བརྗོད་ཀྱི་ཡོད་པ་དང་། དེར་རྒྱ་གར་གྱིས་མོས་མཐུན་བྱེད་ཀྱི་མེད་པ་རེད།།
གསར་འགོད་པ་བཀྲ་ཤིས་དོན་གྲུབ།


བོད་མི་མང་སྤྱི་འཐུས་གནང་བཞིན་པའི་དབུ་དཀར་ཚང་གཡུ་སྒྲོན་ལགས་ནི་བཙན་བྱོལ་བོད་མིའི་སྤྱི་ཚོགས་ཁྲོད་དུ་བོད་ཀྱི་བུད་མེད་ལྷན་ཚོགས་གཙོས་པའི་གཞུང་འབྲེལ་མ་ཡིན་པའི་ཚོགས་པ་ཁག་ཏུ་རྒྱུན་རིང་བོར་ཕྱག་ལས་གནང་མྱོང་བའི་བཙན་བྱོལ་བོད་ཀྱི་བུད་མེད་མི་རབས་གསར་བའི་གྲས་ཡིན།
ད་ལྟ་གཡུ་སྒྲོན་ལགས་ཀྱིས་བཙན་བྱོལ་བོད་མིའི་ན་གཞོན་རྣམས་ཀྱི་ནུས་པ་གོང་མཐོར་གཏོང་བ་དང་། ཆེད་ལས་མི་སྣ་སྐྱེད་སྲིངས་བྱ་བའི་ལས་རིམ་ལྷན་ཚོགས་ཤིག་གི་འགན་འཛིན་གནང་བཞིན་ཡོད་པས།
ཐེངས་འདིར་གཡུ་སྒྲོན་ལགས་དང་མཉམ་དུ་བོད་ཀྱི་གཞོན་སྐྱེས་ཤེས་ཡོན་པ་དང་བོད་མིའི་སྤྱི་ཚོགས་བར་གྱི་འབྲེལ་ལམ་སྐོར་ལ་ཁ་བརྡ་བྱེད་ཡོད། གཡུ་སྒྲོན་ལགས་ཀྱིས་བརྗོད་ན། བོད་མིའི་སྤྱི་ཚོགས་ཀྱིས། ཕྱིའི་རྒྱལ་ཁབ་ཁག་ནས་འཚར་ལོངས་བྱུང་བའི་བོད་ཀྱི་གཞོན་སྐྱེས་ཆེད་ལས་པ་ཚོ་ཀུ་ཡངས་དང་ཞི་འཇམ་གྱིས་བོད་མིའི་སྤྱི་ཚོགས་ནང་འགུག་ཐབས་བྱ་དགོས་ཞིན་ཡོད་པ་རེད།


དེ་རིང་སྔ་དྲོར་༧གོང་ས་རྒྱལ་བ་རིན་པོ་ཆེ་མཆོག་ནས་ཐད་གཏོང་བརྙན་ལམ་བརྒྱུད་ཨ་རིའི་ཁ་ལེ་ཧྥོ་ནེ་ཡ་གཙུག་ལག་སློབ་ཆེན་གྱི་སློབ་དཔོན་མཁས་དབང་པོལ་མེག་མན་ལགས་ཀྱི་དབུས་ཚན་རིག་པ་དང་སེམས་ཁམས་རིག་པ་བ་ཁག་ཅིག་དང་ལྷན་དུ་གོ་ལ་ཧྲིལ་པོ་སྙིང་རྗེའི་ཕྱོགས་སུ་སྐྱོད་པ་ཞེས་པའི་བརྗོད་གཞིའི་ཐོག་བགྲོ་གླེང་གསུང་བཤད་གནང་།དེ་རིང་སྔ་དྲོའི་ཆུ་ཚོད་ ༨ ཐོག བཞུགས་སྒར་ཕོ་བྲང་དུ་༧གོང་ས་རྒྱལ་བ་རིན་པོ་ཆེ་མཆོག་གིས། ཨ་རིའི་ཁ་ལེ་ཧྥོ་ནེ་ཡ་གཙུག་ལག་སློབ་ཆེན་གྱི་སློབ་དཔོན་དང་། སེམས་ཁམས་རིག་པའི་ཚན་རིག་པ་གྲགས་ཅན་པོལ་ཨེག་མན་(Dr Paul Ekman)ལགས་ཀྱི་དབུས་ཚན་རིག་པ་དང་སེམས་ཁམས་རིག་པ་བ་སོགས་ཚོགས་ཞུགས་པ་ཁག་ཅིག་དང་ལྷན་དུ་གོ་ལ་ཧྲིལ་པོ་སྙིང་རྗེའི་ཕྱོགས་སུ་སྐྱོད་པ་ཞེས་པའི་བརྗོད་གཞི་ཐོག་ཐད་གཏོང་བརྙན་ལམ་བརྒྱུད་ཆུ་ཚོད་ ༡།༣༠ ཙམ་རིང་བགྲོ་གླེང་གསུང་བཤད་གནང་སོང་།
སྤྱིར་བཏང་སློབ་དཔོན་པོལ་ཨེག་མན་ལགས་དེ་རིང་གི་ཐད་གཏོང་བགྲོ་གླེང་ནང་དངོས་སུ་ཞུགས་འཆར་ཡོད་ཀྱང་སྐུ་གཟུགས་བདེ་མིན་གྱིས་ཁ་པར་བརྒྱུད་ཆ་ཤས་བླངས་ཏེ། ཁོང་ལ་ཟས་དུག་ཕོག་སྟེ་དངོས་སུ་ཕེབས་ཐུབ་མེད་ཀྱང་། མ་འོངས་པར་༧གོང་ས་མཆོག་མཇལ་བའི་གོ་སྐབས་བྱུང་བར་རེ་བ་ཞུ་ཡི་ཡོད་སྐོར་གསུངས་སོང་བ་དང་། ༧གོང་ས་མཆོག་གིས་གུས་ཤིང་བརྩེ་བའི་ངོས་ཀྱི་གྲོགས་པོ་སློབ་དཔོན་པོལ་ཨེག་མན་ལགས་ལ་ཟས་དུག་ཕོག་ནས་སྙུང་གཞི་བྱུང་བར་ཧ་ཅང་ཐུགས་ཕམ་བྱུང་ཞེས་གསུངས་པ་དང་འབྲེལ། ཁྱེད་རང་རྒྱ་གར་དུ་ཕེབས་རྒྱུར་དཀའ་ཁག་ཡོད་པ་བཞིན་ངོས་རང་ཨ་རིར་ཡོང་ཁག་པོ་འདུག དེར་བརྟེན་ད་ནི་ང་ཚོས་འདི་ལྟ་བུའི་འཕྲུལ་རིག་བེད་སྤྱོད་བྱེད་པའི་དུས་ལ་བསླེབས་ཡོད་པ་དང་། ངོས་ནས་ནམ་ཡང་འཕྲུལ་ཆས་བརྒྱུད་དུས་ནས་དུས་སུ་བཀའ་མོལ་གནང་རྒྱུར་གྲ་སྒྲིག་ཡོད་སྐོར་གསུངས་སོང་།
བགྲོ་གླེང་གསུང་བཤད་སྐབས་འགྲོ་བ་མིའི་རིན་ཐང་ཡར་སྐུལ་སྐོར་ལ་༧གོང་ས་མཆོག་གིས། མིའི་རྩ་བའི་རང་བཞིན་ནི་སྙིང་རྗེ་ཅན་ཡིན་པ་དང་མི་ནི་སྤྱི་ཚོགས་ནང་འདུས་སྡོད་བྱས་ཏེ་གནས་མཁན་གྱི་སྲོག་ཆགས་ཤིག་ཡིན་སྟབས། མི་གཅིག་གི་འཚོ་གནས་ནི་འགྲོ་བ་མི་སྤྱི་ལ་བརྟེན་ནས་ཡོད་པ་རེད། ལྷག་པར་དུ་དེང་སང་གི་དུས་སྐབས་སུ་འགྲོ་བ་མིའི་སྤྱི་ཚོགས་ནི་གཅིག་ལྟར་གནས་ཡོད་པར་བརྟེན། ད་ལྟ་ང་ཚོར་འགྲོ་བ་མི་ཡོད་དོ་ཅོག་གཅིག་ཡིན་པའི་འདུ་ཤེས་དགོས་པ་གལ་ཆེན་ཡིན་པའི་ཐོག་ནས་འགྲོ་བ་མི་ཕན་ཚུན་གྱི་འདོད་མོས་ལ་བརྩི་བཀུར་བྱེད་དགོས་པ་རེད། ངོས་རང་འགྲོ་བ་མི་གཅིག་རེད། འདི་ལྟ་བའི་འགྲོ་བ་མིའི་རིན་ཐང་དར་སྤེལ་ཆེད་མི་ཚང་མ་མཉམ་རུབ་ཀྱིས་ཕྱག་ལས་གནང་དགོས་པ་རེད། ཅེས་གསུངས་སོང་།
ཆོས་ལུགས་འདྲ་མིན་གྱི་དཀའ་རྙོག་བྱུང་བཞིན་པའི་སྐོར་ལ་ཁོང་གིས། ད་ལྟའི་གནས་སྐབས་འདིར་ང་ཚོ་ཞི་བདེ་ངང་ཡོད་ཀྱང་། གོ་ལ་གཅིག་ཐོག་ཡོད་པའི་གཅིག་མཚུངས་ཀྱིས་མིས་ཡུལ་གཞན་དཔེར་ན་སེ་རི་ཡ་དང་ཨ་ཧྤི་ཧན་སོགས་ནང་ཆོས་ལུགས་དད་མོས་མ་འདྲ་བའི་ཐོག་མི་སྟོང་ཕྲག་མང་པོ་གསོད་རེས་བྱེད་བཞིན་ཡོད་པ་རེད། རྒྱལ་ཁབ་གཞན་ཁག་ན་ཡེ་ཤེས་ཆོས་ལུགས་པ་དང་ཁ་ཆེ་པ་བར་དཀའ་རྙོག་ཡོད་རེད། དེ་བཞིན་ད་ལྟ་འབར་མ་ནང་ནང་པ་དང་ཁ་ཆེ་བ་བར་མ་འགྲིག་པ་བྱུང་བཞིན་ཡོད་རེད། ངེད་ཀྱིས་བལྟས་ན་ཆོས་ལུགས་ནི་སྙིང་རྗེ་དང་བརྩེ་བའི་ཡོངས་ཁུངས་གཙོ་བོ་ཞིག་ཡིན་ཡང་། དེ་སྤྱི་ཚོགས་ཁ་བྲལ་དང་མི་ཕན་ཚུན་བར་སྡང་སེམས་བསྐྲུན་ཆེད་དུ་བེད་སྤྱོད་བྱེད་པ་ནི་བློ་ཡུལ་ལས་འདས་པ་ཞིག་རེད། དེ་སྨན་དུག་ཏུ་གྱུར་པ་ལྟ་བུ་རེད། ང་ཚོ་འགྲོ་བ་མི་ཚང་མར་གོ་ལ་འདི་སྙིང་རྗེ་ཅན་དང་ཞི་བདེ་ལྡན་པ་ཞིག་བསྐྲུན་པའི་འོས་འགན་ཡོད་པ་རེད། ཅེས་གསུངས་སོང་།


༄༅། །འཚེ་བ་ལ་བརྟེན་ནས་འཚེ་བ་དང་སྡུག་བསྔལ་འཕར་མ་ཡོང་རྒྱུ་ལས་མེད་དེར་བརྟེན་ང་ཚོས་ངེས་པར་དུ་འཚེ་བ་མེད་པ་དང་ཁོང་ཁྲོ་མེད་པའི་ལས་འགུལ་རྒྱུན་བསྲིང་དགོས།
ཏཱ་ལའི་བླ་མ་སྐུ་ཕྲེང་བཅུ་བཞི་པ་།
ཆེད་དུ་བསྔོ་བ།
༄༅། །དེབ་འདི་ཉིད་རྒྱ་ནག་གི་བཙན་འཛུལ་གྱིས་རྐྱེན་པས་བོད་ནང་ལོ་ལྔ་བཅུའི་དུས་ཡུན་ནང་སྲོག་ཤོར་མཁན་ཚོར་བསྔོས་པ་ཡིན། བོད་ཀྱི་ནང་གནས་ཚུལ་གང་བྱུང་བ་ཤེས་རྟོགས་ཡོད་པ་ཙམ་མིན་པར། མི་རབས་རྗེས་མ་ཚོར་གོ་རྟོགས་ཁྱབ་སྤེལ་དང་ནུས་པ་གོང་འཕེལ་གྱི་ལམ་ནས་འཛམ་གླིང་ཆ་ཤས་གང་དུའང་ནོར་འཁྲུལ་འདི་ལྟ་བུ་སླར་ཡང་མི་འབྱུང་བ་བྱ་རྒྱུ་དེ་ང་ཚོའི་ལས་འགན་ཡིན་པར་ཡིད་ཆེས་བྱེད་ཀྱི་ཡོད། བོད་རིགས་དང་རྒྱ་རིགས་ཚེ་ལས་འདས་ཚད་བདེ་འགྲོར་སྐྱེ་བར་ཤོག
རྩོམ་པ་པོ་ངོ་སྤྲོད།
ཉི་ཧོང་པ་ཏེ་ཚུ། སཱ་ཡེ་ཝཱ་ཡེ་(Tetsu Saiwai) ནི་མུ་སྦྲེལ་བརྙན་དེབ་སྒྱུ་རྩལ་པ་ཞིག་རེད། འདས་པའི་ལོ་ཉི་ཤུ་བརྒལ་བའི་རིང༌། ཁོང་གིས་ཁོར་ཡུག་སྲུང་སྐྱོབ་དང་འགྲོ་བ་མིའི་ཐོབ་ཐང་གི་གནད་དོན་དང་འབྲེལ་བའི་གོ་རྟོགས་ཁྱབ་སྤེལ་གྱི་བརྙན་དེབ་མང་པོ་འགྲེམས་སྤེལ་གནང་ཡོད།
མུ་སྦྲེལ་བརྙན་དེབ་འབྲི་རྩོམ་ཙམ་མ་ཟད། ཏེ་ཚུ་ལགས་ཨ་ལད་པད་ཀོའི་གསང་ཐག་ལྷ་མོ་འཁྲབ་སྟོན་ལ་ཧ་ཅང་དགའ་མོས་ཆེ་བས། མི་རིང་བར་འགྲོ་བ་མིའི་གནད་དོན་གལ་ཆེ་དང་འབྲེལ་བའི་གསང་ཐག་ལྷ་མོའི་ཟློས་གར་དཔུང་ཁག་ཅིག་འགོ་འཛུགས་གནང་འཆར་འདུག ད་ལྟའི་ཆར་ཁོང་ཉི་ཧོང་ནུབ་ཕྱོགས་ཀྱི་གྲོང་གསེབ་ཡིད་དུ་འོང་བ་ཞིག་ཏུ་ཁོང་རང་གི་སྐུ་ཟླ་དང་སྒོ་ཁྱི་ཚོའི་མཉམ་དུ་བཞུགས་ཀྱི་འདུག ཁོང་གི་ཕྱག་ལས་སྐོར་ད་དུང་གནས་ཚུལ་མཁྱེན་འདོད་ཡོད་ན་གཤམ་གསལ་དྲ་གནས་ལ་གཟིགས་རོགས།
http://blogs.yahoo.co.jp/saiwaimiyuki/folder/1587623.html (Japanese)
Emotional Content གྱི་ངོ་སྤྲོད།
འདི་ནི་ཉི་ཧོང་ནང་གི་རང་དབང་ཅན་གྱི་མུ་སྦྲེལ་བརྙན་དེབ་དང་འགུལ་སྐྱོད་པར་རིས་སྒྱུ་རྩལ་པའི་མཐུན་ཚོགས་ཤིག་ཡིན། ང་ཚོའི་དམིགས་ཡུལ་ནི་འཛམ་གླིང་ནང་ཕན་བདེའི་བྱ་གཞག་སྤེལ་རྒྱུར་སྙིང་སྟོབས་སྤེལ་བ་དང༌། ནུས་པ་གོང་འཕེལ་ཡོང་བར་མཁོ་བའི་གནས་ཚུལ་གསར་གཏོད་དང་ཁྱབ་སྤེལ་བྱེད་རྒྱུ་དེ་ཡིན།
ད་ལྟའི་ཆར་ང་ཚོས་མུ་སྦྲེལ་བརྙན་དེབ་བཅུ་ཕྲག་བརྒལ་བ་ཞིག་དང་འགུལ་སྐྱོད་པར་རིས་ལས་འཆར་གཅིག་བཅས་ཀྱི་ཐོག་ལས་ཀ་བྱེད་བཞིན་ཡོད་པས། མགྱོགས་པོ་བརྡ་ལན་ཁྱབ་སྤེལ་དང༌། སྙིང་སྟོབས་སྤེལ་ཐབས། ནུས་པ་གོང་འཕེལ་གཏོང་ཐབས་ཀྱི་ལས་ཀའི་གྲུབ་འབྲས་རྣམས་ཁྱེད་རྣམ་པ་དང་མཉམ་སྤྱོད་ཐུབ་པའི་རེ་བ་ཡོད།


ཁོ་བོས་ནམ་དུ་ཡང་རང་མི་རིགས་ཀྱི་ལོ་རྒྱུས་ཀློག་དུས་རང་གི་ཁྱིམ་རྒྱུད་ཀྱི་དར་རྒུད་དྲན་ཞིང་འོངས། རང་གི་ཁྱིམ་རྒྱུད་ཀྱི་བྱུང་བ་ནི་མི་རིགས་འདིའི་ལོ་རྒྱུས་ཀྱི་བསྡུས་གཟུགས་ཤིག་དང་མཚུངས་སྙམ་ནས་རྟག་པར་དེ་ལ་དྲན་གསོ་བཞིན་ཡོད（དོན་དུ་བོད་མི་རེ་རེར་འདི་འདྲའི་མྱོང་སྣང་ཡོད་སྲིད）། སྐབས་ཤིག་ལ་རང་གི་རྨོ་མོའི་ངག་ལས་བྱུང་བའི་གསུང་འགས་མི་རིགས་འདིའི་རང་བཞིན་སྤྲོ་བོ་ཞིག་ཀྱང་མཐོང་བར་གྱུར།
ངའི་རྨོ་མོ་ཞེས་བྲིས་ཀྱང་དོན་ལ་ཁོ་མོ་ངའི་ཨ་མྱེས་ཀྱི་མའི་ནུ་མོ་ཡིན་ལ། དེ་ལྟར་བཤད་ན་གོ་བདེ་བའི་ཕྱིར་ཙམ་མོ། མོ་རང་ཆུང་དུས་ལ་མོ་བདེ་ཆེན་དགོན་པའི་ཨ་ལགས་ཡང་ཆུང་གི་རིག་མར་སོང་བ་དང་ཕྱིས་བཙུན་མ་བྱས་ཏེ་གྲོངས་པའི་བར་དུའོ། །
དུས་འགྱུར་གྱི་སྒང་ལ་བཙོན་དུ་བཟུང་ནས་ལོ་བཅོ་བརྒྱད་ཙམ་བསྡད། ང་སློབ་ཆུང་གི་སྐབས་སུ་བཙོན་གྲོལ་ཐོབ་སྟེ་ངེད་ཀྱི་ཁྱིམ་ལ་སླེབས་པ་ཡིན། མོ་བསྡད་པའི་བཙོན་རྭ་དེ་གང་ཡིན་པ་མི་ཤེས་ཀྱང་མེ་འཁོར་ལ་བསྡད་དེ་ཕར་ཚུར་སོང་བ་ཞིག་གླེང་བཞིན་འདུག་པས་ན་གོར་མོའི་བཙོན་རྭ་དེ་ཡིན་ཤས་ཆེ། བཙོན་རྭ་དེའི་ཁང་མིག་གཅིག་ལ་མི་བདུན་རེ་ཡོད་པར་བཤད་ཅིང་། ནམ་རྒྱུན་ངལ་རྩོལ་བྱེད་དགོས། ངལ་རྩོལ་བྱེད་དུས་སྨྱུང་གནས་བསྲུང་བ་ལྟར་ངག་བསྡམས་ནས་ཕན་ཚུན་ལ་སྐད་ཆ་བཤད་མི་ཆོག རང་གི་ངོ་ཤེས་སམ་ཉེ་མི་གཞན་མཐོང་ན་ཡང་མིག་བརྡ་རེ་བྱེད་པ་ལས་ཁམས་བདེའི་འཚམ་འདྲི་ཙམ་ཡང་བྱེད་ལོང་མེད་ཟེར།
ཡུལ་དེ་བྱེ་ཚན་ཡིན་པས་བྱ་དང་བྱེའུ་རིགས་ནི་མཐོང་རྒྱུ་མེད་དེ། ཐོག་མར་ཡུལ་དེར་སླེབས་པ་ཙ་ན་མི་བདེ་བའི་སྣང་བ་སྟེར་མོད། ཡུད་ཙམ་ནས་བརྗེད་པ་ལྟ་བུར་གྱུར་ཏེ་ཡོད་པའི་སྐབས་ན། ཉི་མ་གཅིག་ལ་གློ་བུར་གར་འོང་འདིར་འོང་མེད་པའི་སྐྱ་ཀ་ཞིག་ཐོན་པས་སྐྱེ་ཕོ་མོ་ཀུན་མིག་ཆུ་ཤམ་ཤམ་བཞུར་སོང་ཟེར། དེ་ལྟ་ནའང་གཟའ་ཉི་མར་ངལ་གསོ་ཡོད་ཅིང་ངལ་གསོའི་ཉིན་ལ་སོས་བདེར་བསྡད་ཆོག་པ་ཡིན། ངལ་གསོའི་ཉིན་དེར་མི་བདུན་པོས་རེས་བསྐོར་ནས་གླུ་ལེན་པ་དང་། སྒྲུང་བཤད་པ། ཤགས་འགྱེད་པ་སོགས་བྱས་ནས་ཤིན་ཏུ་སྤྲོ་སྐྱིད་ལྡན་ཟེར།
ངས“ཁྱེད་ཀྱིས་ཀྱང་གླུ་བླངས་པ་ཡིན་ནམ”ཞེས་དྲིས་པ་ན། “ང་ཇོ་མོ་ཞིག་གིས་གླུ་ལེན་ནམ”ཟེར། “ཨོ་ན། ཁྱེད་ལ་རེས་བབས་ན་ཅི་བྱེད་དགོས”ཞེས་དྲིས་དུས“ངས་འདི་ལྟར་བླངས་པ་ཡིན། ་་་་་་མཁར་མཐོན་པོའི་ལྕོག་གི་སྐྱ་ཀ། ཁྱོད་ད་ནངས་གང་ནས་ཐོན་ན།། ཁྱོད་ད་ནངས་ཡུལ་ནས་ཡོང་ན།། ངའི་དྲིན་ཆེན་མ་ལོ་བདེ་མོ།། ་་་་་་་་་ངའི་དྲིན་ཆེན་ཨ་མར་སྐད་ཅིག་གཏོང་།། ཉིན་བདུན་ལ་ལས་ཀ་ལས་དགོས།། ཉིན་བདུན་ནས་ངལ་གསོ་ཡོད་ཀི།་་་་་་་”ཞེས་སོགས་མ་ཎིའི་དབྱངས་རྟ་ལ་དྲངས་ནས་རྒྱུན་པར་བཟློ་སྲིད། མོས་བཤད་ན་དེ་ལྟར་གླུ་ལེན་མི་ཤེས་པ་དག་གིས་ཚིགས་བཅད་གོ་བདེ་རེ་བརྩམས་ཏེ་བཏོན་ན་གཞན་དག་གིས་ཉན་ནས་ཚིག་དེ་དང་དེ་མི་ཡག་གི་དེའི་ཚབ་ཏུ་འདི་ཡག་གི་ཞེས་དཔྱད་པ་དང་དག་བཅོས་གཏོང་བ་ཡིན་ཟེར།ངས་ད་ལྟ་བསམ་ན་ཇི་འདྲའི་རང་སེམས་སྐྱིད་པོར་གཏོང་ཤེས་པའི་མི་ཏག་ཏག་རེད་ཨང་སྙམ་པ་བྱུང་། བཙོན་ཁང་ནས་གླུ་དང་སྒྲུང་། ཚིགས་བཅད་རྩོམ་པ་ལ་སོགས་ཀྱིས་རང་སེམས་སྡུག་ཏུ་མ་བཅུག་པ་ནི་ངོ་མཚར་ཆེའོ། །
དེ་ནས་ཁོ་མོ་ཡང་ང་དང་གཏན་ཏུ་གྱེས་ཏེ་ལོ་མང་ཐལ། ངའི་སེམས་ནས་ཀྱང་རྙིང་པར་གྱུར་ཏེ་བརྗེད་པ་ལྟ་བུར་སོང་།
ན་ནིང་དགུན་ཁར་ང་རང་ལུས་ཕུང་མ་བདེ་བར་ཁྲི་ཀའི་ཚུ་ཚན་ལ་འཕྲོད་བསྟེན་དུ་ཕྱིན་པ་ཡིན། འགྲོ་ཁར་རོགས་པ་ཡང་མེད་པས་སུན་རྒྱུར་ངེས་སྙམ་ནས་དཔེ་ཆ་མང་པོ་ཞིག་འཁུར་ཏེ་ཕྱིན། ཡིན་ནའང་། བློ་ཡུལ་དུ་མ་འཆར་བ་ནི་དེ་ཀར་སླེབས་རྗེས། སུན་སྣང་ལྟ་ཅི་གནས་དེ་དང་འབྲལ་མི་འདོད་པ་ལྟ་བུར་གྱུར་སོང་། རྒྱུ་མཚན་གང་རེད་ཟེར་ན། དེར་སླེབས་པ་ཀུན་གཟུགས་གཞི་མ་བདེ་བའི་ནད་པ་དག་རེད་མོད། ཚང་མ་དགའ་དགའ་སྤྲོ་སྤྲོའི་ངང་ཕན་ཚུན་ལ་གཅེས་རོགས་ཤ་སྟག་བྱེད་པའི་རྐྱེན་དང་། མི་སྣ་མང་བས་ཡུལ་ལུང་མང་པོའི་གསར་འགྱུར་གཅིག་ཏུ་འདུ་བ། གླིང་བུ་ལ་སོགས་སྒྲ་སྙན་གྱི་རིགས་གོ་ནུས་པ། གླུ་དང་ལ་གཞས། རྡུང་ལེན་སོགས་ལ་མྱོང་རོལ་བྱ་ནུས་པས་སྤྲོ་སྐྱིད་ཀྱི་ནང་མ་ཁང་དང་གཉིས་སུ་མི་འདུག
མཚན་མོར་ཆུ་ཚན་ལ་འཛུལ་ནས་ནམ་མཁའི་སྐར་ཚོམས་ལ་བལྟ་བཞིན་གཞོན་ནུ་ཕོ་མོ་སྐད་ངག་ཅན་དག་གིས་ལེན་རེས་བྱེད་བཞིན་པའི་ལ་གཞས་ལ་ཉན་དུས་འཇིག་རྟེན་ན་འདི་ལས་ལྷག་པའི་སྐྱིད་ཅིག་ཡོད་དམ་སྙམ་པ་འཆར། དེ་ནི་ང་རང་གྲོང་ཁྱེར་ནས་བསྡད་དྲགས་པས་ཡུལ་གྱི་འཚོ་བར་ཁ་ཐག་རིང་དུ་སོང་བའི་རྐྱེན་ཡིན་ཀྱང་སྲིད།
གནས་དེར་ཨ་ཡེ་བདེ་སྐྱིད་ཟེར་བའི་གཟུགས་གཞི་མི་ཐང་བ་ཞིག་ཡོད་དེ། ཁོ་མོས་ལམ་འགྲམ་ནས་བསྡད་དེ་གླུ་ལེན་ཞིང་དངུལ་སློང་བར་བྱེད། གླུ་ཚིག་ནི་རེ་གཉིས་བསྐྱར་ཟློས་སུ་བྱེད་མོད། ཀུན་གྱིས་འཛོམས་ཚོད་ལྟར་དངུལ་སྦྱིན་པར་བྱེད་དེ། ཉི་མ་རེ་བཞིན་དངུལ་ཅུང་མང་པོ་འདུ་བ་ཡིན། མོས་ད་དུང་དངུལ་འདི་དག་ངས་སློང་མོ་བྱས་པ་དང་ཁྱེད་ཚོས་སྦྱིན་པ་ཞིག་མ་རེད། འདི་ང་རང་གི་ནུས་པ་ལ་བརྟེན་ནས་བཙལ་བ་ཡིན། དེ་མིན་ན་གླུ་ཁྱོད་ཚོས་ལོངས་དང་སྒོར་མོ་ངས་སྦྱིན་ཆོག་གི་རེད་ཟེར། སྐབས་དེར་ཀུན་གྱིས། དེ་རེད། དེ་བདེན་གི ཞེས་མོའི་ཁམས་དང་བསྟུན་ཅི་ཐུབ་བྱེད་དོ།།
མོ་རང་རྒན་གསོ་ཁང་ལ་བསྐྱལ་ཡང་དེ་ནས་འདུག་མ་འདོད་པར་ཕྱིར་བྲོས་འོངས་པ་ཡིན་ཞེས་ཀྱང་ཟེར།་་་ ་་་ ད་དུང་མིག་གཉིས་ལོང་བར་གྱུར་པའི་སྐྱེས་པ་དེ། ད་དུང་རྐང་པ་གཉིས་ཀ་ཞ་བའི་བུད་མེད་དེ། ་་་ ་་་ཚང་མ་དགོད་བྲོ་བ་དང་སྤྲོ་སྣང་རྩེད་མཚར་ལ་གོམས་པ། རང་ཉིད་ཀྱི་སྐྱིད་མེད་སྙམ་པ་ཅན་ཤ་སྟག་ཡིན། གནས་དེའི་མི་སེམས་དྲོ་བའི་དོན་ཆེ་ཕྲ་ཀུན་བརྗོད་ཀྱིས་མི་ལང་སྟེ། སྤྱི་ཚོགས་རིག་པར་ཞིབ་འཇུག་བྱ་མཁན་དག་ལ་མཚོན་ན་དེ་ནི་བརྟག་དཔྱད་ཀྱི་ཡུལ་མ་ནོར་བ་ཞིག་གོ །
བདག་གིས་འདིར་བརྗོད་འདོད་པ་ནི་འཇིག་རྟེན་འདིར་ཆེས་སྡུག་བསྔལ་བའི་གནས་གཉིས་ནི་བཙོན་ཁང་དང་སྨན་ཁང་གཉིས་ཡིན་སྲིད་མོད། དེ་ཀར་རང་རེའི་མི་རིགས་འདིས་རང་སེམས་གསོ་ཤེས་ཤིང་སྐྱིད་སར་འཇོག་ཤེས་ཨང་།
རྣམ་པ་གཅིག་ཏུ་ན་དེ་ནི་མི་རིགས་གཉོམ་ཆུང་ཞིག་གི་དཔའ་སྤོབས་དང་བློ་རྒྱ་ཡིན་ཀྱང་སྲིད་དོ་སྙམ། །དཔའ་སྤོབས་སམ་བློ་རྒྱ་གང་དེ་རང་ཅག་གིས་ད་དུང་ཡང་དུས་ག་ཙམ་ལ་རྒྱུན་འཛིན་བྱ་ནུས་སམ།
སེམས་ཁོམ་པའི་ཉིན་མོར་དྲ་གྲོགས་དག་ལ་གླེང་མོལ་ཙམ་དུ།
༢༠༡༥•༡•༡༩
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/forum/8109.html


འདི་ཟླའི་ཚེས་༢༤་ནས་༢༨་བར་དུ་ཉི་མ་ལྔར་བཞུགས་སྒར་རྡ་རམ་ས་ལར་བོད་གཞུང་དམངས་གཉིས་ཀྱི་དམིགས་བསལ་ཚོགས་ཆེན་ཐེངས་གསུམ་པ་ཚོགས་པ་མཇུག་བསྒྲིལ་པ་དང་། ཚོགས་ཆེན་མཇུག་སྒྲིལ་གྱི་མཛད་སྒོའི་ཐོག་ཐོག་ཏུ་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དང་། བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་གཉིས་ཀྱིས་གསུང་བཤད་སྙིང་བསྡུས་ཤིག་ཚེ་བརྟན་ཆོས་སྒྲོན་ལགས་ཀྱིས་སྙན་སྒྲོན་ཞུ་ཡི་རེད།


༄༅།། ཕྱི་ཟླ་༦་པའི་ཚེས་༡༠་ནས་༡༢་བར་དུ་ཉིན་གསུམ་ལ་ཤང་རི་ལ་ཁ་བརྡ་ཞེས་པའི་ཨེ་ཤི་ཡའི་ཆེས་མཐོའི་བདེ་འཇགས་ལྷན་ཚོགས་དེ་སིངྒ་པུར་དུ་འཚོགས་འཆར་ཡོད་ཅིང་། འཛམ་གླིང་རྒྱལ་ཁབ་མང་པོའི་དམག་དོན་གྱི་མཐོ་རིམ་ལས་སྣེ་ཁག་དང་ཕྱི་འབྲེལ་མི་སྣ། མཚོན་ཆ་བཟོ་ཚོང་ལས་ཁང་གི་ཚོང་པ་ཚོགས་ཆེན་དེར་མཉམ་བཞུགས་བྱ་རྒྱུ་ཡིན་པར་མ་ཟད། ཨ་མི་རི་ཀ་དང་རྒྱ་ནག་གི་རྒྱལ་སྲུང་བློན་ཆེན་གཉིས་ཀྱང་ཚོགས་འདུ་དེར་མཉམ་ཞུགས་ཀྱིས་ཐེ་ཝན་གྱི་བདག་དབང་དང་ཡུཀ་རེན་གྱི་དམག་འཁྲུག་སོགས་ལ་བགྲོ་གླེང་བྱ་རྒྱུ་ཡིན་པ་སོགས་ཀྱི་སྐོར། གསར་ལམ་ཁག་ཏུ་ཐོན་པའི་གནས་ཚུལ་དེ་ཚེ་རིང་དབང་མོས་ཕབ་སྒྱུར་དང་སྙན་སྒྲོན་ཞུ་ཡི་རེད།།


དེང་སྐབས་ཡོ་རོབ་ཀྱི་རྒྱ་ཁབ་ཁག་ཅིག་གི་ནང་ཆོས་ཕྱོགས་སོགས་ཀྱི་མཛད་འཕྲིན་བསྐྱངས་དང་སྐྱོང་གནང་བཞིན་ཡོད་པ་སྤྱི་ནོར་༸གོང་ས་༸སྐྱབས་མཆེན་པོ་མཆོག་ད་རིང་ཨོ་སྲི་ཁྲིཡ་ནས་ཡོ་རོབ་ཀྱི་རྒྱལ་ཁབ་ཨི་ཌི་ལིའི་གྲོང་ཁྱོར་ཨུ་ཏན་ནང་ཉིན་གཉིས་ཙམ་རིང་གི་མཛད་འཆར་ཆེད་རེས་གཟའ་མིར་དམག་གི་ཞོགས་པ་དེ་གར་ཞབས་སོར་འཁོད་ནས་ཐོག་མར་དྲང་བདེན་དང་ ཞི་བདེ་ དེ་བཞིན་ཁོར་ཡུག་སྲུང་སྐྱོབ་བཅའ་ཀྱིས་ཐད་ཆོས་ལུགས་རེས་མེད་ཀྱི་ཚོགས་འདུར་བཀའ་སློབ་གནང་བ་དང་ ཉིན་དགུང་རྒྱབ་༸གོང་ས་མཆོག་གིས་གྲོང་ཁྱེར་དེའི་ནང་གི་ཚན་རིག་པ་དང་མཇལ་འཕྲད་གནང་སྟེ་འཚེ་མེད་ཞི་བ་དང་བྱམས་སྙིང་རྗེས་དྲག་སྥྱོད་སྔོན་འགོག་བྱེད་པའི་བརྗོད་གཞིའི་ཐོག་བཀའ་སློབ་གནང་ཡོད་པའི་སྐོར་རྒྱལ་མཚན་ཚེ་རིང་ལགས་ཀྱིས་གནས་ཚུལ་ཕྱོགས་བསྒྲིགས་གནང་བ་ཞིག་གསན་གྱི་རེད།


ཡར་ཞུ་མཁན། ཨ་རོལ་ཚང་། རྟ་ནག་ལུང་རིགས་ཀྱིས་བོད་ཡིག་ཏུ་བསྒྱུར།
རིག་གནས་ནི་མི་རིགས་ཤིག་རྒྱུན་རིང་དུ་འཕེལ་རྒྱས་སུ་འགྲོ་བའི་སྲོག་རྩ་ཡིན་ལ། སྐད་དང་ཡི་གེ་ནི་མི་རིགས་རིག་གནས་ཀྱི་གྲུབ་ཆ་གཙོ་བོ་དེ་ཡིན་ཞིང་། སྐད་དང་ཡི་གེ་ནི་མི་རིགས་གཞན་དང་དབྱེ་བ་འབྱེད་ཀྱི་མི་རིགས་ཤིག་གི་བརྡ་རྟགས་དེ་ཡིན་པར་མ་ཟད། མི་རིགས་ཤིག་གི་ཐུན་མོང་གི་སྲོག་སྙིང་དེ་ཡིན།
༼ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས༽ཀྱི་ས་བཅད་བཞི་བའི་དོན་ཚན་བཞི་བར་”མི་རིགས་སོ་སོར་རང་གི་སྐད་ཡིག་བེད་སྤྱོད་དང་འཕེལ་རྒྱས་སུ་གཏོང་བའི་དབང་ཆ་ཡོད”ཅེས་བསྟན་ཡོད། ཀྲུང་གུང་ཀྲུང་དབྱང་སྤྱི་ཁྱབ་སྲིད་འཛིན་ཞི་ཅིན་ཕེན་གྱིས་ཉིས་སྟོང་བཅུ་བཞི་ལོའི་ཟླ་དགུ་བའི་ཚེས་ཉེར་བརྒྱད་ཀྱི་མི་རིགས་བྱ་བའི་བཞུགས་མོལ་ཚོགས་འདུའི་སྟེང་དུ་བསྟན་དོན། “མི་རིགས་འདྲ་མཉམ་ནི་ཏང་གི་མི་རིགས་སྲིད་ཇུས་ཀྱི་རྨང་གཞི་ཡིན་ལ། མི་རིགས་འདྲ་མཉམ་རྒྱུན་འཁྱོངས་བྱ་བར་མི་རིགས་ཀྱི་ཁྱད་ཆོས་མི་འདྲ་བ་སྔོན་དུ་གཞིར་བཟུང་ནས། ཡུན་རིང་གཏན་གནས་ཀྱི་ཁྱད་པར་དང་། རིག་གནས་ཀྱི་ཁྱད་པར་ནི་ཁྱད་པར་གཙོ་བོ་ཡིན་པའོ་དོན་དངོས་ལ་བརྩི་བཀུར་བྱེད་དགོས”།
ཉིས་སྟོང་བཅུ་བཞི་ལོའི་ཟླ་བཅུ་བའི་ཚེས་བཅུ་གཉིས་ཉིན་༼ཀྲུང་གུང་ཀྲུང་དབྱང་དང་། རྒྱལ་སྲིད་སྤྱི་ཁྱབ་ཁང་གིས་གནས་བབ་ཇེ་ལེགས་སུ་གཏོང་བར་ཤུགས་སྣོན་བྱེད་ཕྱོགས་སྐོར་གྱི་མི་རིགས་བྱ་བའི་སྙན་ཞུ༽ལས་བསྟན་དོན། “གྲངས་ཉུང་མི་རིགས་ཀྱི་སྐད་ཡིག་བེད་སྤྱོད་བྱས་ཏེ་མི་རིགས་རང་ཉིད་ཀྱི་སྐད་ཡིག་སློབ་གསོ་དང་ལེན་བྱེད་པའི་དབང་ཆ་ལ་བརྩི་བཀུར་དང་སྲུང་སྐྱོབ་བྱེད་དགོས་ལ། མཚམས་མ་ཆད་པར་གྲངས་ཉུང་མི་རིགས་ཀྱི་སྐད་ཡིག་རིག་གནས་ཀྱི་སློབ་གསོའི་ཆུ་ཚད་མཐོར་འདེགས་སུ་གཏོང་དགོས”།
མཚོ་སྔོན་ཞིང་ཆེན་གྱི་ཟི་ལིང་ནི་ཞིང་ཆེན་གྱི་བོད་རིགས་རང་སྐྱོང་ཁུལ་དྲུག་གི་མི་རིགས་ལས་བྱེད་པ་འདུས་སྡོད་གྱི་ས་གནས་ཡིན། དྲ་རྒྱའི་སྤྱི་སྡོམ་ལྟར་ན་ཉིས་སྟོང་བཅོ་ལྔ་ལོར་ཟི་ལིང་དུ་རྒྱུན་སྡོད་བོད་མི་འབུམ་གཉིས་ཡས་མས་ཡོད་ལ། དེང་སྐབས་བོད་རིགས་བྱིས་པ་ཁྲི་གསུམ་ལྷག་ལ་མི་རིགས་རང་ཉིད་ཀྱི་སྐད་ཡིག་སྦྱང་སའི་སློབ་གྲྭ་ཞིག་མེད་པ་ནི་ཐག་གཅོད་མི་བྱེད་ཐུ་མེད་ཀྱི་གནད་དོན་ཞིག་ཆགས་ཡོད། ཟི་ལིང་དུ་བོད་ཡིག་སློབ་ཆུང་ཞིག་གཟུག་རྒྱུ་ནི་རྒྱ་ཆེ་བའི་བོད་མི་རིགས་ཀྱི་རེ་བའི་མངོན་འདོད་དང་མཐུན་པར་མ་ཟད། ཁྲིམས་ལུགས་དང་མཐུན་ལ། ཏང་གི་མང་ཚོགས་ལམ་ཕྱོགས་སློབ་གསོའི་བྱ་འགུལ་གྱི་ནང་དོན་གྱི་ཆ་ཤས་གཅིག་ཀྱང་འདི་ཡིན་ཏེ། ཀྲུང་དབྱང་མི་རིགས་བྱ་བའི་ཚོགས་འདུའི་དགོངས་དོན་ལ་བྱེ་བྲག་གིས་སློབ་སྦྱོང་གཏིང་ཟབ་ཏུ་བྱ་བ་འདིས་མི་རིགས་འདྲ་མཉམ་ཡིན་པ་མཚོན་པ་དང་། བོད་རིགས་ས་ཁུལ་ཡུན་རིང་གཏན་འཇགས་སུ་གནས་པར་སྲུང་སྐྱོབ་བྱེད་པའི་དོན་དངོས་ཀྱི་བྱ་སྤྱོད་ཅིག་ཀྱང་ཡིན་པ་རེད།
འདི་ལྟར་བསམ་བློ་བཏང་ན། ཁྱེད་ཞིང་ཆེན་སྲིད་གཞུང་དང་ཟི་ལིང་གྲོང་ཁྱེར་གྱིས་མི་རིགས་ཀྱི་སྲིད་ཇུས་དང་ཏང་གི་སློབ་གསོའི་བྱ་བའི་བྱེད་ཕྱོགས་གཟབ་ནན་གྱིས་ལག་ལེན་མཐར་ཕྱིན་དང་། གཏིང་ཟབ་ཏུ་སྤེལ་བ། རྒྱལ་སྲིད་སྤྱི་ཁྱབ་ཁང་གི་སྲིད་ཇུས་བྱེད་ཕྱོགས་གཞིར་བཟུང་ནས་མི་དཀྱིལ་སྙིང་ཡིན་པའི་གཞི་རྩ་དང་། དམངས་ཚིས་ལེགས་བཅོས་བྱེད་པར་ཞབས་འདེགས་ཞུ་བ། དམངས་སེམས་གཅིག་ཏུ་སྒྲིལ་བར་སྣེ་ཁྲིད་བྱས་ཏེ། མི་རིགས་དང་མི་རིགས་ས་གནས་ཀྱི་མང་ཚོགས་ཀྱིས་སློབ་གསོ་ལག་བསྟར་བྱེད་པའི་འགན་དབང་ཁག་ཐེག་བྱེད་དགོས། མི་རིགས་སོ་སོའི་མང་ཚོགས་ཀྱི་ཚན་རིག་རིག་གནས་རྒྱུ་སྤུས་ཇེ་མཐོར་གཏོང་བ་དང་། མི་རིགས་ཀྱི་མཐུན་སྒྲིལ་དང་སྤྱི་ཚོགས་བརྟན་བརླིང་སྲུང་སྐྱོབ་བྱས་ཏེ། “ལོ་ངོ་ཉིས་བརྒྱའི་དོན་ཆེན་གཉིས”ཏེ། ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་དམིིགས་ཡུལ་ལ་འབད་བརྩོན་བྱས་ཏེ་མངོན་གྱུར་ཡོང་བ་བྱ་དགོས་པ་དང་། ཤེས་ཡོན་སྤྱོད་བཟང་བཅས་ཕྱོགས་ཡོངས་ནས་སྤྱི་ཚོགས་རིང་ལུགས་ཚད་ལྡན་ཅན་དུ་འཛུགས་སྐྲུན་བྱེད་མཁན་གྱི་མི་སྣ་དང་རྒྱུན་འཛིན་པ་གསོ་སྐྱོང་བྱ་བའི་དགོངས་དོན་གཞིར་བཟུང་ནས་ཟི་ལིང་ས་ཁུལ་དུ་བོད་ཡིག་སློབ་ཆུང་གཟུག་དགོས་པར་རེ་བ་ཞུས་པ་ཡིན་ལགས།
༢༠༡༦ལོའི་ཟླ༡ཚེས༢༧ཉིན།
སྒྱུར་བ་བོའི་མཆན། ༼མ་རྩོམ་གྱི་སྤྱི་ཁོག་ཧྲིལ་བོ་གསལ་ལེར་ཡིད་ལ་ཤར་རྗེས་བམ་སྒྱུར་བྱས་པ་ཡིན་པས། ཚིག་གི་འབྲུ་རེ་རེ་བཞིན་བསྒྱུར་བའི་ངལ་བ་བསྟེན་མེད། ནོར་འཛོལ་བྱུང་བ་ཡོད་ན་ཀུན་ལ་དགོངས་དག་ཞུ༽
ཡོང་ཁུངས་བོད་ནང་།


བརྒྱད་གཅིག་དམག་འཛུགས་དུས་ཆེན་ཚེས་ལ་ཉེ་བའི་སྐབས་སུ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་དོན་ཨུ་ཡོན་ལྷན་ཁང་གི་ཀྲུའུ་ཞི་ཞི་ཅིན་ཕིང་ཧྥུའུ་ཅན་ཞིང་ཆེན་དུ་ཕེབས་ཏེ་དམག་དཔུང་གི་དཔོན་དམག་དང་། དམག་བཀུར་ཁྱིམ་སྐྱོང་དང་སྲིད་བཀུར་དམངས་གཅེས་ཀྱི་དཔེ་ལེགས་འཐུས་མི་བཅས་ལ་བརྩེ་བའི་འཚམས་འདྲི་མཛད་པར་མ་ཟད། ཏང་ཀྲུང་དབྱང་དང་ཀྲུང་དབྱང་དམག་དོན་ཨུ་ཡོན་ལྷན་ཁང་གི་ཚབ་མཛད་དེ་བཅིངས་འགྲོལ་དམག་གི་བཀོད་འཐབ་པ་དང་། དྲག་ཆས་ཉེན་རྟོག་དམག་དཔུང་གི་དཔོན་དམག དམངས་དམག་གྲ་སྒྲིག་མི་སྣ་བཅས་ལ་ལྷག་བསམ་རྣམ་དག་སྒོས་འཚམས་འདྲི་དང་དུས་ཆེན་གྱི་རྟེན་འབྲེལ་ཞུས།


ཕྱི་ལོ་ ༢༠༢༠ ཟླ་ ༡༡ ཚེས་ ༢༦ རེས་གཟའ་ཕུར་བུ།
༄༅། །དཔལ་ལྡན་བཀའ་ཤག་ནས་ཕྱི་ལོ་ ༢༠༢༠ དེ་བཞིན་སྤྱི་ནོར་༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་གི་བཀའ་དྲིན་རྗེས་དྲན་གྱི་ལོར་སྲུང་བརྩི་ཞུ་རྒྱུའི་གསལ་བསྒྲགས་སྔོན་སོང་ལྟར། ཕྱི་ལོ་ ༢༠༢༠ ཟླ་ ༡༡ ཚེས་ ༢༦ ཉིན་སྡེ་ར་ལྡུན་ས་གནས་འགོ་འཛིན་ལས་ཁུངས་དང་སྡེ་ར་ལྡུན་ཁྱབ་ཁོངས་བོད་མི་སྤྱི་ཟུང་འབྲེལ་ཐོག་༸རྒྱལ་བའི་མཛད་རྣམ་དང་༸སྐུའི་རླབས་ཆེན་གྱི་ཐུགས་བསྐྱེད་དམ་བཅའ་བཞིའི་སྐོར་མང་ཚོགས་ལ་གོ་རྟོགས་སྤེལ་རྒྱུར་དམིགས་ཏེ་བོད་ཀྱི་བསྐོར་བསྐྱོད་འགྲེམས་སྟོན་ཞིག་རཇ་སྤུར་བུད་མེད་མཉམ་ལས་བཟོ་གྲྭའི་ནང་གོ་སྒྲིག་ཞུས་ཡོད།
ས་སྐྱའི་བདག་མོ་སྐལ་ལྡན་མཆོག་གིས་བསྐོར་བསྐྱོད་འགྲེམས་སྟོན་དབུ་འབྱེད་གནང་ཡོད་པ་དང་། ས་གནས་ཀྱི་བོད་མི་རྣམས་དོ་དབྱིངས་ཆེན་པོའི་ངང་མཉམ་ཞུགས་གནང་ཡོད་པ་བཅས། །


ཧི་མ་ལ་ཡའི་ཁུལ་དུ་ཆགས་པའི་བོད་བརྒྱུད་ནང་བསྟན་གྱི་དགོན་སྡེ་༣༠་ལྷག་གི་དགེ་འདུན་པ་དང་བཙུན་མའི་སྐུ་ཚབ་རྣམ་པའི་རང་བྱུང་ཁོར་ཡུག་སྲུང་སྐྱོབ་ཀྱི་ལོ་འཁོར་ཚོགས་འདུ་ཐེངས་དགུ་པ་སྒང་ཏོག་གི་རུམ་སྟེགས་དགོན་པར་འཚོགས་བཞིན་ཡོད་ཅིང་། ད་ལོའི་ཁོར་ཡུག་སྲུང་སྐྱོབ་ཀྱི་ཚོགས་འདུ་དེར་རྒྱལ་བ་ཀརྨ་པ་སྐུ་ཕྲེང་༡༧་པ་ཨུ་རྒྱན་འཕྲིན་ལས་རྡོ་རྗེ་མཆོག་གིས་གསུང་འཕྲིན་བསྩལ་པ་དང་། ཁོར་ཡུག་སྲུང་སྐྱོབ་ཚོགས་འདུ་དེའི་སྐོར


ཀ་བསྟོད་དབྱར་རྔའི་སྒྲ་དབྱངས། ཤར་རྫ་བཀྲ་ཤིས་རྒྱལ་མཚན། ༄༅། །ངྷིཿ ཀ་དག་སྤྲོས་མཚན་དང་བྲལ་གཞལ་མེད་དབུས། ། ཁ་ལྔས་བཏེགས་པའི་ཁྲི་དང་པད་ཉིའི་གདན། ། ག་ལ་བ་དེར་ལྷ་རྫས་མཆོད་སྤྲིན་དབུས། ། ང་ཡི་ཤེས་རབ་སྤེལ་མཛད་སྨྲ་བའི་སེང་། ། ཅ་ཅོ་མི་མངའ་གཡོ་མེད་ལྷན་ནེ་བ། ། ཆ་ལུགས་རྫོགས་སྐུའི་ཆས་ཅན་པོ་དལ་འཛིན། ། ཇ་ཁུའི་མདངས་ལྟར་དམར་སེར་གཟི་བརྗིད་འབར། ། ཉ་གང་ཟླ་བའི་གདན་ལ་སྐྱིལ་… དེ་ལས་མང་།ཀ་བསྟོད་དབྱར་རྔའི་སྒྲ་དབྱངས།
རིན་ཐང་བྲལ་བའི་ཤུལ་བཞག བསོད་ནམས་གཡུང་དྲུང་། མདོ་གཟེར་མིག་ཚར་གཅིག་བཀླགས་རྗེས། དང་པོ་གང་ཟག་རིམ་པར་བརྒྱུད་དེ་བྱང་ཆུབ་མཆོག་ཏུ་སེམས་བསྐྱེད་ཅིང༌། ། བར་དུ་བསྐལ་པ་གྲངས་མེད་གསུམ་དུ་བསོད་ནམས་ཡེ་ཤེས་ཚོགས་ཆེན་བསགས། ། ཐ་མར་ཡང་དག་རྫོགས་སངས་རྒྱས་ནས་གང་འདུལ་མཛད་པ་བསམ་འདས་ཀྱིས། ། སྲིད་གསུམ་འགྲོ་བ་བདེ་ལ་འགོད་མཛད་བརྒྱ་པའི་སྟོན་པ་གཤེན་རབ་མཆོག ། གང་གི་ཐུགས་ཉིད་ཡེ… དེ་ལས་མང་།རིན་ཐང་བྲལ་བའི་ཤུལ་བཞག
འཕྲིན་ལན་མེ་ཏོག་ཆུན་པོ། བསོད་ནམས་གཡུང་དྲུང༌། ཕྲན་ཆུང་མངའ་རིས་སུ་ཡོད་སྐབས༼༡༩༨༧༽སྐྱབས་རྗེ་རིན་པོ་ཆེ་མཚན་ནས་བརྗོད་པར་དཀའ་བ་༧བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་མཆོག་གི་ གསུང་འཕྲིན་གྱི་ལན་དུ་ཕུལ་བ།
ཡང་སྟོན་ཆེན་པོས་བླ་མ་འཚོལ་བའི་གཏམ་རྒྱུད། ༄༅། ། དེ་ཡང་ཡང་སྟོན་ཆེན་པོ་དེ་བཤད་རྒྱུད་ཀྱི་བོན་རྣམས་ལ་ཤིན་ཏུ་མཁས་པ་ཞིག་ཡོད་པ་ལ། རེ་ཞིག་བུད་མེད་གཅིག་བྱུང་ནས། ཁྱེད་ཡོན་ཏན་ཅི་ཙམ་མཁས་ཟེར། ང་ཤིན་ཏུ་མཁས་ཞེས་པས། བུད་མེད་དེ་ངུ་ཞིང་མི་དགའ་བའི་ཚུལ་གྱིས་སོང་། དེ་བླ་མའི་ཐུགས་ལ་ང་མཁས་ཞེས་པས་ཁོང་མི་དགའ་བར་འདུག སང་ཉིན་བྱུང་ན་ཅི་ཡང་མི་ཤེས་ཟེར་དགོས་དགོངས་ནས་བཞུགས་… དེ་ལས་མང་།ཡང་སྟོན་ཆེན་པོས་བླ་མ་འཚོལ་བའི་གཏམ་རྒྱུད།
མཁས་གྲུབ་དགེ་ལེགས་ལྷུན་གྲུབ་རྒྱ་མཚོ་ནི། ༼པར༽ཡུལ་མདོ་སྨད་རེབ་གོང་གསེར་མོ་ལྗོངས་ཀྱི་སྟོད་ཕྱོགས་མག་སར་ཞེས་པར། རབ་བྱུང་བཅུ་དྲུག་པའི་མེ་བྱི་སྤྱི་ལོ༡༩༣༦ལོའི་ཟླ ༡ པོའི་ཚེས༡༤ཉིན་དལ་རྟེན་རྙེད།
ཡུལ་མདོ་སྨད་ཀྱི་མ་ཧཱ་པཎྟི་ཏ་ཆེན་པོ་སྐྱང་སྤྲུལ་ལུང་རྟོགས་སྐལ་བཟང་རྒྱ་མཚོ་རིན་པོ་ཆེའི་ཡང་སྤྲུལ་ནམ་མཁའ་བསྟན་འཛིན་མཆོག་ནི།༼ པར ༽ མཚོ་སྔོན་ཁྲི་ཤོར་རྒྱལ་མོའི་ཉེ་འགྲམ་སྨིན་གྲོལ་དུང་དཀར་གཡས་སུ་འཁྱིལ་བའི་མདུན། ཆབ་འགག་ཨེར་ཏིའི་ས་ཆ་རུ་དམ་པ་ཁྱུང་གི་རུས་ལ་སྐུ་འཁྲུངས།
སྒོམ་ཆེན་པ་དང་ཉ་པ་འགའི་གཏམ་རྒྱུད། ༄༅། ། སྔོན་ཉ་བ་འགའ་མཚོ་གཅིག་ཡོད་པ་ལ་ཉ་གཅིར༼ཉ་རྒྱས་གཅིར་ནས་འཆི་བའི་དོན་ལ་འཇུག༽་ཕྱིན་པས། ཉ་མ་སོད་པར་རྒྱགས་ཆད་ཡུལ་གྲང་ཤིན་ཏུ་སྡུག་བསྔལ་བ་གཅིག་བྱུང་། དེར་རི་གཅིག་ཡོད་པའི་གསེབ་ན་དགོན་ཆུང་གཅིག་ལ། སྒོམ་ཆེན་སོ་གསོད་པ་གཅིག་ཡོད་པར་མཐོང་ནས།
སྣང་ཞིག་དགོན་ཆེན་ལ་ཕུལ་བའི་ཞུ་ཡིག བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། ༄༅། ། རྨད་བྱུང་རྒྱལ་བའི་ཐུགས་བསྐྱེད་ཆུ་གཏེར་ལས། ། སྡེ་སྣོད་གསུམ་གྱི་བང་རིམ་མངོན་པར་མཐོ། ། བསླབ་གསུམ་འདོད་འཇོའི་དཔག་བསམ་སྲིད་ན་མཛེས། ། སེམས་དཔའ་གསེར་རིའི་འཕྲེང་བཅས་ཕྱག་གི་ཡུལ། ། གང་གི་ཞབས་རྡུལ་སྐྱེ་འགྲོའི་གཙུག་གི་རྒྱན། ། རྒྱན་དྲུག་ལྟ་བུའི་མཁས་མང་འདུས་པའི་ཚོགས། ། ཚོགས་ཀྱི་ཞིང་མཆོག… དེ་ལས་མང་།སྣང་ཞིག་དགོན་ཆེན་ལ་ཕུལ་བའི་ཞུ་ཡིག
རྟོགས་ལྡན་སྤྲུལ་སྐུ་རྣམ་གཉིས་ལ་ཕུལ་བའི་ཞུ་ཡིག བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། ༄༅། །དམུ་རྒྱལ་སྲས་པོའི་བསྟན་པ་སྐྱོང་བའི་གཉེན། ། ལྷར་བཅས་འགྲོ་བའི་བདེ་ཆེན་འཁོར་ལོའི་རྒྱན། ། རྟོགས་ལྡན་སྤྲུལ་བའི་སྐུ་མཆོག་རྣམ་གཉིས་ཀྱི། ། ཞབས་སྟེགས་སྲིད་ན་མངོན་པར་མཐོ་བའི་དྲུང་། ། བྱང་ཕྱོགས་འཛིན་མའི་ཐིག་ལེ་རུ། ། གསེར་མོ་ལྗོངས་ཞེས་གྲགས་པའི་ཡུལ། །
སྣང་ཞིག་བོན་གླིང་དུ་ཕུལ་བའི་འཕྲིན། བོན་བརྒྱ་དགེ་ལེགས་ལྷུན་གྲུབ་རྒྱ་མཚོ། ༄༅། །དུས་གསུམ་རྒྱལ་བའི་མཁྱེན་པའི་ཡེ་ཤེས་ཀྱིས། ། མ་ལུས་འགྲོ་ལ་སྙིང་རྗེས་ཆེར་དགོངས་ནས། ། འཕགས་ཆེན་རྒྱལ་སྲས་དམ་པའི་ཚུལ་བཟུང་སྟེ། ། བསྟན་འགྲོའི་དཔལ་ཤར་སྣང་སྟོན་ཕྱག་གི་ཡུལ། །


གཟའ་ལྷག་པའི་ཉིན་ཕྷ་རན་སིའི་རྒྱལ་སར་ཟུར་ཟའི་དུས་དེབ་ཅིག་གི་ལས་ཁུངས་ནང་རྒོལ་བརྡུང་བཏང་སྟེ་ཉུང་མཐར་མི་༡༢ བསད་པ་དང་༡༡ ལ་རྨས་སྐྱོན་ཕོག་ཡོད་པ་དང་། གཞུང་གིས་འདི་ནི་འཇིགས་སྐུལ་བའི་རྒོལ་བརྡུང་ཡིན་པ་ཐེ་ཚོམ་མེད་ཅེས་ཚིག་ཐག་བཅད་དེ་བརྗོད་པ་མ་ཟད་ཛ་དྲག་ངང་བློན་ཆེན་ལྷན་ཚོགས་ཀྱི་ཚོགས་འདུ་བསྐོང་ཡོད་པ་རེད། རྒྱལ་ཁབ་ཀྱི་སྲིད་འཛིན་གྱིས།


དྲང་མོར་ཞུས་ན།微信ཞེས་པ་འདིའི་མིང་བོད་སྐད་དུ་བསྒྱུར་ཟིན་པས་ད་ལྟ་རྩོད་པ་བྱ་བ་འདི་གལ་ཆེན་མ་རེད་སྙམ། སྤྱི་ཚོགས་ཀྱི་ནང་དུ་མང་ཤོས་ཞིག་གི་སྐད་འཕྲིན་ཟེར་ནས་མིང་འདི་རྒྱུགས་ཆེ་བས་སྐྱོན་མེད་ཡིན་སྙམ་ཡང་མ་ངེས་ཏེ། དཔེར་ན་ཐབ་ལ་བུད་ཤིང་ཆུག་ཟེར་བ་ལ་མྱེ་ཆུག་ཅེས་བུད་ཤིང་ལ་མེ་ཞེས་བཏགས་པའི་ཐ་སྙད་ནི་མང་པོ་ཞིག་གིས་ཟེར་རུང་དེ་འདྲའི་ཐ་སྙད་དེ་སྐྱོན་ཅན་རེད་སྙམ། འབྲས་མིང་རྒྱུ་ལ་བཏགས་པ་རེད་འབྲེལ་པ་ཡོད་པས་མི་སྐྱོན་སྙམ་ན།བུད་ཤིང་ལ་ཁོ་རང་གི་མིང་འཁྲུལ་མེད་ཞིག་ཡོད་བཞིན་དུ་མྱེ་ཞེས་གཞན་ཞིག་གི་མིང་གཡར་བའི་ངལ་བ་ནི་དོན་མེད་མིན་ནམ། དེ་ལ་རྒྱུ་འབྲས་ཀྱི་འབྲེལ་པ་ཡོད་པས་བཏགས་ན་སྐྱོན་མེད་ཡིན་ན་ཟན་ལ་སྐྱག་པ་ཅིའི་ཕྱིར་མི་བཏགས། དེས་ན་སྐྱེས་བུ་དམ་པ་ཞིག་གིས་མི་རིགས་ཤིག་ལ་ཕན་པའི་བྱ་བ་བསྒྲུབ་ཚེ་དེ་དང་མི་མཐུན་པའི་བྱ་བ་བརྩམས་ཏེ་འཐེན་ཁྱེར་བྱས་ན་མི་རིགས་དེ་ལ་འཇུག་འབྲས་ཇི་ལྟར་འབྱུང་བ་ལ་བསམ་གཞིག་ནི་ཅིས་ཀྱང་དགོས་སོ།།
ལྷག་བསམ་ཅན་གྱི་མཁན་ཆེན་ཁོང་གཙོ་བོ་བྱས་པའི་མཁས་མང་གིས་ལོ་མང་རིང་ལ་འབད་པ་དུ་མས་ང་ཚོས་མི་རིགས་ལ་ཆེས་ཕན་ཐོགས་ཆེ་བའི་སྐད་ཡིག་ཉམས་གསོའི་ལས་ཀ་སྒྲུབ་པ་འདི་ལས་སླ་མོ་ཞིག་རྩ་བ་ནས་མིན། མང་ཚོགས་ལ་ཤེས་ཡོན་གྱིས་དབུལ་བའི་འུ་ཚོའི་མི་རིགས་འདི་ལ་ཕྱི་ནང་གི་རྒྱུ་རྐྱེན་དུ་མས་སྐད་ཡིག་ཉམས་རྒུད་འགྲོ་བའི་སྐབས་སུ་ཁོང་གི་ལྷག་བསམ་དེ་ལྟར་བརྩོན་པའི་གོ་ཆ་བརྟན་པོ་བགོས་ཏེ་རླབས་ཆེན་གྱི་ལས་འདི་ཐོག་མའི་དུས་སུ་དེ་འདྲ་འགོ་བརྩམས་ནས་རྒྱུན་འཁྱོངས་བྱེད་པ་འདི་དེ་བས་ཀྱང་སླ་མོ་ཞིག་མིན་པ་ཀུན་གསལ་རེད། རང་ཅག་ལ་ད་བཤད་རྒྱུའི་དཀའ་ལས་ཙམ་ལས་མི་འདུག་ཀྱང་། ལ་ལས་ནི་ཐོག་མར་བཤད་ཁུལ་བྱེད་ཀྱང་རྒྱུན་འཁྱོངས་བྱེད་མི་ཐུབ་པ་ལོ་གཉིས་གསུམ་ནས་ཡང་སྦྲག་སྐད་དང་བསྲེ་བཞིན་འདུག ཡང་ལ་ལས་ནི་དེ་འདྲའི་བྱ་བ་ལ་སྐྱོན་གྱི་ཆ་བཙལ་རྒྱུ་ཨེ་ལོན་བལྟས་ནས་འཐེན་ཁྱེར་གྱི་ཕྱོགས་ནས་སྒུག་ཡོད་པ་འདི་དག་ནི་འབྱུང་འགྱུར་ན་རང་མི་རིགས་ལ་མཐུན་སྒྲིལ་དང་ཡར་རྒྱས་འོང་བ་ལ་ཆེས་གནོད་སྐྱོན་ཐེབས་པ་གདོན་མི་ཟ་སྙམ། གཞན་ཞིག་གིས་མི་རིགས་ལ་ཕན་པའི་བྱ་བ་བསྒྲུབ་ཚེ་དེ་ལ་དཔྱད་ཁུལ་གྱིས་བཅོས་བསྒྱུར་བྱེད་པ་གལ་མི་ཆེ། མི་རིགས་ལ་ སེམས་ཁུར་ཡོད་ན་སོ་སོས་ཅི་ནུས་ཀྱིས་ཕན་པའི་བྱ་བ་གང་རུང་རེ་བསྒྲུབ་ཐུབ་ན་དེས་གལ་ཆེའོ།།མགོན་མེད་པའི་སེམས་ཅན་རྣམས་ལ་གཡོ་མེད་ཀྱི་ལྷག་བསམ་ཀུན་ནས་དཀར་ཞིང་། རྟག་ཏུ་གཞན་དོན་འབའ་ཞིག་ལ་ཉམས་ལེན་གྱི་མཐིལ་གཞོལ་བའི་མཁས་དབང་ཁོང་གི་གསུང་ལ་ཉན་འདོད་མེད་པ་དེའི་ལྡོག་ཕྱོགས་ཀྱི་ལས་ཀ་སྒྲུབ་པ་འདི་འདྲ་ནི་ངོ་ཚ་བའི་གནས་དང་། དྲིན་ཆེན་གྱི་དྲིན་མི་ཤེས་པ། བློ་གྲོས་ཅན་མ་ཡིན་པ་ཞིག་ལ་ངས་ངོས་འཛིན་བྱས་ཡོད།
གུས་མཁའ་ལྡིང་ནས།


༢༠༢༠་ལོའི་ཟླ་༡༢་ཚེས་༡༠ཉིན། བོད་མིའི་སྒྲིག་འཛུགས་ཀྱིས་གཞུང་འབྲེལ་ཐོག་ནས་༸གོང་ས་མཆོག་ལ་ནོ་སྦེལ་ཞི་བདེའི་གཟེངས་ཕུལ་བའི་ཉིན་མོ་དང་འགྲོ་བ་མིའི་ཐོབ་ཐང་ཉིན་མོ་སྲུང་བརྩི་ཞུ་སྐབས། གཞིས་ལུས་བོད་མིའི་ཞུམ་པ་མེད་སྙིང་སྟོབས་ལ་བསྔགས་བརྗོད་དང་ཁོང་ཚོའི་མངོན་འདོད་དང་བདེ་སྡུག་བཙན་བྱོལ་བོད་མི་རྣམས་ཀྱིས་ནམ་ཡང་བརྗེད་ཐབས་མེད་པའི་ཐོག་ཉི་མ་སྤྲིན་པའི་འོག་ནས་དྭངས་བའི་དུས་ཤིག་མགྱོགས་མྱུར་ཤར་བར་འབད་བརྩོན་མུ་མཐུད་བྱ་རྒྱུའི་ཆོད་སེམས་བརྟན་པོ་ཡོད། ཅེས་སྤྱི་འཐུས་ཚོགས་གཙོ་མཆོག་གིས་གསུངས་སོང་།
དེ་ཡང་། ༸གོང་ས་༸སྐྱབས་མགོན་༸རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ལ་འཛམ་གླིང་ནང་ཆེས་སྙན་གྲགས་ཅན་གྱི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་ནས། མི་ངོ་ ༣༡ འཁོར་བའི་དུས་ཆེན་གྱི་མཛད་སྒོ་དང་འགྲོ་བ་མིའི་ཐོབ་ཐང་ཉིན་མོ་ནི་བཞུགས་སྒར་རྡ་ས་གངས་སྐྱིད་སྲིད་སྐྱོང་ཚོགས་ཁང་ནང་དུ་སྲུང་བརྩི་ཞུས་སོང་། མཛད་སྒོ་དེའི་ཐོག བོད་མིའི་སྒྲིག་འཛུགས་ཀྱི་མང་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་། ལྷན་ཁང་ཁག་གི་དྲུང་ཆེ་ཆུང་རྣམ་པ་བཅས་ལྷན་འཛོམས་གནང་འདུག
བོད་མི་མང་སྤྱི་འཐུས་ཚོགས་གཙོ་པདྨ་འབྱུང་གནས་མཆོག་གིས་སྤྱི་འཐུས་ཀྱི་གསུང་བཤད་གནང་དོན། ཕྱི་ལོ་ ༢༠༢༠ ཟླ་ ༡༢ ཚེས་ ༡༠ ཉིན་མོ་འདི་ནི་ལྷར་བཅས་སྲིད་ཞིའི་གཙུག་རྒྱན། ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་ྋརྒྱལ་བསྟན་ཡོངས་རྫོགས་ཀྱི་མངའ་བདག བོད་ཁ་བ་གངས་ཅན་པའི་ལྷ་སྐལ། འཕགས་མཆོག་འཇིག་རྟེན་དབང་ཕྱུག་མིའི་རྣམ་པར་རོལ་པ། བོད་མི་ཡོངས་ཀྱི་མགོན་སྐྱབས་དང་བླ་ན་མེད་པའི་དབུ་འཁྲིད་སྤྱི་ནོར་ྋགོང་ས་ྋསྐྱབས་མགོན་ཐམས་ཅད་མཁྱེན་པ་ྋརྒྱལ་མཆོག་སྐུ་ཕྲེང་བཅུ་བཞི་པ་ཆེན་པོ་མཆོག་ལ་འཛམ་གླིང་ནང་ཆེས་སྙན་པར་གྲགས་པའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་དེ་མི་ལོ་ཧྲིལ་པོ་ ༣༡ འཁོར་བའི་དུས་ཚིགས་ཁྱད་པར་ཅན་གྱི་ཉིན་འདིར་མཁའ་ཁྱབ་འགྲོ་བ་ཡོངས་ལ་བདེ་བའི་འདོད་རྒུ་འཇོ་བའི་གསང་གསུམ་གྱི་འཕྲིན་ལས་བསམ་གྱིས་མི་ཁྱབ་པ་དུས་ལས་ཡོལ་བ་མེད་པར་སྐྱོང་བཞིན་པར་ཕྲན་གྱིས་གཞིས་བྱེས་བོད་མི་ཡོངས་ཀྱི་ཚབ་ཞུས་ཏེ་དགའ་དད་སྤྲོ་གསུམ་གྱི་སྒོ་ནས་བཀའ་དྲིན་རྗེས་དྲན་དང་བཅས་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན།
དེ་རིང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་པར་བོད་འབངས་སྤྱི་དང་། ཁྱད་པར་མང་གཙོ་དང་། རང་དབང་། ཞི་བདེ་བཅས་ལ་དགའ་མཁན་འཛམ་གླིང་སྐྱེ་བོ་ཀུན་གྱིས་མགོན་པོ་གང་གི་བླ་ན་མེད་པའི་མཛད་འཕྲིན་གཙུག་ཏུ་བཀུར་ནས་དགའ་གུས་ཡི་རངས་དང་བཅས་ཆོས་མཐུན་དགའ་སྐྱིད་དཔལ་ལ་རོལ་བའི་རྫོགས་ལྡན་གྱི་དུས་བཟང་ཞིག་ཡིན།
དེ་ཡང་མཉམ་མེད་ཐུབ་པའི་དབང་པོའི་ལྟ་སྤྱོད་དྲི་མ་མེད་པའི་ཀློང་ནས་འཁྲུངས་པའི་བོད་ཆོས་ལྡན་ཞིང་གི་རིག་གཞུང་བཟང་པོ་རྣམས་མི་ཉམས་རྒྱུན་འཛིན་གྱིས་ཆེས་སྙིགས་དུས་ཀྱི་འཛམ་གླིང་ས་ཆེན་འདིར་བོད་ལྗོངས་འདི་ཉིད་ཞི་བདེའི་བསྟི་གནས་ཤིག་ཏུ་བསྐྲུན་རྒྱུའི་བླ་མེད་ཀྱི་དགོངས་གཞི་ཟབ་མོས་བོད་འབངས་རྣམས་འཚེ་མེད་ཞི་བའི་ལམ་དུ་བཀྲི་བར་མཛད་ཅིང་། གཉིས་སྨན་དབུ་མའི་ལམ་བཟང་གིས་བོད་རྒྱའི་དཀའ་རྙོག་སེལ་ཐབས་མཛད་པའི་རླབས་ཆེན་གྱི་མཛད་བཟང་དང་། བདེ་བ་འདོད་པ་དང་སྡུག་བསྔལ་མི་འདོད་པའི་འགྲོ་བ་ཀུན་གྱི་མངོན་འདོད་ཀྱི་བསམ་པའི་གཞི་རྩ་བཟང་སྤྱོད་ཀྱི་ནུས་པ་གོང་སྤེལ་གྱི་ཐོག་ནས་ཁོར་ཡུག་སྲུང་སྐྱོབ་དང་། ཆོས་ལུགས་མཐུན་སྒྲིལ། དམག་འཐབ་དང་འཁྲུག་རྩོད་ཞི་ཐབས་སོགས་འཛམ་གླིང་ཞི་བདེར་སྨན་པའི་ཀུན་ཁྱབ་འགན་འཁུར་གྱི་མཛད་འཕྲིན་བསམ་གྱིས་མི་ཁྱབ་པ་མཛད་བཞིན་པར་དཔྱོད་ལྡན་ཀུན་གྱིས་མངོན་པར་བསྟོད་དེ་ནོ་སྦེལ་ཞི་བདེའི་གཟེངས་རྟགས་དེ་བཞིན་འབུལ་ལམ་ཞུས་པ་བཞིན་སྐྱེ་འགྲོའི་ཕན་བདེའི་སླད་དུ་དགྱེས་བཞེས་མཛད་པས་འཇིག་རྟེན་ཞི་བདེའི་དེད་དཔོན་ཆེན་པོར་མངའ་གསོལ་ལྟར་གསང་གསུམ་ཕན་བདེའི་མཛད་འཕྲིན་བསམ་གྱིས་མི་ཁྱབ་པ་ཕྱོགས་དུས་ཀུན་ཏུ་བསྐྱངས་དང་སྐྱོང་བཞིན་པར་བཀའ་དྲིན་བླ་མེད་དུ་ཆེ་ཞེས་གྲངས་མེད་ཞུ་རྒྱུ།
༸གོང་ས་༸སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་ཕུལ་སྐབས་གཟེངས་རྟགས་ཚོགས་ཆུང་གིས། “༸གོང་ས་མཆོག་ནས་བོད་ཀྱི་དཀའ་རྙོག་སེལ་ཐབས་ཀྱི་འབད་བརྩོན་གནང་སྐབས་དྲག་སྤྱོད་དམ་འཚེ་བ་ཅན་གྱི་བྱ་བར་མཐའ་གཅིག་ཏུ་འགོག་རྒོལ་གནང་གི་ཡོད་པ་དང་། ༸གོང་ས་མཆོག་གིས་བཟོད་པ་དང་གུས་བརྩི་བཅས་གཞིར་བཞག་ཐོག་ནས་བོད་མི་རིགས་ཀྱི་རྒྱལ་རབས་ལོ་རྒྱུས་དང་རིག་གཞུང་བཟང་པོ་དག་མི་ཉམས་གཅེས་སྲུང་སླད་བོད་ཀྱི་དཀའ་རྙོག་སེལ་ཐབས་འཚེ་མེད་ཞི་བའི་ཐབས་ལམ་གྱི་སྒོ་ནས་འབད་བརྩོན་མཛད་གནང་གི་ཡོད་པ་མ་ཟད། ༸གོང་ས་མཆོག་གིས་འགྲོ་བ་རིགས་དྲུག་སེམས་ཅན་ཐམས་ཅད་ལ་གུས་བརྩི་ཧ་ཅང་ཆེན་པོ་དང་འགྲོ་བ་མིའི་རིགས་དང་ཁོར་ཡུག་བཅས་སྤྱི་ཡོངས་ལ་འགན་ཁུར་བཞེས་གནང་གིས་འཚེ་མེད་ཞི་བའི་ལྟ་གྲུབ་ཉམས་ལེན་མཛད་བཞིན་ཡོད་པ།” བཅས་ནན་ཏན་གྱིས་བརྗོད་གནང་ཡོད།
དེ་བཞིན་༸གོང་ས་མཆོག་གིས་གཟེངས་རྟགས་དགྱེས་བཞེས་མཛད་སྐབས། “གཟེངས་བསྟོད་འདིས་ངོས་ནས་སངས་རྒྱས་བཅོམ་ལྡན་འདས་དང་། འཕགས་བོད་སྐྱེས་ཆེན་དམ་པ་རྣམས་ཀྱི་བསླབ་བྱ་གཞན་ཕན་དང་། བྱམས་པ། སྙིང་རྗེ། འཚེ་བ་མེད་པ་བཅས་ཀྱི་སྙིང་པོར་ཉམས་ལེན་ཅི་ཐུབ་བྱེད་བཞིན་པ་འདི་ངོས་འཛིན་གནང་བ་ཞིག་ཡིན་པར་ཡིད་ཆེས་ཡོད། ངོས་ནས་འཛམ་གླིང་གི་ས་ཕྱོགས་གང་སར་མནར་གཅོད་འོག་ཚུད་པའི་སྐྱེ་བོ་སྤྱི་དང་། འཛམ་གླིང་ཞི་བདེ་དང་། རང་དབང་གི་དོན་དུ་འབད་བརྩོན་བྱེད་བཞིན་པའི་སྐྱེ་བོ་ཡོངས་ཀྱི་ཚབ་ཞུས་ཏེ་བཀའ་དྲིན་ཚད་མེད་དྲན་པའི་སྒོ་ནས་གཟེངས་བསྟོད་འདི་བཞིན་དང་ལེན་ཞུ་གི་ཡོད། འཚེ་མེད་ཞི་བའི་ལག་ལེན་བརྒྱུད་འགྱུར་བ་གཏོང་རྒྱུའི་ལམ་སྲོལ་དེང་དུས་ཡོད་པ་འདི་ཉིད་གསར་གཏོད་གནང་མཁན་བདག་ཉིད་ཆེན་པོ་གྷན་རྡི་ལ་གུས་བཏུད་ཆེད་གཟེངས་བསྟོད་འདི་དང་ལེན་ཞུ་རྒྱུ་ཡིན། ལྷག་པར་དུ་དཀའ་སྡུག་ཚད་མེད་མྱངས་དང་མྱོང་བཞིན་པའི་སྙིང་སྟོབས་ཅན་གྱི་ངོས་ཀྱི་ཡུལ་མི་བོད་མི་ཕོ་མོ་ས་ཡ་དྲུག་པོའི་ཚབ་ཞུས་ཏེ་གཟེངས་བསྟོད་ཞུ་གི་ཡོད་པ་ནི་སྨོས་ཅི་དགོས། དེ་བཞིན་གཟེངས་བསྟོད་འདིས་བདེན་པ་དང་། སྙིང་སྟོབས། སེམས་ཤུགས་བཅས་ལག་ཆར་བཟུང་སྟེ་བོད་ཡུལ་བཅིངས་བཀྲོལ་གཏོང་ཐུབ་རྒྱུའི་ང་ཚོའི་ཡིད་ཆེས་ཡང་སྐྱར་སྲ་བརྟན་དུ་ཕྱིན་ཡོད།” ཅེས་བཀའ་སློབ་བསྩལ་གནང་ཡོད་སྟབས། བོད་མི་རྩམ་ཟན་ཡོངས་ནས་ང་ཚོའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་ཀྱི་དགོས་དམིགས་འགྲུབ་པའི་བྱ་བར་ང་ཚོས་རྟག་ཏུ་འཚེ་བ་མེད་ཅིང་གཞན་ཕན་དང་། བྱམས་པ། སྙིང་རྗེ་སོགས་རྨང་གཞིར་ལྡན་པའི་༸རྒྱལ་བའི་ཐུགས་བསྐྱེད་དམ་བཅའ་བཞིར་སློབ་སྦྱོང་བྱ་རྒྱུ་དང་དེ་དག་ལག་ལེན་དུ་བསྟར་ཐུབ་པ་བྱ་རྒྱུ་ནི་༸རྒྱལ་བའི་བཀའ་དྲིན་རྗེས་དྲན་ངོ་མ་དེ་ཆགས་ངེས་ལ་སོང་། བོད་མི་ཚང་མས་དེ་དེ་བཞིན་གྱིས་དགོངས་པར་འཇགས་གནང་ཡོང་བའི་འབོད་བསྐུལ་ཞུ་རྒྱུ་ཡིན།
འདི་ལོའི་ནོ་སྦེལ་ཞི་བདེའི་གཟེངས་རྟགས་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཡན་ལག་འཛམ་གླིང་བཟའ་ཆས་ལས་གཞིའི་ཚོགས་པ་ (World Food Programme) ལ་འབུལ་གཏན་འཁེལ་བར་བོད་མི་མང་སྤྱི་འཐུས་ལྷན་ཚོགས་ཀྱི་ངོས་ནས་འཚམས་འདྲི་དང་བསྔགས་བརྗོད་ཞུ་རྒྱུ་ཡིན། འཛམ་གླིང་བཟའ་ཆས་ལས་གཞི་ཚོགས་པའི་བརྒྱུད་ནས་འཛམ་གླིང་ནང་རང་བྱུང་དང་དམག་འཁྲུག་བཅས་ཀྱི་རྐྱེན་པས་འགྲོ་བ་མིའི་བཀྲེས་ལྟོགས་ཀྱི་དཀའ་ངལ་མཐའ་དག་སེལ་ཏེ་བདེ་སྐྱིད་ལྡན་པའི་སྤྱི་ཚོགས་ཤིག་སྐྲུན་ཐུབ་རྒྱུར་མུ་མཐུད་འབད་བརྩོན་ཡོང་བའི་རེ་བ་དང་སྨོན་འདུན་ཞུ་རྒྱུ་ཡིན།
༸གོང་ས་མཆོག་གིས་རྒྱལ་སྤྱིའི་ཁྱོན་དུ་ཞི་བདེ་དང་། རང་དབང་། བདེ་སྐྱིད་བཅས་འབྱུང་ཐབས་སུ་སྐུ་ངལ་བརྒྱ་ཕྲག་ལྷུར་བཞེས་མཛད་དེ་འཛམ་གླིང་ཤར་ནུབ་ཀྱི་ཡུལ་གྲུ་མང་པོར་༸ཞབས་ཀྱིས་བཅགས་ཏེ་བྱམས་སྙིང་རྗེ་དང་། བཟོད་བསྲན། རང་ལས་གཞན་གཅེས། འཚེ་བ་མེད་པ། ཆོས་དང་མ་འདྲེས་པའི་བཟང་སྤྱོད། ཁྱད་པར་འཛམ་གླིང་ནང་ཆོས་ལུགས་མི་འདྲ་བ་རྣམས་ནང་ཁུལ་དམ་གཙང་ཆིག་སྒྲིལ་ངང་ཞི་བདེ་མཉམ་གནས་ཡོང་ཐབས་སོགས་ཀྱི་སྐོར་དོན་ཟབ་ལ་གོ་སླ་བ་གདུལ་བྱ་རྣམས་ཀྱི་རྒྱུད་ལ་སྨན་ངེས་ཀྱི་བཀའ་སློབ་རབས་དང་རིམ་པ་མང་པོ་ཕེབས་གནང་མཛད་ཡོད། བར་ལམ་ཕྱི་ལོ་ ༢༠༢༠ ལོ་མགོ་ནས་བཟུང་རྒྱ་ནག་ནས་མཆེད་པའི་ཏོག་དབྱིབས་གཉན་རིམས་ ༡༩ ཁྱབ་བརྡལ་རྗེས་འབྲེལ་འགྲུལ་བཞུད་དཀའ་ངལ་ལ་བརྟེན། དྲ་ལམ་བརྒྱུད་བོད་ཨིན་གཉིས་གཙོས་སྐད་རིགས་འདྲ་མིན་ནང་འཛམ་གླིང་རྒྱལ་ཁབ་མང་པོའི་གནད་ཡོད་མི་སྣ་དང་། སློབ་ཕྲུག སྤྱི་སྒེར་ཚོགས་སྡེ་ཁག་བཅས་ལ་གསུང་ཆོས་དང་བཀའ་དབང་། དེ་བཞིན་ཏོག་དབྱིབས་གཉན་རིམས་ ༡༩ དང་འབྲེལ་བའི་ལུས་སེམས་གཉིས་ཀྱི་དཀའ་ངལ་ལ་གདོང་ལེན་དང་རེ་བ་བྱེད་ཕྱོགས། འགྲོ་བ་མིའི་སེམས་རྒྱུད་བཟང་པོ་གོང་མཐོར་གཏོང་བའི་ཤེས་ཡོན། ཁོར་ཡུག་སྲུང་སྐྱོབ། ལྷག་པར་སེམས་དང་སྲོག་གི་མཁས་པའི་བགྲོ་གླེང་། སྙིང་རྗེ་དང་འཚེ་མེད་ཞི་བ་དང་འབྲེལ་བའི་རྒྱ་གར་གྱི་གནའ་རབས་ཀྱི་རིག་གཞུང་རྒྱུན་འཛིན་གནང་ཕྱོགས་སོགས་ཀྱི་སྐོར་བཀའ་སློབ་ལམ་སྟོན་དང་བགྲོ་གླེང་སོགས་བཀའ་དྲིན་བསྐྱངས་དང་སྐྱོང་བཞིན་པས་རང་གཞན་ཚང་མར་ཕན་རླབས་ཆེན་པོ་འབྱུང་བཞིན་ཡོད།
༸གོང་ས་མཆོག་གིས་འཚེ་མེད་ཞི་བའི་ལྟ་གྲུབ་ཉམས་ལེན་དང་། བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་ལག་བསྟར་བྱ་རྒྱུའི་ལམ་སྟོན་ཟབ་མོ་བཅས་ལ་བརྟེན་ནས་ད་ཆ་བོད་ཀྱི་རྩ་དོན་རྒྱལ་སྤྱིའི་གླེང་སྟེགས་ཐོག་སླེབས་ཐུབ་པ་བྱུང་ཡོད་པ་མ་ཟད། ཨ་རི་དང་། ཡུ་རོབ་། ཁེ་ན་ཌ། ཨིན་ཡུལ་སོགས་འཛམ་གླིང་རྒྱལ་ཁབ་མང་པོའི་གྲོས་ཚོགས་གོང་འོག་གཉིས་ནང་དུས་ནས་དུས་སུ་བོད་དོན་གླེང་སློང་དང་འབྲེལ་གྲོས་ཆོད་གྲོས་འཆར་མང་དག་ཅིག་འདོན་གནང་ཡོད། དཔེར་ན་ཉེ་ཆར་ཨ་རིའི་གྲོས་ཚོགས་འཐུས་མི་སྐུ་ཞབས་ཊེཌ་ཡོ་ཧོ་ (Ted Yoho) མཆོག་གིས་གྲོས་ཚོགས་འོག་མའི་ནང་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ཡོང་ཐབས་དང་། བོད་མིའི་བླ་ན་མེད་པའི་དབུ་འཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱལ་སྤྱིའི་ནང་ཞི་བདེ་དང་། འཆམ་མཐུན་ཡོང་ཐབས་སོགས་ཀྱི་མཛད་འཕྲིན་བསྐྱངས་དང་སྐྱོང་བཞིན་པ་ཁག་ལ་རྒྱབ་སྐྱོར་ངོས་འཛིན་གནང་གལ་ཆེ་བའི་གྲོས་འཆར་བཏོན་གནང་བར་གྲོས་ཚོགས་འོག་མའི་ནང་སྤྱི་མོས་ཀྱིས་གྲོས་ཆོད་དུ་གཏན་འབེབས་གནང་ཐུབ་པ་དང་།
དེ་བཞིན་ཨ་རིའི་གྲོས་ཚོགས་གོང་མའི་གྲོས་ཚོགས་འཐུས་མི་སྐུ་ཞབས་ཇོ་ཤི་ཧོ་ལེ་ (Josh Hawley) མཆོག་གིས་རྒྱ་ནག་དམར་ཤོག་གཞུང་གིས་བོད་ནང་ཆོས་དད་རང་དབང་གཏོར་བཤིག་གཏོང་ཆེད་དྲག་པོའི་སྲིད་བྱུས་ཁག་ལག་བསྟར་བྱེད་བཞིན་པ་མ་ཟད། བཙན་དབང་གིས་བོད་མི་ཚོ་ངལ་རྩོལ་བསྒྱུར་བཀོད་ཁང་དུ་བཅུག་སྟེ་ངལ་རྩོལ་བྱེད་འཇུག་གི་ཡོད་པ་བཅས་ལ་མཐའ་གཅིག་ཏུ་ངོ་རྒོལ་གྱིས་གྲོས་འཆར་ཞིག་ཨ་རིའི་གྲོས་ཚོགས་གོང་མའི་ནང་ངོ་སྤྲོད་གནང་བ།
ཕྱི་ལོ་ ༢༠༢༠ ཟླ་ ༡༠ ཚེས་ ༡༤ ཉིན་ཨ་རིའི་ཕྱི་སྲིད་དྲུང་ཆེ་སྐུ་ཞབས་མ་ཡི་ཀི་པོམ་པེའོ་ (Mike Pompeo) མཆོག་གིས་དྲུང་ཆེ་ལས་རོགས་སྐུ་ཞབས་རོ་བྷར་ཊི་ཌེ་སི་ཊི་རོ་ (Robert A. Destro) མཆོག་ཨ་རིའི་བོད་དོན་དམིགས་བསལ་འབྲེལ་མཐུད་པར་བསྐོ་གཞག་གནང་བ་དང་། བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་མཆོག་ཉེ་ཆར་ཨ་རིའི་ཕོ་བྲང་དཀར་པོའི་ནང་གདན་འདྲེན་ཞུས་ཏེ་ཨ་རིས་བོད་དོན་ཐོག་རྒྱབ་སྐྱོར་གྱིི་རྣམ་པ་བཏོན་གནང་བ།
ཡང་ཕྱི་ལོ་ ༢༠༢༠ ཟླ་ ༡༡ ཚེས་ ༡༧ ཉིན་ཨ་རིའི་ཕྱི་སྲིད་ལས་ཁུངས་ཀྱི་ཆོས་དད་རང་དབང་གོང་འཕེལ་ཆེད་རྒྱལ་སྤྱིའི་བློན་ཆེན་རིམ་པའི་ཆོས་དད་རང་དབང་གི་ཚོགས་འདུ་ཞིག་དྲ་རྒྱ་བརྒྱུད་ཚོགས་གནང་སྐབས། ཨ་རིའི་རྒྱལ་སྤྱིའི་ཆོས་དད་རང་དབང་སྲུང་སྐྱོབ་ཚན་པའི་འགན་འཛིན་སྐུ་ཞབས་སེ་མུལ་བྷ་རོན་བྷེག་ (Samul D. Brownback) མཆོག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུའི་ཡང་སྲིད་དང་འབྲེལ་བའི་རྒྱ་ནག་གི་བྱེད་ཕྱོགས་ལ་དགག་བྱ་ཤུགས་ཆེ་གནང་བ།
ཕྱི་ལོ་ ༢༠༢༠ ཟླ་ ༡༡ ཚེས་ ༡༧ ཉིན་ཁེ་ཎ་ཌའི་ཕྱི་སྲིད་ལས་ཁུངས་ཀྱི་རྒྱ་ནག་གི་སྲིད་བྱུས་ཐོག་འགན་འཁུར་བཞེས་མཁན་རྒྱ་ནག་སྡེ་ཚན་གྱི་འགན་འཛིན་ཤཱོན་སི་ཊིལ་ (Shawn Steil) ལགས་ཀྱིས་ཁེ་ཎ་ཌའི་གྲོས་ཚོགས་ཀྱི་ཁེ་ཎ་ཌ་དང་རྒྱ་ནག་འབྲེལ་ལམ་ལས་དོན་ཚོགས་ཆུང་གི་བོད་དོན་ཉན་ཞིབ་ཚོགས་འདུའི་ཐོག་བོད་དོན་གླེང་སློང་གནང་བ་མ་ཟད། བོད་རྒྱ་ཞི་མོལ་ཡོང་ཐབས་སུ་རྒྱབ་སྐྱོར་དང་འབད་བརྩོན་མུ་མཐུད་གནང་རྒྱུ་ཡིན་སྐོར་གསུང་གནང་བ་བཅས་བྱུང་ཡོད།
གཞན་ཡང་ཨ་རིའི་སྲིད་འཛིན་གཞོན་པ་ཟུར་པ་སྐུ་ཞབས་ཇོ་བཱཡི་ཌེན་ (Joe Biden) མཆོག་དང་། གྲོས་ཚོགས་འཐུས་མི་ལྕམ་སྐུ་ཀ་མ་ལཱ་ཧཻ་རིས་ (Kamala Harris) མཆོག་རྣམ་གཉིས་ཨ་རིའི་སྲིད་འཛིན་དང་སྲིད་འཛིན་གཞོན་པ་སོ་སོར་བདམས་ཐོན་བྱུང་བ་ལྟར། རིང་མིན་ལས་འཁུར་འགོ་འཛུགས་གནང་གཏན་འཁེལ་བར་འཚམས་འདྲི་དང་སྦྲགས་གཞུང་འཛིན་གསར་པའི་སྐབས་བོད་དོན་བདེན་མཐའ་གསལ་བར་རྒྱབ་སྐྱོར་ཞལ་བཞེས་ཡོད་པ་བཞིན་བོད་མི་རྣམས་ནས་ཀྱང་རེ་འདུན་ཤུགས་ཆེ་ཞུ་བཞིན་ཡོད།
འཛམ་གླིང་ཞི་བདེའི་དེད་དཔོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་འཛམ་གླིང་ནང་འཇིགས་སུ་རུང་བའི་མཚོན་ཆ་གཏན་འགོག་དང་དོན་ཕན་ལྡན་པའི་ཕུགས་རྒྱང་རིང་པོའི་ཞི་བདེ་སྐྲུན་ཐབས་ཐོག་བཀའ་སློབ་ལམ་སྟོན་རབས་དང་རིམ་པ་མང་པོ་གནང་བཞིན་པ་ལྟར། ཕྱི་ལོ་ ༢༠༢༠ ཟླ་ ༡༠ ཚེས་ ༢༤ ཉིན་མཉམ་འབྲེལ་རྒྱལ་ཚོགས་ཀྱི་ཚོགས་ཁོངས་རྒྱལ་ཁབ་ ༥༠ ནས་འཛམ་གླིང་ནང་རྡུལ་ཕྲན་མཚོན་ཆ་བེད་སྤྱོད་མཚམས་འཇོག་གི་ཆིངས་ཡིག་དངོས་སུ་ལག་བསྟར་བྱེད་པར་གྲོས་འཆམ་བྱུང་སྟེ་ཕྱི་ལོ་ ༢༠༢༡ ཟླ་ ༡ ཚེས་ ༢༢ ཉིན་འཛམ་གླིང་ནང་རྡུལ་ཕྲན་མཚོན་ཆ་བེད་སྤྱོད་མཚམས་འཇོག་གི་ཆིངས་ཡིག་དངོས་སུ་ལག་བསྟར་བྱ་གཏན་འཁེལ་བར་བོད་མི་མང་སྤྱི་འཐུས་ལྷན་ཚོགས་ངོས་ནས་ཐག་གཅོད་དེར་དགའ་བསུ་དང་བསྔགས་བརྗོད་ཞུ་བཞིན་ཡོད། ཆིངས་ཡིག་དེའི་བརྒྱུད་འཛམ་གླིང་ནང་རྡུལ་ཕྲན་གོ་མཚོན་གཏན་ནས་མེད་པར་གྱུར་ཏེ་འགྲོ་བ་ཡོངས་དོན་དམ་པའི་ཞི་བདེ་བག་ཕེབས་ངང་མཉམ་གནས་ཐུབ་པའི་དུས་བཟང་ཞིག་ཤར་བའི་རེ་འདུན་ཞུ་བཞིན་ཡོད།
༸གོང་ས་༸སྐྱབས་མགོན་ཆེན་པོ་མཆོག་གི་ཡང་དག་པའི་ལམ་སྟོན་འོག་བོད་ཀྱི་བདེན་མཐའ་གསལ་བའི་ཐབས་ལམ་དང་། བོད་མི་རྣམས་ཀྱི་ཡ་རབས་སྤྱོད་བཟང་དང་དྲན་བདེན་བཅས་ཀྱི་གཤིས་ཀར་ཡིད་མགུ་སྟེ་འཛམ་གླིང་རྒྱལ་ཁབ་མང་དག་ཅིག་གིས་བོད་མི་རིགས་ཀྱི་རང་དབང་དང་ངོ་བོ་སྲུང་སྐྱོབ་ཐོག་གང་ལ་གང་དགོས་ཀྱི་རོགས་ཕན་རྒྱ་ཆེ་གནང་བཞིན་ཡོད་ནའང་། རྒྱ་ནག་གཞུང་གིས་དེ་ལས་ལྡོག་སྟེ་བོད་ཐོག་མཁྲེགས་འཛིན་གྱི་སྲིད་བྱུས་མུ་མཐུད་ལག་བསྟར་བྱེད་མུས་ཡིན། རྒྱ་གཞུང་ལ་ད་ཕན་འགྲོ་བ་མིའི་ཐོབ་ཐང་བརྩི་སྲུང་བྱས་པའི་སྐོར་བཟང་པོའི་བྱ་གཞག་གང་ཡང་བགྲང་རྒྱུ་མེད་ཁར། རྒྱ་ནག་ནང་ཁུལ་དང་། ཁྱད་པར་བོད་གཙོ་བོར་གྱུར་བའི་གྲངས་ཉུང་མི་རིགས་ཀྱི་ས་ཁུལ་ཁག་ཏུ་འགྲོ་བ་མིའི་ཐོབ་ཐང་བརྡལ་བཤིག་གི་ཆེས་གདུག་རྩུབ་ཅན་དང་ཡ་ང་བག་ཚ་མེད་པའི་སྲིད་བྱུས་ངན་པ་ལག་བསྟར་བྱས་དང་བྱེད་མུས་ཡིན། དཔེར་ན་ཕྱི་ལོ་ ༢༠༠༨ ཟླ་ ༣ ཚེས་ ༡༠ ཉིན་ནས་འགོ་འཛུགས་ཀྱིས་རིམ་པས་ཆོལ་གསུམ་ས་ཁུལ་ཕལ་མོ་ཆེར་བོད་མི་བརྒྱ་སྟོང་ཁྲི་ཚོ་མང་པོས་ཆེས་གཞི་རྒྱ་ཆེ་བའི་ཡར་ལངས་ཞི་རྒོལ་གནང་ཡོད། ལྷག་པར་ཕྱི་ལོ་ ༢༠༠༩ ནས་བཟུང་སྟེ་ད་བར་བོད་ནང་ཁོ་ནར་སེར་སྐྱ་དཔའ་བོ་དཔའ་མོ་གྲངས་ ༡༥༤ ཡིས་རང་ཉིད་ཀྱི་གཅེས་པའི་ལུས་སྲོག་ཚུན་ཆད་མེར་བསྲེགས་གནང་སྟེ་རྒྱ་ནག་གཞུང་གིས་བོད་ཐོག་འཛིན་པའི་མཁྲེགས་འཛིན་གྱི་སྲིད་བྱུས་ལ་འཚེ་མེད་ཞི་བའི་ངོ་རྒོལ་གནང་ཡོད་པའི་ལོ་རྒྱུས་མཇལ་རྒྱུ་ཡོད་པ། ཡང་འདི་ལོའི་ཕྱི་ཟླ་ ༦ པའི་ནང་བོད་ཀན་ལྷོ་ཁུལ་བསང་ཆུ་རྫོང་མི་དམངས་ཁྲིམས་ཁང་ཟེར་བས་བོད་མི་བཅུ་ལ་ཁྲིམས་བཤེར་བྱས་ཏེ་དངུལ་བཙན་འཕྲོག་བྱས་པ་དང་། བཙན་དབང་གིས་ཚོང་རྒྱག་བཅུག་པའི་ཉེས་འཛུགས་འོག་ལོ་ ༩ ནས་ ༡༤ བར་གྱི་བཙོན་འཇུག་ཁྲིམས་ཐག་བཅད་པ། དེ་བཞིན་འབྲི་རུ་རྫོང་ཆགས་རྩེ་ཡུལ་ཚོ་དབུས་ལུང་གྲོང་ནས་ཡིན་པའི་ལོ་ན་ ༣༩ ལ་སོན་པའི་བསྟན་འཛིན་ཐར་པ་ལགས་དང་ཁོང་གི་ཞང་པོའི་བུ་མོ་རང་ལོ་ ༣༦ ལ་སོན་པའི་ལྷ་མོ་ལགས་རྣམ་གཉིས་རྒྱ་ནག་གཞུང་གིས་མ་ཉེས་ཁག་གཡོགས་ཀྱིས་འཛིན་བཟུང་བཙོན་འཇུག་བྱས་པ་མ་ཟད། ལྷ་མོ་ལགས་འདྲི་རྩད་རྡུང་རྡེག་འོག་འདས་གྲོངས་སུ་གྱུར་བ་སོགས་ལས་གསལ་རྟོགས་ཐུབ་རྒྱུ་མ་ཟད། ཉེ་བའི་ཆར་བོད་དང་ཤར་ཏུར་ཀི་སི་ཐན་སྐོར་ཉམས་ཞིབ་གནང་མཁན་ཨེ་ཌི་རི་ཨན་ཛན་ཛི་ (Adrian Zenz) ལགས་ཀྱིས་བོད་ནང་རྒྱ་ནག་གཞུང་གིས་བོད་མི་འབུམ་ལྔ་ལྷག་ངལ་རྩོལ་བསྒྱུར་བཀོད་ཁང་དུ་བཅུག་ཡོད་པའི་སྐོར་ཉམས་ཞིབ་གནང་སྟེ་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཇེ་ཞན་ཇེ་སྡུག་ཏུ་འགྲོ་བཞིན་པའི་སྐོར་སྙན་ཐོ་བཏོན་ཡོད་ནའང་། ཉེ་སྔོན་མཉམ་འབྲེལ་རྒྱལ་ཚོགས་ཀྱི་ཚོགས་ཆེན་ཐེངས་ ༧༥ འཚོགས་བཞིན་པ་དང་བསྟུན་ཕྱི་ལོ་ ༢༠༢༠ ཟླ་ ༡༠ ཚེས་ ༡༣ ཉིན་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་ཚོགས་མིའི་ཁོངས་སུ་ཞབས་སྟེགས་བཞིའི་ཆེད་དུ་འོས་ཤོག་བླུགས་ཡོད་པའི་ཁྲོད་ནས་ཨེ་ཤི་ཡ་དང་ཞི་བདེ་རྒྱ་མཚོ་མངའ་ཁུལ་གྱི་འགྲོ་བ་མིའི་ཐོབ་ཐང་ཐོག་དམ་དྲག་ཆེས་ཤུགས་ཆེ་ཤོས་བྱེད་མཁན་རྒྱལ་ཁབ་བཞི་བདམས་ཐོན་བྱུང་ཁོངས་རྒྱ་ནག་ཀྱང་ཚུད་པར་བློ་ཕམ་ཆེན་པོ་བྱུང་། རྒྱ་ནག་གཞུང་གི་བཙན་གནོན་འོག་དཀའ་སྡུག་མྱོང་བཞིན་པའི་བོད་མི་དང་། སོག་པོ། ཡུ་གུར་བ། ཧོང་ཀོང་བ་སོགས་ཀྱི་འགྲོ་བ་མིའི་གཞི་རྩའི་ཐོབ་ཐང་སྲུང་སྐྱོབ་བྱེད་རྒྱུའི་འོས་འགན་རྒྱ་ནག་ལ་འོས་ཤོག་བླུགས་མཁན་གྱི་རྒྱལ་ཁབ་ཚོར་ཡང་ཡོད་པ་ཤེས་རྟོགས་དགོས་གལ་ཞེས་གསལ་པོར་ཞུ་འདོད་བྱུང་། རྒྱ་ནག་གཞུང་ནས་ཀྱང་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་ཚོགས་མིར་ཞུགས་རྗེས་རྒྱལ་སྤྱིའི་འགྲོ་བ་མིའི་ཐོབ་ཐང་སྲུང་སྐྱོབ་ཀྱི་རྒྱལ་སྤྱིའི་རྩ་འཛིན་ཡིག་ཆ་གཞིར་བཟུང་ལག་བསྟར་བྱ་རྒྱུ་དང་། བོད་ཀྱིས་གཙོས་རྒྱ་ནག་ནང་གི་གྲངས་ཉུང་མི་རིགས་ཀྱི་ཐོབ་ཐང་སྲུང་སྐྱོབ་བྱ་རྒྱུ་བཅས་ཁས་ལེན་བྱས་པ་ནང་བཞིན་ཁ་དན་ཚིག་ལ་གནས་ཐབས་ཀྱི་ལག་བསྟར་བྱ་དགོས་པ་མ་ཟད། རྒྱལ་སྤྱིའི་ངོས་ནས་ཀྱང་རྒྱ་ནག་ཐོག་རྟོག་ཞིབ་ནན་པོ་གནང་དགོས་པའི་བསྐུལ་མ་ཞུ་རྒྱུ་ཡིན།
གཞིས་བཞུགས་རྒྱ་ཆེའི་མི་མང་གི་ཞུམ་པ་མེད་པའི་སྙིང་སྟོབས་དང་། རིགས་ཞེན་གྱི་ལྷག་བསམ་རྣམ་པར་དག་པའི་སྙིང་སྟོབས་ཞུམ་པ་མེད་པའི་ཐོག་ནས་རྒྱ་ནག་གཞུང་གི་གདུག་རྩུབ་ཅན་གྱི་སྲིད་བྱུས་ལ་གདོང་ལེན་གནང་བཞིན་པར་རྗེས་སུ་ཡི་རངས་དང་བསྔགས་བརྗོད་ཞུ་རྒྱུ་ཡིན། བཙན་བྱོལ་དུ་ཡོད་པའི་བོད་མི་རྣམས་ནས་རྒྱལ་བའི་བཀའ་དགོངས་བཞིན་རྡོག་རྩ་གཅིག་ཏུ་བསྒྲིལ་ཏེ་འཚེ་མེད་ཞི་བའི་སྒོ་ནས་བོད་ཀྱི་རྩ་དོན་དང་སྤྱི་བར་སྨན་པའི་ལས་དོན་ཁག་སྒྲུབ་ཐབས་དགོས་གལ་ཆེ། གཞིས་བཞུགས་བོད་མི་རྣམས་ནས་རྒྱ་གཞུང་ལ་ངོ་རྒོལ་གནང་བའི་མངོན་འདོད་དང་། བདེ་སྡུག ཛ་དྲག་གི་གནས་སྟངས་བཅས་བྱེས་སུ་གནས་འཁོད་བོད་མི་རྣམས་ཀྱིས་ནམ་ཡང་བརྗེད་ཐབས་མེད་པའི་ཐོག་ཉི་མ་སྤྲིན་པའི་འོག་ནས་དྭངས་བའི་དུས་ཤིག་མགྱོགས་མྱུར་ཤར་བར་འབད་བརྩོན་མུ་མཐུད་བྱ་རྒྱུའི་ཆོད་སེམས་བརྟན་པོ་ཡོད་ཅེས་ཞུ་རྒྱུ་ཡིན།
བོད་མི་མང་སྤྱི་འཐུས་ལྷན་ཚོགས་ཀྱི་ངོས་ནས་བོད་ཀྱི་བདེན་མཐའ་གསལ་ཐབས་དང་བོད་དོན་ཐོག་རྒྱབ་སྐྱོར་སྔར་ལྷག་ཐོབ་སླད་བོད་དོན་ཞུ་བསྐུལ་ལས་འགུལ་ལ་ཐུགས་སྣང་དང་། འགན་འཁུར། གདུང་སེམས་མཉམ་སྐྱེད། ཚད་མཐོའི་རྒྱབ་སྐྱོར་བཅས་གནང་མཁན་རྒྱ་གར་གཙོས་རྒྱལ་སྤྱིའི་རྒྱལ་ཁབ་ཁག་གི་གཞུང་དང་། མི་མང། གྲོས་ཚོགས། གཞུང་འབྲེལ་མིིན་པའི་ཚོགས་སྡེ་ཁག་བཅས་ཚང་མར་སྙིང་ཐག་པ་ནས་ཐུགས་རྗེ་ཆེ་ཞུ་བ་དང་ཆབས་ཅིག་འབྱུང་འགྱུར་ཡང་སྔར་ལྷག་རྒྱབ་སྐྱོར་ཡོང་བའི་རེ་འདུན་ཤུགས་དྲག་ཞུ་རྒྱུ།
འཛམ་གླིང་ཡུལ་གྲུ་གང་སར་རྒྱ་ནག་ནས་མཆེད་པའི་ཏོག་དབྱིབས་གཉན་རིམས་ ༡༩ ཡིས་རྐྱེན་བྱས་ཏེ་མི་རྒྱུ་གཉིས་ལ་ད་དུང་ཡང་དོ་ཕོག་འགྲོ་བཞིན་པར་གདུང་སེམས་མཉམ་སྐྱེད་ཞུ་རྒྱུ་དང་། མི་མང་ཚང་མས་གཉན་རིམས་སྔོན་འགོག་ཚུལ་མཐུན་ཡོང་བར་གནས་ཡུལ་རྒྱལ་ཁབ་སོ་སོའི་འཕྲོད་བསྟེན་ལམ་སྟོན་ཡོད་པ་གཞིར་བཟུང་ཕྱག་བསྟར་ངེས་གནང་ཡོང་བ་དང་། གཉན་རིམས་དེ་བཞིན་མགྱོགས་ནས་མྱུར་དུ་ཞི་བའི་སྨོན་འདུན་ཞུ་བཞིན་ཡོད།
མཐའ་དོན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་། ཐུགས་ཀྱི་བཞེད་དོན་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་ཏེ་གཞིས་བྱེས་མཉམ་འཛོམས་ཀྱི་དགའ་སྐྱིད་དཔལ་ལ་མགྱོགས་ནས་མྱུར་དུ་རོལ་ཐུབ་པའི་སྨོན་འདུན་ཞུ་རྒྱུ་བཅས། བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༢༠ ཟླ་ ༡༢ ཚེས་ ༡༠ ལ།། །།


༄༅། །ཕྱི་ལོ་ ༢༠༡༧ ཟླ་ ༨ ཚེས་ ༡༥ རེས་གཟའ་མིག་དམར་ཉིན་གྱི་སྔ་དྲོའི་ཕྱག་ཚོད་ ༡༠།༤༠ ཙམ་ལ་ཧི་མ་ཅཱལ་མངའ་སྡེའི་ཀངྒ་ར་རྫོང་ལས་ཁུངས་ཀྱི་གོ་སྒྲིག་འོག་རྡ་སའི་སྐོར་སྲུང་ཉེན་རྟོག་ཐང་ཆེན་དུ་རྒྱ་གར་རང་བཙན་ཉིན་མོ་ཐེངས་ ༧༡ གི་མཛད་སྒོ་གཟབ་རྒྱས་ངང་ཚོགས་གནང་ཡོད།
སྐབས་དེར་ཧི་མ་ཅཱལ་རྫོང་སྡེ་ལས་ཁུངས་ནས་དགའ་ལྡན་ཕོ་བྲང་བརྒྱུད་མགྲོན་ཤོག་གནང་འབྱོར་ལྟར་མཛད་སྒོའི་སྐུ་མགྲོན་དུ་དཔལ་ལྡན་ཚོགས་གཞོན་ཨཅཱརྱ་ཡེ་ཤེས་ཕུན་ཚོགས་མཆོག་དང་། སྤྱི་འཐུས་གེ་བ་ཚང་ངག་དབང་ཐར་པ་མཆོག་རྣམ་གཉིས་ཆེད་ཕེབས་གནང་བ་དང་། དེ་བཞིན་མཛད་སྒོའི་སྐུ་མགྲོན་གཙོ་བོར་རྒྱ་གར་ཧི་མ་ཅཱལ་མངའ་སྡེའི་སྡོད་ཁང་དང་གྲོང་ཁྱེར་ཡར་རྒྱས། གྲོང་ཁྱེར་དང་གྲོང་སྡེ་འཆར་འགོད་ཀྱི་བློན་ཆེན་སྐུ་ཞབས་སུ་དྷིར་ཤར་མ་ (Shri Sudhir Sharma) མཆོག་ཕེབས་གནང་ཡོད། དེ་ཡང་མཛད་སྒོའི་ཐོག་མར་སྐུ་མགྲོན་གཙོ་བོ་མཆོག་ནས་རྒྱ་གར་རྒྱལ་དར་མཁའ་དབྱིངས་སུ་སྒྲེང་འཛུགས་གནང་བ་དང་། དེ་རྗེས་མཛད་སྒོ་དང་འབྲེལ་བའི་གསུང་བཤད་གནང་གྲུབ་མཚམས་ས་གནས་མི་མང་ནས་རིག་གཞུང་འཁྲབ་སྟོན་གཟིགས་འབུལ་ཞུས་གནང་བ་བཅས་ཀྱི་གནས་ཚུལ་དུ།།


བོད་སྨན་མཐུན་གྲོགས།
རྒྱབ་ལྗོངས།
ཕྱི་ལོ་༢༠༡༠ ལོར་བོད་ཀྱི་གསོ་བ་རིག་པའི་ལྷན་ཚོགས་ནས་བོད་ཀྱི་གསོ་བ་རིག་པ་སྤྱི་དང་ཡང་སྒོས་གསོ་རིག་ལྷན་ཚོགས་འདི་ལ་དགའ་གུས་དང་རྒྱབ་སྐྱོར་མཚོན་བྱེད་དུ་བོད་སྨན་མཐུན་གྲོགས་ཀྱི་ཚོགས་མི་ཞེས་ཟུར་དུ་དེབ་སྐྱེལ་གནང་སྒོ་བཙུགས་ཡོད། ད་བར་རྒྱལ་ཁབ་འདྲ་མིན་ཁག་བཅོ་བརྒྱད་ནས་ཁྱོན་མི་གྲངས་༨༦ ཙམ་བོད་སྨན་མཐུན་གྲོགས་ཀྱི་ཚོགས་མིར་དེབ་སྐྱེལ་གནང་ཡོད། བོད་སྨན་མཐུན་གྲོགས་ཀྱི་ཚོགས་མིར་འཛུལ་བཞུགས་གནང་འདོད་ཡོད་ན་གཤམ་གསལ་དགོས་མཁོ་དང་འགེངས་ཤོག་སོགས་བཀང་དགོས་པ་ཡིན།
དགོས་མཁོ།
- ཚོགས་མིའི་འགེངས་ཤོག
- ཕྱེད་པར་གཉིས།
- དེབ་སྐྱེལ་དོད་རྒྱ་བལ་འབྲུག་གསུམ་ནས་ཡིན་པ་རྣམས་ལ་ཧིན་སྒོར། ༥༠༠༠།༠༠ དང་དེ་མིན་རྣམས་ལ་ཨ་སྒོར་བརྒྱ་ཐམ་པ།་(དོད་ཐེངས་གཅིག་མ་གཏོགས་འབུལ་མི་དགོས།)
- ཁྱད་ཕན།
- ཚོགས་གཙོའི་མཚན་རྟགས་འཁོད་པའི་ཚོགས་མིའི་ངོ་སྤྲོད་ལག་འཁྱེར་ཐོབ་རྒྱུ།
- ལྷན་ཚོགས་ཀྱི་ཟླ་དྲུག་གསོ་རིག་གསར་འཕྲིན་རིན་མེད་འབྱོར་རྒྱུ།
- ལྷན་ཚོགས་ཀྱི་གོ་སྒྲིག་འོག་སངས་རྒྱས་སྨན་བླའི་བཀའ་དབང་སོགས་ཆོས་ཕྱོགས་མཛད་སྒོར་བཞུགས་གྲལ་ཐོབ་རྒྱུ།
- ལྷན་ཚོགས་ཀྱི་གོ་སྒྲིག་འོག་ཚོགས་ཆེན་དང་ཟབ་སྦྱོང་སོགས་ལ་ཆག་ཡང་ཐོབ་རྒྱུ།
- ལྷན་ཚོགས་ཀྱི་འོད་སྡེར་དང་དཔར་བསྐྲུན་ཐོག་ཆག་ཡང་ཐོབ་རྒྱུ།
- གསོ་བ་རིག་པའི་སྨན་པ་གཞན་དང་འབྲེལ་འདྲིས་བསྟེན་བསྟུགས་གོ་སྐབས་ཐོབ་རྒྱུ་བཅས་ཡོད།
དངུལ་ཁང་ཁ་བྱང་གཤམ་གསལ།
- Account name: Central Council of Tibetan Medicine
- Account no.: 20590110016886
- IFSC Code: UCBA0002059
- Swift code for bank-to-bank transfer: UCBAINBB001
Address:
UCO Bank,CTS
Dharamsala – 176215
Distt. Kangra (H.P.)
India


Terdzo-NYA-007
པདྨའི་ཞལ་གདམས་རྩ་གསུམ་མཐོང་བ་རང་གྲོལ་ལས། སྐུ་གསུམ་རིགས་འདུས་པདྨ་གུ་རུའི་ཕྲིན་ལས་ཁྲིགས་སུ་བསྡེབས་པ་བདེ་ཆེན་སྙིང་པོ་
by འཇམ་དབྱངས་མཁྱེན་བརྩེའི་དབང་པོ་ (Jamyang Khyentse Wangpo)
revealed by འཕྲེང་པོ་གཏེར་སྟོན་ཤེས་རབ་འོད་ཟེར་ (Trengpo Tertön Sherab Özer)
in cycle པདྨའི་ཞལ་གདམས་རྩ་གསུམ་མཐོང་བ་རང་གྲོལ་ (Pad+ma'i zhal gdams rtsa gsum mthong ba rang grol)
parent cycle གྲོལ་ཏིག་དགོངས་པ་རང་གྲོལ་གྱི་ཆོས་སྡེ་ (Grol tig dgongs pa rang grol gyi chos sde)
Volume 8 (ཉ) / Pages 139-155 / Folios 1a1 to 9a3
༄༅། །པདྨའི་ཞལ་གདམས་རྩ་གསུམ་མཐོང་བ་རང་གྲོལ་ལས། སྐུ་གསུམ་རིགས་འདུས་པདྨ་གུ་རུའི་ཕྲིན་ལས་ཁྲིགས་སུ་བསྡེབས་པ་བདེ་ཆེན་སྙིང་པོ་ཞེས་བྱ་བ་བཞུགས་སོ། ། སྐུ་གསུམ་རིགས་འདུས་པདྨ་གུ་རུའི་ཕྲིན་ལས་ཁྲིགས་སུ་བསྡེབས་པ་བདེ་ཆེན་སྙིང་པོ་ཞེས་བྱ་བ། བླ་མ་དང་དབྱེར་མེད་སྐུ་གསུམ་རིགས་འདུས་མ་ཧཱ་གུ་རུ་བདེ་བ་ཆེན་པོ་ལ་ཕྱག་འཚལ་ལོ། །གདོད་ནས་རྣམ་དག་འོད་གསལ་འདུས་མ་བྱས། །སྐུ་གསུམ་དབྱེར་མེད་བདེ་ཆེན་བླ་མ་ལ། །བཏུད་ནས་མྱུར་ལམ་བྱེ་བའི་སྙིང་པོའི་ཕུལ། །རིག་པ་འཛིན་རྣམས་དགའ་བའི་རྒྱན་དུ་སྦྱིན། །འདི་ལ་གསུམ། སྦྱོར་བ། དངོས་གཞི། རྗེས་སོ། །དང་པོ་ནི། གནས་དབེན་ཞིང་ཉམས་དགའ་བར་ཡར་མར་གྱི་ཚེས་བཅུ་སོགས་དུས་བཟང་པོར། རིགས་འདུས་བླ་མའི་དམ་ཚིག་གི་སྣང་བརྙན་དགྲམ་པའི་སྤྱན་སྔར། བླ་གཏོར་དམར་ཟླུམ་སྤྱིར་བཏང་ལ་པད་འདབ་བརྒྱད་ཀྱིས་བསྐོར་བའི་རྩེར་ཀ་པཱ་ལ་བདུད་རྩིས་གང་བས་མཚན་པ་སོགས་རྒྱན་སྤྲོས་གང་མཛེས་ཅན་གྱི་གཡས་སུ་སྨན་ཕུད། གཡོན་དུ་རཀྟ། མདུན་དུ་ཉེར་སྤྱོད། གཞན་ཡང་སྲུང་མའི་གཏོར་བསྔོ་ཚོགས་མཆོད་སོགས་འོག་ཏུ་མཁོ་བའི་ཡོ་བྱད་ཐམས་ཅད་འདུ་བྱའོ། །དེ་ནས་ཆོ་གའི་སྦྱོར་བ་དངོས་ལ། ཚོགས་གསག་བགེགས་བསྐྲད་སྲུང་འཁོར་བསྒོམ། །བྱིན་དབབ་མཆོད་པ་བྱིན་བརླབ་བོ། །ཞེས་པ་ལྟར་ལྔ་ལས། དང་པོ་སྐྱབས་སེམས་སྔོན་དུ་འགྲོ་བའི་ཚོགས་གསག་པ་ནི། རང་གི་མདུན་གྱི་ནམ་མཁར་རིག་འཛིན་བླ་མ་བདེ་གཤེགས་ཀུན་འདུས་པདྨ་འབྱུང་གནས་རྩ་གསུམ་རྒྱལ་བ་རབ་འབྱམས་ཀྱི་ཚོགས་དང་བཅས་པ་མངོན་སུམ་དུ་གསལ་བར་གྱུར་པའི་སྤྱན་སྔར། བདག་དང་ཁམས་གསུམ་མ་ལུས་པ༔ རེ་ལྟོས་སྐྱབས་གྱུར་གཞན་ན་མེད༔ སྐུ་གསུམ་དབྱེར་མེད་གུ་རུ་རྗེར༔ གུས་པས་ཕྱག་འཚལ་སྐྱབས་སུ་མཆི༔ སེམས་ཅན་སངས་རྒྱས་ཐོབ་བྱའི་ཕྱིར༔ སྨོན་འཇུག་སེམས་ནི་བསྐྱེད་པར་བགྱི༔ ལས་དང་ཉོན་མོངས་ལས་གྲོལ་ཞིང༔ རིག་འཛིན་བླ་མའི་ས་ཐོབ་ཤོག༔ ཧོ༔ རྣམ་དག་མཉམ་པའི་ངང་ཉིད་ལས༔ བླ་མ་ཡི་དམ་ལྷ་ཚོགས་གཤེགས༔ ཉི་ཟླ་པདྨའི་གདན་ལ་བཞུགས༔ ཕྱག་འཚལ་མཆོད་འབུལ་སྡིག་པ་བཤགས༔ དགེ་ལ་ཡི་རང་ཆོས་འཁོར་བསྐུལ༔ བཞུགས་གསོལ་འདེབས་སོ་དགེ་རྩ་བསྔོ༔ ཡང་དག་སྐུ་གསུམ་མཆོག་ཐོབ་ཤོག༔ ཅེས་སྐྱབས་སེམས་ཡན་ལག་བདུན་པ་རྣམས་ལན་གསུམ་རེའི་རྗེས་སུ། ཚོགས་ཞིང་གི་གནས་གསུམ་ལས་འོད་ཟེར་དཀར་དམར་མཐིང་ཀའི་ཚོགས་འཕྲོས་པས། རང་གི་ལུས་ངག་ཡིད་གསུམ་གྱི་དྲི་མ་མཐའ་དག་སྦྱངས་པར་གྱུར་པའི་མོས་པས། ཨོཾ་ཨཱཿཧཱུྃ་མ་ཧཱ་གུ་རུ་སརྦ་སིདྡྷི་ཧཱུྃ༔ ཞེས་ཅི་ནུས་བཟླས་མཐར། མདུན་གྱི་སྐྱབས་ཡུལ་རྣམས་འོད་དུ་ཞུ་ནས་རང་ལ་ཐིམ་པས་རྒྱུད་བྱིན་གྱིས་བརླབ་པར་བསམ། གཉིས་པ་བགེགས་བསྐྲད་པ་ནི། རང་ཉིད་རྡོ་རྗེ་ཐོད་ཕྲེང་རྩལ་ཡབ་ཡུམ་དུ་གསལ་བར་གྱུར། གཏོར་མ་རཾ་ཡཾ་ཁཾ་གིས་བསང་། ཨོཾ་ཨཱཿཧཱུྃ་གིས་བརླབ། ཧཱུྃ༔ ཡུལ་ཕྱོགས་འདི་དག་ཀུན་ལ་གནས་པ་ཡི༔ ལྷ་ཀླུ་གནོད་སྦྱིན་སྲིན་པོ་འབྱུང་པོ་དང༔ ཡི་དྭགས་ཤ་ཟ་བརྗེད་བྱེད་སྨྱོ་བྱེད་དང༔ མཁའ་འགྲོ་མ་མོ་འཁོར་དང་བཅས་པ་རྣམས༔ མཆོད་སྦྱིན་གཏོར་མ་བཟང་པོ་འདི་ཉིད་བཞེས༔ བར་དུ་གཅོད་པའི་བསམ་སྦྱོར་ཀུན་སྤོངས་ལ༔ ཞི་དང་ཕན་པའི་སེམས་ཀྱིས་གནས་པར་གྱིས༔ མ་ཧཱ་པཉྩ་བ་ལིཾ་ཏ་ཁཱ་ཧི་ཁཱ་ཧི༔ ཞེས་བསྔོ། ཧཱུྃ༔ ཡེ་ཤེས་རོལ་པ་དཔལ་གྱི་སྐུར་གསལ་བའི༔ སྐུ་གསུང་ཐུགས་ལས་སྤྲུལ་པའི་ཁྲོ་ཚོགས་ཀྱིས༔ བགེགས་རིགས་མ་ལུས་རྒྱ་མཚོའི་མཐར་བསྐྲད་བགྱི༔ ཨོཾ་སུམྦྷ་ནི་སུམྦྷ་ཧཱུྃ༔ གྲྀཧྞ་གྲྀཧྞ་ཧཱུྃ༔ གྲྀཧྞ་པ་ཡ་གྲྀཧྞ་པ་ཡ་ཧཱུྃ༔ ཨཱ་ན་ཡ་ཧོ༔ བྷ་ག་ཝཱན་བཛྲ་བིདྱཱ་རཱ་ཛཱ་ཡ་ཧཱུྃ་ཕཊ༔ ཅེས་ནག་ཕྱོགས་རྣམས་བསྐྲད། གསུམ་པ་སྲུང་འཁོར་བསྒོམ་པ་ནི། ཧཱུྃ༔ ཡེ་ཤེས་རོལ་པ་དཔལ་གྱི་ཐུགས་ལས་བྱུང༔ རྡོ་རྗེ་འཁོར་ལོ་རལ་གྲི་རྒྱ་གྲམ་དང༔ མདའ་མཚོན་ཕུར་བུ་མེ་ཕུང་ཕྱོགས་མཚམས་གཏམས༔ བསྐལ་པའི་རླུང་ཡང་གནས་འདིར་ལྡང་མི་འགྱུར༔ ཨོཾ་བཛྲ་ཙཀྲ་ཏཱིཀྵྞ་ཀརྨ་ཀཱི་ལ་ཡ་ཛྭ་ལ་རཾ་ཧཱུྃ་ཕཊ༔ བཞི་པ་བྱིན་དབབ་པ་ནི། ཧཱུྃ༔ བླ་མ་ཡི་དམ་ཌཱ་ཀིའི་སྐུ་གསུང་ཐུགས༔ རང་རྩལ་འགག་མེད་ནམ་མཁའི་མཐའ་དང་མཉམ༔ ཛཿཧཱུྃ་བཾ་ཧོཿས་ཆོས་དབྱིངས་གནས་ནས་གཤེགས༔ གཉིས་མེད་བརྟན་བཞུགས་བྱིན་དབང་བསྐུར་དུ་གསོལ༔ ཨོཾ་ཨཱཿཧཱུྃ་པདྨ་གུ་རུ་བཛྲ་ས་མ་ཡ༔ དྷརྨ་ཀཱ་ཡ༔ སཾ་བྷོ་ཀཱ་ཡ༔ ནིརྨ་ཀཱ་ཡ་ཙིཏྟ་སིདྡྷི་ཕ་ལ་ཧཱུྃ༔ ཨཱ་བེ་ཤ་ཡ་ཨ་ཨཱ༔ ལྔ་པ་མཆོད་པ་བྱིན་བརླབ་ནི། ཧཱུྃ༔ བླ་མ་རྩ་གསུམ་སྣང་སྲིད་དག་པ་ལ༔ རང་རྩལ་མ་འགག་མཆོད་པའི་ཆོ་འཕྲུལ་གྱིས༔ ཀུན་བཟང་མཆོད་སྤྲིན་རྒྱ་མཚོར་བྱིན་བརླབས་ནས༔ ཡེ་ཤེས་ལྔ་རྫོགས་སྐུ་གསུང་ཐུགས་སུ་བརླབ༔ ཨོཾ་ཨཱཿཧཱུྃ་སརྦ་པཱུ་ཛ་མེ་གྷ་ཨཱཿཧཱུྃ༔ ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་མ་ཧཱ་བ་ལིཾ་ཏ་རཀྟ་ཧཱུྃ་ཧྲཱིཿཋཱ༔ ཞེས་ལན་གསུམ་བརྗོད་པས་ཉེར་སྤྱོད་དང་སྨན་རཀ་གཏོར་མ། མ་ཧཱ་བཛྲ་ཧཱུྃ༔ བཛྲ་གཎྜེ་ཨ༔ ཞེས་པས་དམ་ཚིག་གི་རྡོ་རྗེ་དང་དྲིལ་བུ་བྱིན་གྱིས་བརླབ་བོ། །གཉིས་པ་དངོས་གཞི་ལ། ལྷ་བསྐྱེད་སྤྱན་དྲངས་དབྱེར་མེད་བསྟིམ། །མཆོད་ཅིང་བཟླས་པས་དངོས་གྲུབ་སྒྲུབ། །ཞེས་པ་ལྟར་ལྔ་ལས། དང་པོ་ལྷ་བསྐྱེད་པ་ནི། ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་བ་ཨཱཏྨ་ཀོ྅་ཧཾ༔ ཞེས་པའི་སྔགས་བརྗོད་ཅིང་གདོད་མའི་སྟོང་ཆེན་གྱི་དོན་དྲན་པར་བྱས་ལ་གནས་ལུགས་མ་བཅོས་པའི་དབྱིངས་སུ་མཉམ་པར་བཞག་སྟེ། ཐམས་ཅད་རོ་མཉམ་ཆོས་དབྱིངས་སྟོང་གསལ་ཆེན་པོའི་ངང་ནས༔ ལྷུན་གྲུབ་ཕོ་བྲང་ཆེན་པོ་ཡངས་པའི་དབུས་སུ༔ སྣ་ཚོགས་པདྨ་ཉི་ཟླའི་གདན་གྱི་སྟེང་དུ༔ རྒྱུའི་ངོ་བོ་ཧྲཱིཿདཀར་པོ་ལས་འོད་ཀྱི་ཚོགས་འཕྲོས་པས༔ སངས་རྒྱས་དང་བྱང་ཆུབ་སེམས་དཔའི་ཚོགས་མ་ལུས་པ་མཆོད༔ སེམས་ཅན་ཐམས་ཅད་ཀྱི་སྡིག་སྒྲིབ་མ་ལུས་པ་སྦྱངས༔ ཚུར་འདུས་པས་བདག་ཉིད་སྐུ་གསུམ་རིགས་འདུས་པདྨ་འབྱུང་གནས༔ སྐུ་མདོག་དཀར་དམར་བཞད་པའི་མདངས་ལྡན༔ ཕྱག་གཉིས་མཉམ་པར་གཞག་པའི་སྟེང་ན༔ མཚན་ཉིད་དང་ལྡན་པའི་ཀ་པཱ་ལ་བདུད་རྩིས་གང་བ་བསྣམས་པ༔ ཞབས་རྡོ་རྗེ་སྐྱིལ་མོ་ཀྲུང་གིས་བཞུགས་པ༔ སྐུ་ལ་ཕོད་ཆེན་མཐིང་ག་དང༔ དར་དམར་སེར་གྱི་ཆོས་གོས་ཀྱི་སྟེང་ན་བེར་གསོལ་ཞིང༔ དབུ་ལ་པད་ཞྭ་ལྷུབས་ཆེན་གྱིས་མཛེས་པ༔ སྙན་རྒྱན་མགུར་ཆུ་ཕྱག་གི་གདུ་བུ་སོགས་རིན་པོ་ཆེའི་རྒྱན་དུ་མས་སྤྲས་པ༔ འཇའ་འོད་འཁྱིལ་བའི་གུར་ཁང་གི་དབུས་ན་བཞུགས་པའི་གནས་གསུམ་དུ་ཨོཾ་ཨཱཿཧཱུྃ་གསུམ་གྱིས་མཚན་པ་ལས་འོད་ཟེར་ཕྱོགས་བཅུར་འཕྲོས་པས༔ ཀུན་བཟང་རྒྱལ་བ་རིགས་ལྔ༔ དགའ་རབ༔ འཇམ་དཔལ༔ ཤྲཱི་སིཾ་ཧ༔ ཛྙཱ་ན་སཱུ་ཏྲ༔ བི་མ་ལ་མི་ཏྲ༔ ཡི་དམ་བདེ་གཤེགས་ཀུན་འདུས༔ མཁའ་འགྲོ་ཆོས་སྐྱོང་སྐྱབས་གྱུར་རེ་ལྟོས་ཀྱི་ཚོགས་དང་བཅས་པ་རྣམས༔ དྭངས་མ་འོད་ཀྱི་ཕུང་པོའི་རྣམ་པས་སྤྱན་དྲངས་པར་གྱུར་པའི་མོས་པ་དང་བཅས། གཉིས་པ་སྤྱན་འདྲེན་པ་ནི། ཧྲཱི༔ གསལ་བརྟན་ཏིང་འཛིན་ཡེ་ཤེས་རོལ་པ་ལས༔ སྒྱུ་འཕྲུལ་གར་ལྡན་རིགས་འདུས་བླ་མའི་ཚོགས༔ དམིགས་མེད་མཁའ་ལྟར་དག་པའི་ཕོ་བྲང་ནས༔ ཐུགས་རྗེ་སྨོན་ལམ་དབང་གིས་གཤེགས་སུ་གསོལ༔ ཨོཾ་ཨཱཿཧཱུྃ་པདྨ་གུ་རུ་བཛྲ་ས་མ་ཡ༔ དྷརྨ་ཀཱ་ཡ༔ སཾ་བྷོ་ཀཱ་ཡ༔ ནིརྨ་ཀཱ་ཡ་ཙིཏྟ་སིདྡྷི་ཕ་ལ་ཧཱུྃ༔ ཨེ་ཧྱེ་ཧི་བྷ་ག་བཱན་མ་ཧཱ་ཀཱ་རུ་ཎི་ཀ་དྲྀ་ཤྱ་ཧོ༔ ཨེ་ཨཱ་རལླི་ཧྲཱིཾ་ཧྲཱིཾ་ཛཿཛ༔ ཞེས་སྤྱན་དྲངས་པ་ལ། རང་གི་སྙིང་ག་ནས་སྤྲོས་པའི་རྡོ་རྗེའི་ལྷ་མོ་ནམ་མཁའ་གང་བས་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་རྒྱ་མཚོས་མཆོད་པར་གྱུར་པའི་མོས་པས། ཨོཾ་བཛྲ་པུཥྤེ་ནས། ཤབྡ་པཉྩ་ཀཱ་མ་གུ་ཎ་མ་ཧཱ་ཨ་མྲྀཏ་བ་ལིཾ་ཏ་རཀྟ་བོདྡྷི་ཙིཏྟ་ཛྙཱ་ན་དྷཱ་ཏུ་པཱུ་ཛ་ཧོ༔ ཞེས་མཆོད། གསུམ་པ་དབྱེར་མེད་དུ་བསྟིམ་པ་ནི། ཧཱུྃ༔ གདོད་ནས་གཉིས་མེད་མཉམ་པའི་ངང་ཉིད་ལས༔ བློ་སྦྱོང་ཕྱིར་དུ་དམ་ཚིག་ཡེ་ཤེས་སེམས༔ ཆུ་ལ་ཆུ་བཞག་སྒྱུ་མ་ཇི་བཞིན་དུ༔ དུ་མར་སྣང་ཡང་རོ་གཅིག་བརྟན་པར་བྱ༔ ཀཱ་ཡ་ཝཱ་ཀ་ཙིཏྟ་ཏིཥྛ་བཛྲ་ལྷན༔ བཞི་པ་མཆོད་པ་ལ། ཐོག་མར་ཕྱག་གིས་བསྙེན་བཀུར་བ་ནི། ཧཱུྃ༔ བླ་མ་སྐུ་གསུམ་རིགས་འདུས་ལྷ་ཡི་ཚོགས༔ རང་ཤེས་འཁྲུལ་བྲལ་བརྡ་དང་གར་གྱི་ཕྱག༔ རྣམ་དག་ཡེ་ཤེས་ཆེན་པོ་རྟོགས་བྱའི་ཕྱིར༔ སྲི་ཞུ་གུས་པས་འཕྲུལ་དགའི་ཚུལ་ཕྱག་འཚལ༔ ན་མོ་པུ་རུ་ཤ་ཡ་ཧོ༔ ཨ་ཏི་པཱུ་ཧོ༔ པྲ་ཏཱིཙྪ་ཧོ༔ ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པའི་སྤྲིན་རབ་འབྱམས་སུ་སྤྲོས་ཏེ། ཨོཾ་ཨཱཿཧཱུྃ༔ ཕྱི་ཡི་མཆོད་པ་ས་དང་བར་སྣང་གང༔ ནང་གི་མཆོད་པ་ཟག་མེད་བདུད་རྩིའི་ཚོགས༔ གསང་བ་བདེ་ཆེན་སྨྲ་བསམ་བརྗོད་ལས་འདས༔ འགྲོ་བའི་དོན་དུ་དགྱེས་བཞིན་བཞེས་སུ་གསོལ༔ ཨོཾ་ཨཱཿཧཱུྃ་པདྨ་གུ་རུ་ས་པ་རི་བཱ་ར་པུཥྤེ་ནས། ཤབྡ་པཉྩ་ཀཱ་མ་གུ་ཎ་པཱུ་ཛ་ཨཱཿཧཱུྃ༔ སརྦ་པཉྩ་ཨ་མྲྀཏ་ཁཱ་ཧི༔ མ་ཧཱ་བ་ལིཾ་ཏ་ཁཱ་ཧི༔ མ་ཧཱ་རཀྟ་ཁཱ་ཧི༔ རྡོ་རྗེའི་གླུས་བསྟོད་པ་ནི། ཧྲཱི༔ མ་བཅོས་སྤྲོས་བྲལ་བླ་མ་ཆོས་ཀྱི་སྐུ༔ བདེ་ཆེན་ལོངས་སྤྱོད་བླ་མ་ཆོས་ཀྱི་རྗེ༔ པད་སྡོང་ལས་འཁྲུངས་བླ་མ་སྤྲུལ་པའི་སྐུ༔ སྐུ་གསུམ་རྡོ་རྗེ་འཆང་ལ་ཕྱག་འཚལ་བསྟོད༔ ལྔ་པ་བཟླས་པས་ཉེ་བར་བསྙེན་ཅིང་སྒྲུབ་པ་ནི། རང་ཉིད་སྐུ་གསུམ་རིགས་འདུས་པདྨ་གུ་རུར་གསལ་བའི་ཐུགས་ཀར་པདྨ་དང་ཟླ་བའི་སྟེང་དུ་འཇིག་རྟེན་དབང་ཕྱུག་འཕགས་པ་ཐུགས་རྗེ་ཆེན་པོ། དེའི་ཐུགས་ཀར་ཆོས་སྐུ་སྣང་བ་མཐའ་ཡས། དེའི་ཐུགས་མཆོང་གུར་ཕུབ་པ་ལྟ་བུའི་དབུས་སུ་པདྨ་དམར་པོ་འདབ་མ་བརྒྱད་པ་གེ་སར་ཟིལ་ཕོད་དང་བཅས་པའི་ཟེའུ་འབྲུར་ཧྲཱིཿཡིག་དཀར་ལ་དམར་བའི་མདངས་ཆགས་པའི་མཐར་སྔགས་ཀྱི་ཕྲེང་བ་འགལ་མེ་འཁོར་ཞིང་འཁྱིལ་བ་ལྟར་གནས་པར་གྱུར་པའི་མོས་་པས། ཨོཾ་ཨཱཿཧཱུྃ་པདྨ་གུ་རུ་བཛྲ་ས་མ་ཡ༔ དྷརྨ་ཀཱ་ཡ༔ སཾ་བྷོ་ཀཱ་ཡ༔ ནིརྨ་ཀཱ་ཡ་ཙིཏྟ་སིདྡྷི་ཕ་ལ་ཧཱུྃ༔ ཞེས་བཟླ་ཞིང་སྔགས་ཕྲེང་ལ་སེམས་འཛིན། གསལ་སྣང་ཐོན་པ་ན། སྐུ་དང་སྔགས་ཕྲེང་ལས་འོད་ཟེར་འཕྲོས་པས་དུས་གསུམ་གྱི་རྒྱལ་བ་མ་ལུས་པ་རྣམས་དྭངས་མ་འོད་ཀྱི་ཕུང་པོའི་རྣམ་པར་སྤྱན་དྲངས་ནས་རང་ཉིད་ལ་ཐིམ༔ སླར་ཡང་འོད་ཟེར་དཔག་ཏུ་མེད་པ་འཕྲོས་པས༔ སེམས་ཅན་ཐམས་ཅད་ཀྱི་སྡིག་སྒྲིབ་དག་ཅིང་བྱང་ཆུབ་ལ་བཀོད༔ རིགས་འདུས་རྒྱལ་བའི་སྐུར་གྱུར༔ གཞན་ཡང་གནོད་བྱེད་གདོན་བགེགས་ལ་སོགས་པའི་གདུག་སེམས་ཞི་ནས་བྱང་ཆུབ་ཀྱི་སེམས་དང་ལྡན་པར་གྱུར་པའི་མོས་པ་དང་བཅས་བཟླས་པ་ཆུ་བོའི་རྒྱུན་བཞིན་དུ་བརྩོན། སྤྲོས་བཅས་ཀྱི་བསྒོམ་པ་དང་བཟླས་པས་སྐྱོ་ན་གཏེར་ཆེན་རིན་པོ་ཆེའི་རྡོ་རྗེའི་གསུང་ལས། ཕྱི་ནང་གཟུང་འཛིན་གྱིས་བསྡུས་པའི་ཆོས་གང་ལའང་ཡོད་མེད་བཟང་ངན་དགག་སྒྲུབ་རེ་དོགས་ཀྱི་བློ་དང་བྲལ་བའི་རང་གནས་ལ་ཆེད་གཉེར་གྱི་གཉེན་པོའི་རྩོལ་བས་མ་བསླད་ཅིང༔ ཐ་མལ་ཡེངས་མ་ལམ་དུ་མ་སོང་བའི་ངང་ནས་དབྱིངས་རིག་གཉིས་མེད་ཀྱི་དོན་ལས་མི་འདའ་བཞིན་དུ། ནམ་མཁའ་མཐའ་དབུས་དང་བྲལ་བའི་དབྱིངས་སུ་མིག་ལྟ་སྟངས་དང་རྟོག་བྲལ་གྱི་རིག་པ་གཉིས་ལྷན་ཅིག་ཏུ་ཁྱབ་པར་བཀོད་ནས་རྒྱུན་བསྲིངས་ཏེ་ཉམས་སུ་བླངས་པས༔ སྐྱེ་འཆི་མེད་པའི་པདྨ་ཐོད་ཕྲེང་རྩལ་དུ་འགྱུར་རོ༔ ཞེས་གསུངས་པ་ལྟར་ཉམས་སུ་བླང་། ཐུན་ལས་ལྡང་བ་ན་མཆོད་ཅིང་བསྟོད་ལ། ཧཱུྃ༔ ཆོས་དབྱིངས་མ་བཅོས་སྐྱེ་བ་མེད་པའི་ངང༔ འགག་མེད་རང་རྩལ་ལོངས་སྤྱོད་རྫོགས་སྐུར་གསལ༔ ཐུགས་རྗེ་སྨོན་ལམ་བསམ་འདས་སྤྲུལ་པའི་སྐུ༔ སྐུ་གསུམ་དབྱེར་མེད་རྗེ་བཙུན་པདྨ་འབྱུང༔ འཁོར་དུ་རང་རྩལ་རིག་འཛིན་མཁའ་འགྲོས་བསྐོར༔ གསོལ་བ་འདེབས་སོ་དྲི་མེད་སྤྱན་གྱིས་གཟིགས༔ བདག་དང་རྗེས་འཇུག་རྣམས་ལ་ཐུགས་རྗེས་ཟུངས༔ འཁོར་བའི་སྡུག་བསྔལ་བདེ་བ་ཆེན་པོར་སྒྱུར༔ དབང་སྐུར་བྱིན་རློབས་རང་གྲོལ་དངོས་གྲུབ་སྩོལ༔ ཅེས་གསོལ་བ་གདབ་བོ། །གསུམ་པ་རྗེས་ལ། ཚོགས་མཆོད་བྱ་ཞིང་དངོས་གྲུབ་བསྐུལ། །ཉེར་བསྡུ་བསྔོ་སྨོན་བཀྲ་ཤིས་བརྗོད། །ཅེས་པ་ལྟར་ལྔ་ལས། དང་པོ་ཚོགས་ཀྱི་མཆོད་པ་རྗེས་འབྲེལ་དང་བཅས་པ་ལའང་བཅུ་གཅིག་གི །དང་པོ་བྱིན་གྱིས་བརླབ་པ་ནི། ནང་མཆོད་འཐོར་ཞིང་། ཧཱུྃ༔ རུ་སྦལ་ཁོག་པའི་སྣོད་ཡངས་སུ། །ཤ་ལྔ་བདུད་རྩི་རྣམ་ལྔ་དང༔ དབང་པོ་ལྔ་དང་གོ་རོ་ཙ༔ བ་སུ་ཏ་དང་ནང་ཁྲོལ་ལྔ༔ བཟའ་དང་བཏུང་བ་འབྲས་བུར་བཅས༔ ཚོགས་རྫས་ཡུལ་གྱི་འདོད་ཡོན་རྣམས༔ འབྲུ་གསུམ་འོད་ཀྱིས་བྱིན་བརླབས་ཤིང༔ མི་གཙང་རྟོག་སྒྲིབ་སྦྱངས་སྤེལ་ནས༔ ཨོཾ་ཨཱཿཧཱུྃ་དང་ཧ་ཧོ་ཧྲཱིཿས༔ བྱིན་བརླབས་བདུད་རྩིའི་རྒྱ་མཚོར་གྱུར༔ གཉིས་པ་ཚོགས་ཞིང་སྤྱན་འདྲེན་པ་ནི། ཧཱུྃ༔ བླ་མ་ཡི་དམ་མཁའ་འགྲོ་དང༔ དམ་ཅན་རྒྱ་མཚོའི་ཚོགས་བཅས་རྣམས༔ ཚོགས་གཏོར་མགྲོན་དུ་སྤྱན་འདྲེན་ནོ༔ གནས་མཆོག་དམ་པ་ཉམས་རེ་དགའ༔ བདེ་ལྡན་པདྨ་འོད་ཀྱི་ཞིང༔ ཚོགས་དང་གཏོར་མ་མདངས་དང་ལྡན༔ དཔལ་ལྡན་མཛེས་པའི་ཕོ་བྲང་ཡིན༔ འདིར་ཚོགས་རྣལ་འབྱོར་དམ་རེ་གཙང༔ འདོད་ཡོན་རེ་སྐོང་ལྷུན་གྱིས་གྲུབ༔ འོག་མིན་གནས་དང་པདྨ་བརྩེགས༔ དུར་ཁྲོད་བརྒྱད་དང་གནས་ཡུལ་དང༔ ཨོ་རྒྱན་གནས་ནས་གཤེགས་སུ་གསོལ༔ གུ་རུ་དེ་བ་ཌཱ་ཀི་ནཱི་སརྦ་དྷརྨ་པཱ་ལ་བཛྲ་ས་མ་ཡ་ཛ༔ གསུམ་པ་བཞུགས་སུ་གསོལ་བ་ནི། ཧཱུྃ༔ ཕོ་བྲང་ཡིད་འོང་མཛེས་པ་འདིར༔ བླ་མ་ཡི་དམ་མཁའ་འགྲོ་རྣམས༔ བདག་དང་འགྲོ་ལ་ཞལ་བསྟན་ཕྱིར༔ པདྨ་ཉི་ཟླའི་གདན་ལ་བཞུགས༔ པདྨ་ཙནྡྲ་སཱུརྻ་སཏྭཾ༔ བཞི་པ་ཚོགས་སུ་འབུལ་བ་ནི༔ ཧཱུྃ༔ སྣོད་ཀྱི་འཇིག་རྟེན་ཡངས་པ་རུ༔ བཅུད་སོགས་འདོད་ཡོན་དྲུག་ལྡན་འདི༔ ཏིང་འཛིན་སྔགས་ཀྱིས་བྱིན་བརླབས་པའི༔ ཚོགས་མཆོད་གཏོར་མས་ཐུགས་དམ་བསྐང༔ དཔག་བསམ་ཤིང་ཆེན་རེ་སྐོང་ཞིང༔ ཡིད་བཞིན་ནོར་བུ་དགོས་འདོད་ཆར༔ ཀུན་བཟང་མཆོད་སྤྲིན་མཁའ་ཁྱབ་ཀྱིས༔ རིགས་ཀྱི་བླ་མ་འགྲོ་བའི་མགོན༔ ཁྱབ་བདག་ཡི་དམ་མཁའ་འགྲོའི་ཚོགས༔ བཀའ་སྲུང་གཉེར་གཏད་དམ་ཅན་རྣམས༔ ཐུགས་དམ་གཉན་པོ་དེས་བསྐངས་ལ༔ ཚངས་པའི་དངོས་གྲུབ་བསྩལ་དུ་གསོལ༔ ག་ཎ་ཙཀྲ་པཱུ་ཛ་ཁཱ་ཧི༔ བར་པ་བཤགས་པ་ནི། ཧོ༔ ཡེ་ཤེས་སྤྱན་ལྡན་ཐུགས་རྗེའི་ཚོགས༔ ཡུད་ཙམ་བདག་ལ་ཉེར་དགོངས་ལ༔ མཚམས་མེད་ལྔ་དང་ཉེ་བ་ལྔ༔ ལྕི་བ་བཞི་དང་ལོག་པ་བརྒྱད༔ ཁ་ན་མ་ཐོ་སྡིག་པའི་ལས༔ གནོང་འགྱོད་དབང་གིས་མཐོལ་ལོ་བཤགས༔ ཡི་གེ་བརྒྱ་པ་བརྗོད། དྲུག་པ་ཚོགས་ཐ་མ་ལ། སྣང་སྲིད་ཡེ་སྒྲོལ་གྱི་དགོངས་པས་བསྒྲལ་བ་ནི༔ ཧཱུྃ༔ སྣང་སྲིད་ཡེ་ནས་དག་པ་ལ༔ ཡེ་ཤེས་རྩལ་ལ་དགྲར་འཛིན་མཁན༔ རང་རང་ལས་ལ་གཞན་དུ་སྣང༔ ཐམས་ཅད་རོ་མཉམ་མཚོན་ཆས་སྒྲོལ༔ མཱ་ར་ཡ་རྦད༔ བསྒྲལ་མཐར་ཡེ་སྦྱོར་གྱི་དགོངས་པས་བསྟབ་པ་ནི། བདག་ཏུ་འཛིན་པ་རང་གི་སེམས༔ སྣང་བ་ཡེ་ཤེས་ཀློང་དུ་བསྟབ༔ འཁྲུལ་རྟོག་ལས་ཀྱི་ཚོགས་བརྒྱད་རྣམས༔ སྐྱེ་མེད་རྟོགས་པའི་མཚོན་གྱིས་གཏུབས༔ བསྟབ་བོ་ཀུན་བཟང་ཀློང་དུ་བསྟབ༔ མཱཾ་ས་རཀྟ་ཀིཾ་ནི་རི་ཏི་ག་ཎ་ཙཀྲ་ཁཱ་ཧི༔ བདུན་པ་ཚོགས་ལ་རོལ་པ་ནི། བརྡ་དང་བརྡའི་འབུལ་ལེན་སྤྱི་ལྟར་བྱས་ལ་ཕུང་ཁམས་སྐྱེ་མཆེད་གདན་གསུམ་ཚང་བའི་དཀྱིལ་འཁོར་དུ་ཤེས་པས་བཟའ་བའི་དམ་ཚིག་ནང་གི་སྲེག་བླུགས་ཀྱི་ཆོ་གར་བསྟར་ནས་ཚིམ་པ་དྲུག་ལྡན་དུ་རོལ། བརྒྱད་པ་ལྷག་མའི་ཆོ་ག་ནི། ཚོགས་ལྷག་རྣམས་གསོག་འཇོག་མེད་པར་བསྡུ། ཤིས་པར་བྱ་བའི་ཕྱིར་གཙང་ལྷག་སྟེང་དུ་བསྣན། རྟོག་པ་དག་པའི་རྣལ་འབྱོར་པ་ཡིན་ན་ལྕེ་རྟ་མགྲིན་ཡབ་ཡུམ་རོལ་པ་མཛད་པའི་བྱང་སེམས། བདུད་རྩིའི་ཁ་ཕྲུ་དང་རོ་གཅིག་པ་ཧེ་རུ་ཀའི་དམ་རྒྱས་དབབ་པའམ། གོ་འཕང་དམན་ན་གཡོན་པའི་མཐེབ་སྲིན་སྦྱར་བ་རེག་ཅིང་ནང་མཆོད་བྲན་ནས། ཨོཾ་ཨཱཿཧཱུྃ་སརྦ་པཉྩ་ཨ་མྲྀཏ་ཧཱུྃ་ཧ་ཧོ་ཧྲཱི༔ ཧཱུྃ༔ ཡེ་ཤེས་རོལ་པ་ལྷ་ཡི་ཚོགས་རྣམས་དང༔ ལས་ལས་གྲུབ་པའི་མཁའ་འགྲོ་དབང་ཕྱུག་གིང༔ མ་བདུན་སྲིང་བཞི་འདིར་གཤེགས་མཆོད་པ་བཞེས༔ འབར་མ་དང་ནི་སྤོར་མ་ཕོ་ཉའི་ཚོགས༔ ལྷ་སྲིན་སྡེ་བརྒྱད་བཀའ་ཡི་སྲུང་མར་བཅས༔ མ་ལུས་འདིར་སྤྱོན་ཟག་མེད་བདུད་རྩི་ལ༔ རྔམས་ཤིང་དགྱེས་པའི་ཚུལ་གྱིས་རོལ་དུ་གསོལ༔ མ་མ་ཤཱ་ཏྲཱུཾ་ཨ་མུ་ཀཾ༔ ཁྲོཾ་ཡཀྴ་བཛྲ་བི་ཛ་ཡ་ཁ་ཁ་ཁཱ་ཧི་ཁཱ་ཧི༔ ཞེས་ཕྱི་རོལ་དུ་གོམ་པ་བདུན་ཅུའི་སར་སྲིན་མོའི་ཟ་ལམ་དུ་དོར། དགུ་པ་ཆད་ཐོ་བྱ་བ་ནི། གཏོར་གཞོང་བསྒུལ་ཏེ་སྨན་རཀ་བྲན་ལ། ཧཱུྃ༔ སྲིད་གསུམ་ཞིང་འཁོད་དམ་ཅན་དྲེགས་པའི་ཚོགས༔ འདོད་ཡོན་ཟག་མེད་བདུད་རྩིའི་གཏོར་མ་ལོངས༔ བདེ་གཤེགས་རྩ་གསུམ་རྒྱལ་བའི་སྤྱན་སྔ་རུ༔ ཇི་ལྟར་ཁས་བླངས་དམ་བཅས་དྲན་མཛོད་ལ༔ མདོ་སྔགས་བཤད་སྒྲུབ་བསྟན་པ་བསྲུང་བ་དང༔ དེ་འཛིན་སྐྱོང་ཞིང་ལོག་འདྲེན་དབྱིངས་སུ་སྒྲོལ༔ ཁམས་གསུམ་འགྲོ་ཀུན་བདེ་སྐྱིད་སྤེལ་བ་དང༔ གང་གསོལ་ཕྲིན་ལས་མྱུར་དུ་འགྲུབ་པར་མཛོད༔ བཅུ་པ་བརྟན་མ་སྐྱོང་བ་ནི། བཤལ་ཆུས་བྲན་ལ། ཧྲཱི༔ དགུང་སྔོན་སྟེང་དང་གངས་རི་གཡའ་རྩེ་དང༔ སྨན་ལྗོངས་སྐྱེད་མོས་ཚལ་དང་ནགས་འདབས་དང༔ ཕྱོགས་མཚམས་སྟེང་འོག་གང་ན་གནས་པ་ཡི༔ བོད་ཁམས་སྐྱོང་བའི་བརྟན་མ་བཅུ་གཉིས་ཚོགས༔ སློབ་དཔོན་པདྨའི་སྤྱན་སྔར་ཁས་བླངས་བཞིན༔ རང་རང་ཕོ་བྲང་གནས་ནས་འདིར་བྱོན་ལ༔ ཕུད་ལྷག་བཤལ་བའི་གཏོར་མ་འདི་བཞེས་ལ༔ བཅོལ་པའི་ཕྲིན་ལས་མ་ལུས་སྒྲུབ་པར་མཛོད༔ ཅེས་གཏོར་མ་གཉིས་མཁར་གྱི་ཡང་སྟེང་དུ་ཞལ་ནང་བསྟན་གྱིས་འབུལ། བཅུ་གཅིག་པ་རྟ་བྲོ་ནི། སྒོ་དྲུང་དུ་གཏོར་གཞོང་ཁ་སྦུབ་པའི་འོག་ཏུ་བགེགས་རྣམས་ཚུད་པ་རི་རབ་ཀྱིས་མནན་པར་དམིགས་ལ། ཧཱུྃ༔ རྣམ་པ་རི་རབ་སུམ་བརྩེགས་ལ༔ དོན་དུ་སྐུ་གསུང་ཐུགས་སུ་གསལ༔ དོང་གཏིང་ལོག་ལྟའི་དཔུང་རྣམས་ནི༔ མ་ལུས་ལུས་པ་མེད་པར་བསྐྱུར༔ སྟེང་དུ་དཔལ་ཆེན་ལྷ་ཚོགས་ཀྱིས༔ བྲོ་བརྡུང་ཞི་རྒྱས་དབང་དྲག་རྫོགས༔ ཨོཾ་ཨཱཿཧཱུྃ་སཏྭཾ་བྷ་ཡ་ནན༔ དྲག་ཤུལ་གྱི་ལས་མཐའ་ཤིས་པས་བསྡུ་བའི་ཕྱིར་གཏོར་གཞོང་བསྒྱེལ་བ་སྨན་འབྲུས་བཀང་ལ། རྣལ་འབྱོར་པ་བདག་ཅག་འཁོར་དང་བཅས་པའི་ཚེ་བསོད་དཔལ་འབྱོར་ཐམས་ཅད་པུཥྚིཾ་ཀུ་རུ་ཨོཾ་ཞེས་བརྗོད། དེ་རྣམས་ནི་ཐུན་མཚམས་སུ་བྱ་བ་ཚོགས་ཀྱི་མཆོད་པ་རྗེས་འབྲེལ་དང་བཅས་པ་སྟེ། ཚོགས་མཆོད་རྐྱང་པ་ལ་ལྷག་མ་ཡན་ཆད་བགྱིས་པས་ཀྱང་དོན་འགྲུབ་པ་ཡིན་ནོ། །གཉིས་པ་དངོས་གྲུབ་བླང་བ་ནི། གཏང་རག་གི་སླད་དུ་སྔར་བཞིན་མཆོད་ཅིང་བསྟོད་ལ། སྒྲུབ་གཏོར་ལྷར་གསལ་བ་སྤྱི་བོར་བཏེག་སྟེ། ཧཱུྃ༔ བདག་གཞན་གཉིས་དག་དཀྱིལ་འཁོར་ཀུན་སྣང་དུ༔ རྨད་བྱུང་བླ་མ་བདེ་གཤེགས་རིགས་འདུས་ཚོགས༔ དངོས་གྲུབ་བསྩལ་དང་སྩོལ་བར་མི་དམིགས་ཀྱང༔ སྐུ་གསུང་ཐུགས་དང་ཡོན་ཏན་ཕྲིན་ལས་རྣམས༔ ད་ལྟ་ཉིད་དུ་གསལ་ཞིང་བརྟན་པར་མཛོད༔ ཕྲིན་ལས་རྣམ་བཞི་མྱུར་དུ་འགྲུབ་པ་དང༔ དགོས་འདོད་རེ་སྐོང་ཡིད་བཞིན་གཏེར་གྱི་མཛོད༔ མཐོང་ཆོས་དབང་དང་ཐུན་མོང་ཡོན་ཏན་བརྒྱད༔ མངོན་ཤེས་དྲུག་ལྡན་དངོས་གྲུབ་བདག་ལ་སྩོལ༔ སྔགས་མཐར། ཀཱ་ཡ་སིདྡྷི་ཨོཾ༔ ཝཱ་ཀ་སིདྡྷི་ཨཱ༔ ཙིཏྟ་སིདྡྷི་ཧཱུྃ༔ སརྦ་སིདྡྷི་ཧྲཱི༔ ཞེས་བརྗོད་ཅིང་གནས་བཞིར་རེག་ལ་གཏོར་རྫས་ཅུང་ཟད་དངོས་གྲུབ་ཀྱི་ཚུལ་དུ་རོལ། ཡི་གེ་བརྒྱ་པ་ལན་གསུམ་བརྗོད་པས་ནོངས་པ་བཤགས། གསུམ་པ་ཉེར་བསྡུ་ནི། རྟེན་ཡོད་ན་བརྟན་བཞུགས་དང་། སྣང་ཆ་གཟུགས་བརྙན་གྱི་འཁོར་ལོ་རྟག་མཐའ་བསལ་ཕྱིར། ཧཱུྃ༔ རང་རིག་ཐིག་ལེ་གཅིག་ཏུ་གསལ་བ་ལ༔ སྤྲོ་དང་བསྡུ་བར་བྱ་བ་མི་དམིགས་ཀྱང༔ མ་རྟོགས་འཁྲུལ་པའི་རྟག་ལྟ་སྦྱང་བྱའི་ཕྱིར༔ ཐམས་ཅད་ཐིག་ལེ་ཆེན་པོར་བསྡུ་བར་བྱ༔ བཛྲ་མུ༔ ཨཱ་ལི་ཀཱ་ལི་དང་ཡི་གེ་བརྒྱ་པ་བཟླ །ཆད་མཐའ་བསལ་ཕྱིར། ཧཱུྃ༔ རྟག་ཏུ་མི་འགྱུར་ཐིག་ལེ་ཆེན་པོའི་ངང༔ བསྐྱེད་དང་རྫོགས་པའི་མཐའ་གཉིས་བྲལ་བ་ལ༔ ཆད་པའི་སྟོང་ཉིད་མེད་པ་ལས་གྲོལ་ཕྱིར༔ རྫོགས་རིམ་ལྷ་སྐུ་བླ་མ་རྩ་གསུམ་ལྷ༔ སྣང་ལ་མ་གྲུབ་འཇའ་ཚོན་ལྟ་བུར་ཤར༔ བཞི་པ་དགེ་བ་བསྔོ་ཞིང་སྨོན་ལམ་གདབ་པ་ནི། ཧཱུྃ༔ དུས་གསུམ་མི་དམིགས་སྒྱུ་མར་སྣང་བའི་ཆོས༔ མིག་འཕྲུལ་ཇི་བཞིན་དགེ་ཚོགས་བྱང་ཆུབ་ཏུ༔ ཡོངས་སུ་བསྔོས་པས་རྩ་གསུམ་དཀྱིལ་འཁོར་གྱི༔ གོ་འཕང་མཆོག་ལ་འགྲོ་ཀུན་སྦྱོར་གྱུར་ཅིག༔ ལྔ་པ་ཤིས་བརྗོད་བྱ་བ་ནི། རང་བཞིན་ཆོས་དབྱིངས་ངང་ཉིད་ལས༔ གཟུགས་སྐུའི་རྣམ་རོལ་དཔག་ཡས་ཀྱིས༔ རླབས་ཆེན་ཕྲིན་ལས་སྐྱོང་མཛད་པའི༔ བརྒྱུད་གསུམ་བླ་མའི་བཀྲ་ཤིས་ཤོག༔ མ་འགག་རང་གསལ་འོད་ལྔའི་ཀློང༔ རབ་འབྱམས་དཀྱིལ་འཁོར་རྣམ་པར་མཛེས༔ མཆོག་ཐུན་དངོས་གྲུབ་སྩོལ་མཛད་པའི༔ ཡི་དམ་ལྷ་ཚོགས་བཀྲ་ཤིས་ཤོག༔ ཕྱོགས་བཅུ་གནས་ཡུལ་སྤྲུལ་པའི་ཞིང༔ ཕྲིན་ལས་རྣམ་བཞིའི་རོལ་གར་མཁན༔ མཁའ་འགྲོ་སྲུང་མའི་ཚོགས་རྣམས་ཀྱིས༔ བཀྲ་ཤིས་བདེ་ལེགས་བསྩལ་དུ་གསོལ༔ ཞེས་བརྗོད་ཅིང་དགེ་ལེགས་ཀྱི་མེ་ཏོག་ཆར་དུ་བསྙིལ་བར་བྱའོ། །བསྙེན་སྒྲུབ་བྱེད་ན། མཚམས་དམ་པར་བཅད་ལ་ཐུན་བཞིའི་རིམ་པས། ཚོགས་གསག་སྐབས་ཀྱི་བསྙེན་སྔགས་མ་ཧཱ་གུ་རུ་འབུམ་ཕྲག་གཅིག་དང་། དངོས་གཞིའི་སྒྲུབ་སྔགས་འབུམ་ཕྲག་བཅུ་བཟླ་བ་ནི་གྲངས་བསྙེན་ལས་རུང་ཙམ་ཡིན་ལ། དུས་བསྙེན་ཟླ་བ་དྲུག་དང་། མཚན་མའི་བསྙེན་པ་རྟགས་མཐོང་བའི་བར་དུ་བརྩོན་པར་བྱའོ། །དེ་ལྟ་བུའི་ལམ་ཟབ་མོ་འདི་ཉིད་ཀྱང་གུ་རུ་རིན་པོ་ཆེའི་རྡོ་རྗེའི་གསུང་ལས། ཐུགས་ཀྱི་སྒྲུབ་པ་འདི་ཉིད་སྐྱེས་བུ་གང་གིས་ཉམས་སུ་བླངས་ཀྱང༔ བདག་དང་དུས་གསུམ་གྱི་རྒྱལ་བ་རྣམས་ཀྱིས་གཟིགས་ཤིང༔ དེའི་རྒྱུད་བྱིན་གྱིས་བརླབས་ཏེ༔ ཚེ་གཅིག་རིག་འཛིན་གྱི་གནས་སུ་བགྲོད་པར་ཐེ་ཚོམ་མེད་དོ༔ ཞེས་བཀའ་བསྩལ་པ་ལ་དྲན་པ་ཉེ་བར་བཞག་སྟེ་བསྐྱེད་རྫོགས་ཟུང་འཇུག་གི་སྙིང་པོའི་སྒྲུབ་པ་ལ་གཞོལ་བས་སྐུ་གསུམ་དབྱེར་མེད་བདེ་བ་ཆེན་པོ་ཡེ་ཤེས་བླ་མའི་ས་ལ་རེག་པར་བྱའོ། །ཟབ་ཅིང་རྒྱ་ཆེ་མཁའ་དང་སྙོམས་འཇུག་པའི། །བླ་མའི་ཐུགས་སྒྲུབ་ཀུན་གྱི་ཡང་སྙིང་ཕུལ། །སྐུ་གསུམ་རིགས་འདུས་བདེ་ཆེན་ལམ་བཟང་ལ། །བརྟེན་ནས་འགྲོ་ཀུན་དོན་གཉིས་མཐར་ཕྱིན་ཤོག །དེ་ལྟར་ཀུན་མཁྱེན་ཆོས་ཀྱི་རྒྱལ་པོ་འགྲོ་འདུལ་ཤེས་རབ་འོད་ཟེར་གྱི་ཟབ་གཏེར། པདྨའི་ཞལ་གདམས་རྩ་གསུམ་མཐོང་བ་རང་གྲོལ་གྱི་ཆོས་སྡེའི། ལམ་བསྡུས་པ་སྐུ་གསུམ་རིགས་འདུས་པདྨ་གུ་རུའི་ཕྲིན་ལས་ཁྲིགས་སུ་བསྡེབས་པ་འདིའང། རང་གཞན་མང་པོས་བདེ་ཆེན་ཡེ་ཤེས་ཀྱི་སྐུ་སྒྲུབ་པའི་ཆ་རྐྱེན་དུ། མཚོ་སྐྱེས་བླ་མ་དགྱེས་པའི་འབངས་མཁྱེན་བརྩེའི་དབང་པོ་རྡོ་རྗེ་གཟི་བརྗིད་རྩལ་གྱིས། གཏེར་གཞུང་རྡོ་རྗེའི་གསུང་ཁོ་ན་དང་། བསྙེན་པའི་སྐབས་སུ་སྦས་དོན་གྱི་ཞལ་ཤེས་བཅས་ལེགས་པར་སྤེལ་བ་དགེ་ལེགས་མཆོག་ཏུ་གྱུར་ཅིག །སརྦ་དཱ་མངྒ་ལཾ་བྷ་བ་ཏུ།། །།